Balivumuge ge zimmaa nagan, ekamaku dhivehi coach innah nuvaane kamah gabooleh nukuran: Suzain - One Online\n01 އޮކްޓޯބަރު 2021، މާލެ، އުރީދޫ ސާފް ޗެމްޕިއަންޝިޕް 2021ގައި ރާއްޖެއާއި ނޭޕާލް ބައްދަލުކުރި މެޗުގެ ތެރެއިން ރާއްޖޭގެ ކޯޗު އަލީ ސުޒޭން -- ވަން ފޮޓޯ/ ޔޫސުފް ސޮފްވާން\nބަލިވުމުގެ ޒިންމާ ނަގަން، އެކަމަކު ދިވެހި ކޯޗުންނަށް ނުވާނެ ކަމަށް ގަބޫލެއް ނުކުރަން: ސުޒޭން\nއުރީދޫ ސާފް ޗެމްޕިއަންޝިޕްގައި ރޭ ރާއްޖެއިން އިންޑިއާ ދެކޮޅަށް ކުޅުނު މެޗުން 3-1 އިން ބަލިވެ، މުބާރާތުން ކަޓައިގެން ދާން ޖެހުމުގެ ފުރިހަމަ ޒިންމާ ނަގާ ކަމަށް ކޯޗު އަލީ ސުޒޭން ބުނެފިއެވެ.\nމެޗަށްފަހު ނޫސްވެރިންނާ ވާހަކަ ދައްކަމުން ސުޒޭން ބުނީ "ކުޅުންތެރިން ވަރަށް ހިތްވަރުކޮށްފި،" ކަމަށާއި، އެކަމަށް ތައުރީފު ހައްގު ކަމަށެވެ. ސުޒޭން ފާހަގަކޮށްފައި ވަނީ އިންޑިއާއިން މެޗު ފެށީ ވަރުގަދަކޮށް ކަމަށާއި، އޭގެ ސަބަބުން މެޗުގެ ކޮންޓްރޯލް ރާއްޖެއަށް ގެއްލުނު ކަމަށެވެ. އެހެން ނަމަވެސް އިންޑިއާގެ އެޓޭކުތައް ހުއްޓުވުމުގައި ރާއްޖެއިން ކާމިޔާބީތަކެއް މެޗުގެ ކޮންމެވެސް ހިސާބަކުން ހޯދި ކަމަށްވެސް ސުޒޭން ބުނެފައިވެއެވެ.\n"ނާކާމިޔާބީގެ ޒިންމާ 100 ޕަސެންޓް ނަގަން. އެކަމަކު ދިވެހީންނަށް (ދިވެހި ކޯޗުންނަށް) މިކަން ނުވާނެ ކަމަށް ގަބޫލެއް ނުކުރަން،" ސުޒޭން ބުންޏެވެ.\nމިއީ ދިވެހި ކޯޗުންނަށް ނުވާނެ ކަމުގެ ވިސްނުމެއް ގެނުވާނެ ނަތީޖާއެއްތޯ އެހުމުން އެކަމުގައި ސުޒޭން ވަނީ އެވާހަކަ ސާފުކޮށްދޭން ނޫސްވެރިޔާގެ ގާތުގައި އަހާފައެވެ.\n"ދިވެހީންނަށް ނުވާނެއޭ ތިބުނަނީ ކޮންގޮތަކަށްބާއޭ. މިސާލަކަށް ޓެކްޓިކަލީ ޓީމެއް ތައްޔާރު ކުރުން. ފިޓްނަސްއާ މިހުރިހާ އެއްޗެއްގައި ބަޔަކާ ކޮމްޕީޓް ކުރުން، ނޫނީ ޓީމެއް ތައްޔާރު ކުރުމުން ނުވަނީތޯއޭ. ނުވާނެތޯއޭ ތިފާހަގަ ކުރަނީ އޯގަސްޓް 28 ފެށިގެން ޕްރެކްޓިސް ފަށައި ނަސީބު ދިމާ ކުރި ގޮތުން އަޅުގަނޑަށް މީގައި 10 ދުވަސް ގެއްލިގެންދިޔަ ކަމުގައިވިޔަސް އެ އެއްމަސް ދުވަހުގެ ތެރޭގައި ރަނގަޅު މަސައްކަތްތަކެއް ކުރެވި، ކޮމްޕެޓިޓިވް ލެވެލްއެއްގައި ރާއްޖެ ކުޅެފި. އަނެއްކާ އަޅުގަނޑުމެން ބަދަލުކޮށްލަން ބޭނުންވި ފުޓްބޯޅައިގެ ކޮންމެވެސް ވަރެއްގެ ކުލައެއް ޖެހުނުކަން ފާހަގަކޮށްލަން ޖެހޭ. ދިވެހިންނަށް މިކަން ވާނެ،" ސުޒޭން ބުންޏެވެ.\nސުޒެއިން އިތުރަށް ބުނީ "ވާނެ ކަމުގެ ވަރަށް ރަނގަޅު ޕޮޒިޓިވް ކަންތައްތަކެއް ވެސް މި މުބާރާތުގެ ތެރެއިން ފެނިގެން ހިނގައްޖެ،" ކަމަށެވެ. ސުޒޭން ބުނީ އުންމީދެއްގައި ތިއްބައި ބަލިވެ ކަޓައިގެން ދާން ޖެހުމަކީ ބޮޑު މާޔޫސް ކަމެއް ކަމަށާއި، އެކަމުގައި ވަރަށް ބޮޑަށް މާޔޫސްވެފައި ހުރި ކަމަށެވެ.\nސުޒޭން ބުނީ މެޗުން ބަލިވީ "ބެކްފުޓް"ގައި ފެށުމުން ކަމަށް\nޕޯސްޓް މެޗުގައި މާޔޫސީ ކޮށް ފެނުނު ކޯޗު ސުޒޭން ބުނެފައި ވަނީ މެޗުން ބަލިވުމަށް ދިމާވި އެންމެ ބޮޑު އެއް ސަބަބަކީ ދަށް ކޮށް ފެށުން ކަމަށެވެ.\n"މެޗުގައި ދިވާމި އެންމެ ބޮޑު ގެއްލުމަކީ ބެކްފުޓްގައި ފެށުން. އިންޑިއާއިން ވަރަށް ރަނގަޅަށް ފެށި. އިންޑިއާއިން މެޗު ރަނގަޅަށް ފެށީ، ހާއްސަކޮށް އެޓީމުގެ ތަޖުރިބާކާރު ކުޅުންތެރިންގެ ފަރާތުން ކޮލިޓީ ފެނިގެން ދިޔަ. އަޅުގަނޑުމެން މި މެޗަށް ބެލީ ފްލޭންކްތަކުން ކުޅެގެން ޗާންސް ހޯދަން. އޭގެ ތެރެއިން ހަމްޒާއަށް ޗާންސެއް ލިބި ޕެނަލްޓީއެއްވެސް ލިބުނު،" ސުޒޭން ބުންޏެވެ.\nސުޒޭން ބުނީ މެޗުގައި އިންޑިއާއިން ފަހުން ލީޑު ނެގިއިރު ޓީމު ފެނުނީ ވަރަށް ބޮޑަށް ވަރުބަލިކޮށް ކަމަށާއި، ޓީމަށް ރޭ ފިޓްނަސްގެ މައްސަލަތަކެއް ދިމާވި ކަމަށެވެ. އޭގެ އިތުރުން ކޮޅަށް ފަހުން ވަން ދެ ގޯލުގައިވެސް ގޯލްކީޕަރު މުހައްމަދު ފައިސަލް ފެނުނީ އޭނާގެ "ޕީކު"ގައި ނޫން ކަމަށާއި، ލަފާކުރެވޭ ގޮތުގައި އަނިޔާގެ ސަބަބުން ފައިސަލްގެ ކޮންފިޑެންސަށް އަސަރުތަކެއް ކޮށްފައިވާ ކަމަށެވެ.\nޓީމުގެ އެކުވެރިކަމާއި، ބަދަހިކަމުގެ ރޫހަށް ސުޒޭން ތައުރީފު ކޮށްފައިވާއިރު، އޭނާ ބުނީ ޓީމުގެ ހިތްވަރަކީ އޭނާއަށް މިފަހަރު ޓީމާ ހަވާލުވެ ލިބުނު އެންމެ ބޮޑު ހިތްހަމަ ޖެހުން ކަމަށެވެ.


Iraangai oi kamah bunaa “sitee of dvaarfs”\nއިރާންގައި އޮތް ކަމަށް ބުނާ “ސިޓީ އޮފް ޑްވާރފްސް”\nދަތުރު ވެރިއެއްކަމަށްވާ ޖޮނަތަން ސްވިފްޓް ގެ ފޮތް ގްލިވާރސް ޓްރެވަލާސް ގެ ފުރަަތަމަ ޗެޕްޓާގައި އޭނާ ލިޔެފައިވާ ގޮތުން މީގެ ގަރުނެއް ކުރިން އިރާންގެ ޝަހަރެއް ކަމަށްވާ ލިލިޕުޓްގައި އުޅެފައިވަނީ ވަރަށް ކުދި މީހުންނެވެ. އެއީ ގާތްގަނޑަކަށް 15 ސެންޓިމީޓަރު ދިގު ބައެކެވެ.\nއޭނާގެ ފޮތުގައި ބުނެފައިވާ ގޮތުން އެ ޝަހަަރަށް އާދެވުނީ އޭނާ ދަތުުރު ކުރަމުން ދިޔަ ނަވު ފަރަށް އަރައި އެރަށަށް ލެއްގުމުންނެވެ. އެއީ 1699 ވަނަ އަހަރެވެ. ޖޮނަތަން ލިޔެފައިވާގޮތުން އޭނާ ގެ ރަނގަޅު އަހުލާގުގެ ސަބަބުން އެ ޝަހަރުގައި ރަށްވެހިކަން ވެސް ލިބުނުކަމަށާއި މަސައްކަތް ކުރީ އެ ޝަހަރުގެ ރޯޔަލް ކޯޓުގަ އެވެ.\nއެހެންނަމަވެސް މި ވާހަކަތައް ތަރީހު ދިރާސާ ކުރާ ފަރާތްތަކުން ދޮގުކުރެއެވެ. އެމީހުން ބުނާ ގޮތުން ލިލިޕުޓް އަދި 1500 އަށް ވުރެ ގިނަ އަހަރުވެފައިވާ ކަމަށް ބުނާ އިރާނުގެ އިތުރު ސިޓީއެއް ކަމަށްވާ މާހްކްނިކްގައި އުޅުނު ކުދި މީހުންގެ ވާހަކަ އަކީ ފިކްޝަން ވާހަކަ އެވެ.\nބުނެވޭ ގޮތުގައި 2006 ވަނަ އަހަރު އެ ޝަހަރުގެ އާބާދީއަކީ 582 މީހުންނެެވެ. އެއީ 125 އާއިލާއެވެ. މި ޝަހަރު އޮންނަނީ ހުޅަނގުން އަފްގާން ގެ ބޯޑަރާއި ގާތްގަނޑަކަށް 75 ކިލޯ މީޓަރު ދުރުގަ އެވެ.\nއިންޑިއާގެ ހޮސްޕިޓަލެއްގައި ހިނގި އަލިފާނުގެ ހާދިސާގައި ތުއްތު ކުދިންތަކެއް މަރުވެއްޖެ\nޓްވިޓާ އިން ޓްރަމްޕް ދާއިމީކޮށް ސަސްޕެންޑްކޮށްފި\nޔޫކޭ ފްލައިޓުތައް ލަންކާއަށް ޖެއްސުން މަނާކޮށްފި


Male gai bahuge hidhumai dheyn MTCC in husha alhaifi\nމާލޭގައި ބަހުގެ ހިދުމަތް ދޭން އެމްޓީސީސީ އިން ހުށަހަޅައިފި\nބޮޑެތި ރަށްރަށުގައި ބަހުގެ ހިދުމަތް ދޭން ޝައުގުވެރިވޭ\nމާލޭގައި ބަހުގެ ހިދުމަތް ދޭން ޖެހޭނީ ރޭވުންތެރިކަމާ އެކު\nމާލޭގައި ބަހުގެ ހިދުމަތް އެމްވީކޭ އިން ނުދޭ\nހުޅުމާލޭ ބަހުގެ ހިދުމަތުގައި ބޭނުން ކުރާ ބަހެއް: ހުޅުމާލޭގައި ބޭނުންކުރާ ބަސްތަކުން ތަތްމަކުނުގެ އުނދަގުލުގެ ޝަކުވާ ވަނީ އިތުރުވެެފަ-- ފައިލް ފޮޓޯ | އަވަސް\nބައެއް ބޮޑެތި ރަށްރަށުގައި މިހާރު ވެސް ބަހުގެ ހިދުމަތް ދޭ ގޮތަސް، އެމްޓީސީސީ އިން މާލެ އާއި އެހެން ވެސް ބައެއް އަތޮޅުތަކުގައި ރަށް ރަށުގައި ބަހުގެ ހިދުމަތް ދިނުމަށް ޝައުގުވެރިވާ ކަމަށް އެކުންފުނީގެ ސީއީއޯ އިބްރާހިމް އަބްދުއްރައްޒާގު ހަލީމް ވިދާޅުވެއްޖެ އެވެ.\nހަލީމް މިހެން ވިދާޅުވީ އިރު މިދިޔަ ނޮވެމްބަރު މަހު އިކޮނޮމިކް މިނިސްޓްރީން އިން ވަނީ މާލެ އާއި ހުޅުމާލެ އަދި އައްޑު އަތޮޅު ފަދަ ރާއްޖޭގެ ބޮޑެތި އާބާދީތައް ދިރިއުޅޭ ރަށްރަށުގައި ބަހުގެ ހިދުމަތް ދިނުމަށް ޝައުގުވެރިވާ ފަރާތްތަކުން ބީލަން ހުށަހަޅުމަށް ފުރުސަތު ހުޅުވާލައިފަ އެވެ.\n"އަވަސް" އަށް މިއަދު ދެއްވި އިންޓަވިއުއެއްގައި ސީއީއޯ ހަލީމް ވިދާޅުވީ މާލޭގައި މިހާރު ޕަބްލިކް ޓްރާންސްޕޯޓްގެ ހިދުމަތް ދެނީ އެންމެ އެކަށީގެންވާ ފެންވަރެއްގައި ނޫން ކަމަށެވެ. އެގޮތުން ސަރުކާރުން ދާދިފަހުން މާލެ ފަދަ ބޮޑެތި ރަށްރަށުގައި ބަހުގެ ހިދުމަތްދޭން އިއުލާން ކުރުމުން އެކަމަށް އެމްޓީސީސީ އިން ޝައުގުވެރިކަން ފާޅުކޮށް ސަރުކާރަށް ހުށަހަޅާފައިވާނެ ކަމަށް ހަލީމް ވިދާޅުވި އެވެ.\nއެމްޓީސީސީގެ ސީއީއޯ އަވަސް އަށް މިއަދު އިންޓަވިއުދެއްވަނީ. -- އަވަސް ފޮޓޯ\n"މާލޭގައި އާންމު ރައްޔިތުންނަށާއި ސްކޫލުކުދިންނަށް ބަހުގެ ހިދުމަތް ދިނުމަކީ ވަރަށް ޕްލޭންޑް ކޮށް ސްޓްރެޓަޖައިޒް ކޮށް ކުރަން ޖެހޭނެ މަސައްކަތެއް. އަދި އަޅުގަނޑު ގަބޫލު ކުރަނީ އެކަން ކުރުން އެންމެ ރަނގަޅު ވާނީ އެކަމުގައި ތަޖުރިބާ ހުރި ފަރާތްތައް. އެހެން ކަމުން އެމްޓީސީސީ އިން ވެސް އެކަން ކުރުމަށް ޝައުގުވެރިކަން ފާޅުކޮށްފައިވާނެ އަދި އެކަން ވާނީ ސަރުކާރަށް ވެސް އަންގާފައި،" ހަލީމް ވިދާޅުވި އެވެ.\nއެމްޓީސީސީ އިން މާލޭގައި ބަހުގެ ހިދުމަތް ދިނުމަށް ޝައުގުވެރިކަން ފާޅުކޮށްފައިވާ އިރު މިދިޔަ މަހު އިކޮނޮމިކް މިނިސްޓްރީ އިން ހުޅުވާލި އެ ފުރުސަތުގެ މުއްދަތު ވެސް ވަނީ އިތުރުކޮށްފަ އެވެ. އަދި އެމްޓީސީސީ އިން މިހާރުވެސް އަންނަނީ ހުޅުމާލޭގައި ފުޅާދާއިރާއެއްގައި ބަހުގެ ހިދުމަތް ދެމުންނެވެ.\nމާލޭގައި ބަހުގެ ހިދުމަތް ދޭން ހަވާލުކޮށްފައި ވަނީ، އެމްވީކޭއާ އެވެ. އެހެން ނަމަވެސް އެ ކުންފުނިން އެކަން އެކަށީގެންވާ ގޮތަކަށް ނުކުރެ އެވެ.


2026 vana aharuge world cup America, Mexico adhi Canada gai! | Mihaaru\nފީފާގެ ރައީސް ޖިއާނީ އިންފަންޓީނޯ (ކ) ވޯލްޑް ކަޕް ބިޑް ކާމިޔާބުކުރިކަމުގެ ރަމްޒީ ލިޔުން އުތުރު އެމެރިކާ ބިޑުގެ ވެރިންނާ ހަވާލުކުރަނީ. --ފޮޓޯ: އޭއެފްޕީ\n2026 ވަނަ އަހަރު ވޯލްޑް ކަޕް އުތުރު އެމެރިކާގައި!\n13 ޖޫން 2018 - 15:543comments\nމޮސްކޯ (ޖޫން 13) - ފީފާ ވޯލްޑް ކަޕް 2026 ވަނަ އަހަރު އެމެރިކާ، ކެނެޑާ އަދި މެކްސިކޯގައި ބާއްވަން ފީފާގެ މެމްބަރުން ފާސްކޮށްފި އެވެ.\nމޮސްކޯގައި މިއަދު ބޭއްވި ފީފާ ކޮންގްރެސްގައި ނެގި ވޯޓް އުތުރު އެމެރިކާގެ ތިން ގައުމުން ކާމިޔާބުކުރީ އެފްރިކާގެ ގައުމެއް ކަމަށްވާ މޮރޮކޯއާ ވާދަކޮށް 134 ވޯޓް ހޯދައިގެންނެވެ. މޮރޮކޯ އަށް ލިބުނީ 65 ވޯޓެވެ. މިއީ ވޯލްޑް ކަޕް ބާއްވާނެ ގައުމު ކަނޑައެޅުން ފީފާގެ ހުރިހާ މެމްބަރުންނަށް ހުޅުވާލައިގެން ކޮންގްރެސްއެއްގައި ނެގި ފުރަތަމަ ފަހަރެވެ.\nއަދި މިއީ އެއް ގައުމަށް ވުރެ ގިނަ ގައުމު ގުޅިގެން ވޯލްޑް ކަޕް ބާއްވާން ފުރުސަތު ދިން ދެ ވަނަ ފަހަރެވެ. ކުރިން ބޭއްވީ 2002 ވަނަ އަހަރު ކޮރެއާ އާއި ޖަޕާނުގަ އެވެ.\nމި ބިޑް ކާމިޔާބުވުމާ އެކު މެކްސިކޯ ވެފައިވަނީ ތިން ވަނަ ފަހަރަށް ވޯލްޑް ކަޕް ބޭއްވުމުގެ ފުރުސަތު ލިބޭ ފުރަތަމަ ގައުމަށެވެ. އެންމެ ފުރަތަމަ 1970 ވަނަ އަހަރު މެކްސިކޯގައި ބޭއްވިއިރު 1986 ވަނަ އަހަރު ފުރުސަތު ލިބުނީ ކޮލަމްބިއާ އަށް ކުރިމަތިވި މާލީ ދަތިކަމާ ހެދި ބޭއްވެން ނެތުމުންނެވެ. އަދި މިއީ އެމެރިކާގައި މުބާރާތް ބާއްވާ ދެ ވަނަ ފަހަރެވެ. މީގެ ކުރިން ބޭއްވީ 1994 ވަނަ އަހަރެވެ. އެ ގައުމުގައި އޭރު ފުޓްބޯޅައިގެ މަގުބޫލުކަން ކުޑަ ނަމަވެސް އެ މުބާރާތަކީ އެވްރެޖްކޮށް އެންމެ ގިނަ ބަޔަކު ކުޅިބަލަން ވަން މުބާރާތެވެ. ބިޑުގައި ދެން ހިމެނޭ ކެނެޑާގައި މީގެ ކުރިން ވޯލްޑް ކަޕް ބާއްވާފައެއް ނުވެ އެވެ.\nއުތުރު އެމެރިކާ ބިޑުގައިވާ ގޮތުން ތިން ގައުމުގެ 16 ސިޓީއެއްގައި ވޯލްޑް ކަޕުގެ މެޗުތައް ބާއްވާނެ އެވެ. އޭގެ ތެރޭގައި ހިމެނެނީ އެމެރިކާގެ 10 ސިޓީއަކާއި ކެނެޑާ، މެކްސިކޯގެ ތެރެއިން ކޮންމެ ގައުމެއްގެ ތިން ސިޓީ އެވެ. ފައިނަލް މެޗު އޮންނާނެ ކަމަށް ބެލެވެނީ ނިއު ޔޯކް ސިޓީގައި ހުންނަ 82،500 މީހުންގެ ޖާގައިގެ މެޓްލައިފް ސްޓޭޑިއަމުގަ އެވެ.\nއުތުރު އެމެރިކާ ބިޑުގައި ވަނީ މުބާރާތުން ފީފާ އަށް 14.3 ބިލިއަން ޑޮލަރުގެ އާމްދަނީއެއް ލިބޭނެ ކަމަށް ބުނެފަ އެވެ. ހަރަދު ކެނޑުމަށް ފަހު ފީފާ އަށް 11 ބިލިއަން ޑޮލަރުގެ ފައިދާއެއް ވާނެ ކަމަށް ކުރިން ވަނީ ބުނެފަ އެވެ. މޮރޮކޯ އިން އަންދާޒާކޮށްފައިވަނީ އެ ގައުމުގައި ބާއްވައިގެން 7.2 ބިލިއަން ޑޮލަރު ފީފާ އަށް ލިބޭނެ ކަމަށެވެ.\nތިން ގައުމެއް ގުޅިގެން ބޮޑު ސިންގާ ބައްރެއްގައި ވޯލްޑް ކަޕް ބޭއްވުމުގެ ސަބަބުން ސަޕޯޓަރުންނާއި ކުޅުންތެރިން އެތެރޭގެ ދަތުރަކަށް ހޭދަކުރަން ޖެހޭ ވަގުތު ދިގުވާނެ އެވެ. އަދި ޔޫރަޕާއި އޭޝިއާ އަށް ރަނގަޅު ވަގުތަކަށް މެޗުތައް ހަމަޖެއްސުމަށްޓަކައި މެޗު ކުޅެން ޖެހޭ ގަޑި އަށް ބަދަލުތަކެއް ގެންނަން ޖެހޭނެ އެވެ.\nމެކްސިކޯއާ ގުޅިގެން އެމެރިކާ އިން ވޯލްޑް ކަޕް ބާއްވާއިރު އެ ގައުމުގެ ރައީސް ޑޮނާލްޑް ޓްރަމްޕް ވަނީ އެމެރިކާ އާއި މެކްސިކޯ ބޯޑަރުގައި ފާރެއް ބިނާކުރައްވާނެ ކަމަށް ރިޔާސީ ކެމްޕެއިނުގައި ވިދާޅުވެފަ އެވެ. އެކަމަކު އެމެރިކާ ފުޓްބޯޅައިގެ އިސްވެރިޔާ ކޮޑެއިރޯ ކުރިން ވިދާޅުވީ ފީފާ މެމްބަރުން ވޯޓްދޭއިރު ސިޔާސީ ކަންކަން އެއްފަރާތް ކުރާނެ ކަމަށް އުއްމީދުކުރައްވާ ކަމަށެވެ.\nމި އަހަރުގެ ވޯލްޑް ކަޕް މާދަމާ ރަޝިއާގައި ފަށާނެ އެވެ. އަދި ދެން އޮންނަ ވޯލްޑް ކަޕް 2022 ވަނަ އަހަރު އޮންނާނީ ގަތަރުގަ އެވެ. އެހެންވެ 2026 ވަނަ އަހަރުގެ މުބާރާތަށް ބިޑްކުރުމުގެ ފުރުސަތެއް ޔޫރަޕާއި އޭޝިއާ އަށް ނެތެވެ.


Spain Ge Covishied Ge Furathama Dose Jehi Meehunah Pfizer Vaccine Dhenee - Vaguthu\nކޮވިޑް-19 އިން ދިފާއުވުމަށް އުފައްދާފައިވާ ކޮވިޝީލްޑް ވެކްސިންގެ ފުރަތަމަ ޑޯޒް ޖަހާފައިވާ އުމުރުން 60 އަހަރުން ދަށުގެ މީހުންނަށް ފައިޒާ ވެކްސިންގެ ދެ ވަނަ ޑޯޒް ޖެހުމަށް ސްޕެއިންގެ ހެލްތް މިނިސްޓްރީން ހުށަހަޅައިފިއެވެ.\nއެގައުމުގެ ހެލްތް މިނިސްޓްރީން މިގޮތަށް ހުށަހަޅާފައިވަނީ ސްޕެއިން ސަރުކާރުގެ ކާލޮސް ހެލްތް އިންސްޓިޓިއުޓުން ކުރި ދިރާސާ އަކުން ކޮވިޑް ވެކްސިނުގެ ދެ ބްރޭންޑުގެ ވެކްސިން އެއްކޮށް ބޭނުން ކުރުމަކީ ވެސް ރައްކާތެރި އަދި ކޮވިޑުން ދިފާއު ކޮށްދޭ ގޮތެއް ކަމަށް ދެނެގަނެވިފައިވުމުންނެވެ.\nހެލްތް މިނިސްޓްރީގެ ޕްރޮޕޯސަލްއާ އެއްގޮތަށް ވެކްސިން ދިނުމަށް އެގައުމުގެ ހެލްތް ކޮމިޝަނުން އަންނަނީ ބައްދަލުވުން ބާއްވައި، އެކަމާ ގުޅޭގޮތުން މަޝްވަރާ ކުރަމުންނެވެ. ސްޕެއިންގައި ދެ ވައްތަރުގެ ދެ ޑޯޒުން ވެކްސިން ދިނުމަށް އަދި ވަކި ގޮތެއް ނިންމާފައެއް ނުވެއެވެ. ދެ ޑޯޒުން ވެކްސިން ދިނުމަށް ހަމަޖެހުނު ކަމުގައި ވިޔަސް، ސްޕެއިންގެ ހެލްތް މިނިސްޓްރީއިން ބުނެފައިވަނީ ފުރަތަމަ ގުރޫޕުގެ މީހުންނަށް އެ އުސޫލުން ވެކްސިން ދިނުމަށް ފަހު އާދަޔާ ހިލާފަ ކަމެއް ފެންނަ ނަމަ އިތުރު ބަޔަކަށް ދެ ވައްތަރުގެ ޑޯޒް ނުދޭނެ ކަމަށެވެ.\nކާލޮސް ހެލްތް އިންސްޓިޓިއުޓުގެ ދިރާސާ ރިޕޯޓު ހާމަކޮށްފައިވަނީ ސްޕެއިންގައި ވަކި އުމުރުފުރައެއްގެ މީހުންނަށް ކޮވިޝީލްޑް ވެކްސިން ނުދޭން ނިންމާފައިވަނިކޮށެވެ. މި ނިންމުމަކީ ކޮވިޝީލްޑް ވެކްސިނުގެ ސަބަބުން ލޭ ގަނޑުވާ ކަމަށް ބުނެ ނިންމާފައިވާ ނިންމުމެކެވެ.\nދިރާސާއިން ދައްކާގޮތުން ކޮވިޝީލްޑް ވެކްސިނާއި ފައިޒާ ވެކްސިން އެއްކޮށް ދިނުމަކީ ރައްކާތެރި އަދި ވައިރަހުން ދިފާއު ކޮށްދޭ ގޮތެކެވެ. ދެ ވެކްސިން ޑޯޒް އެއްކޮށް ދިނުމުން ހަތް އިންސައްތައަށް ކޮވިޑުން ރައްކާތެރި ކޮށްދޭ މިންވަރު އިތުރުވާކަމަށް ދިރާސާ އިން ދައްކައެވެ.


Maleehge ithubaaru nei kamah Raees ah dhannavan MDP PG in faaskohfi\nމަލީހުގެ އިތުބާރު ނެތް ކަމަށް ރައީސަށް ދަންނަވަން އެމްޑީޕީ ޕީޖީން ފާސްކޮށްފި\nމިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލުގެ އިތުބާރު ނެތްކަމަށް އެމްޑީޕީ ޕާލިމެންޓަރީ ގްރޫޕުން ނިންމައިފިއެވެ.\nއެ ޕާޓީން މިއަދު ބޭއްވި ބައްދަލުވުމެއްގައި މަލީހުގެ އިތުބާރު ނެތް ކަމަށް ފާސްކޮށްފައިވަނީ އެ ބައްދަލުވުމުގައި ބައިވެރިވި މެމްބަރުންގެ އިއްތިފާގުންނެވެ. މިއާއި އެކު އެބޭފުޅާގެ އިތުބާރު ނެތްކަން ރައީސުލްޖުމްހޫރިއްޔާ އިބްރާހިމް ޞާލިހަށް ދެންނެވުމަށް ޕީޖީ ގްރޫޕުން ވަނީ ނިންމާފައެވެ.\nރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމް، ސައިންސް މިނިސްޓަރ މަލީހު ޖަމާލުގެ އިތުބާރު ނެތްކަމުގެ މައްސަލަ ފާސްކޮށްދިނުމަށް އެދި އެމްޑީޕީގެ ޕާލިމަންޓްރީ ގްރޫޕަށް 10 މެމްބަރުންގެ ސޮޔާއެކު ވަނީ ހުށަހަަޅާފައެވެ.\nމަލީހުގެ އިތުބާރު ނެތްކަމުގެ މައްސަލަ ހުށަހަޅަނީ ޓެލެކޮމިޔުނޭޝަން ގާނޫނުގައި ބުނާ ކޮމިޔުނިކޭޝަންސް އޮތޯރިޓީ އިން ހަދަންޖެހޭއެއްވެސް ގަވާއިދެއް، މަގާމުގައި ދެ އަހަރު ވީއިރުވެސް ހައްދަވާފައި ނުވާ ކަމަށް ބުނެއެވެ.\nމީގެ ކުރިން ވެސް އެމްޑީޕީ އަށް ނިސްބަތްވާ މަޖިލިސް މެންބަރުންގެ ފާޑުކިޔުން އެކިފަހަރުމަތިން މަލީހަށް އަމާޒުވެފައި ވީނަމަވެސް، ގިނަ ފަހަރަށް އެމްޑީޕީ މެންބަރުން މަލީހަށް ފާޑުކިޔާފައި ވަނީ އިންޓަނެޓްގެ އަގުހެޔޮ ނުކުރެވޭތީއެވެ. ނަމަވެސް މަލީހް ތަކުރާރުކޮށް ވިދާޅުވެފައި ވަނީ އިންޓެންޓްގެ އަގު ހެޔޮކުރުމަށް ކޮމިއުނިކޭޝަން، ސައިންސް އެންޑް ޓެކްނޯލޮޖީ މިނިސްޓްރީން ކުރަން ޖެހޭ ހުރިހާ ކަމެއް ކޮށްފައިވާ ކަމަށެވެ.\nއިންޑިއާއިން ހަދިޔާ ކޮށްފައިވާ ވެކްސިނަކީ ޑަބްލިއުއެޗްއޯއިން ޤަބޫލު ކޮށްފައިވާ ވެކްސިނެއް ނޫން: އިދިކޮޅު012 hours ago


Bangkok gai dhin hamalaa eh gai India touristaku maruvejje | Mihaaru\nބެންކޮކުގެ ޕަތޫނާމް ސަރަހައްދުގައި ބަޑީގެ ހަމަލާ ދިން ސަރަހައްދު ފުލުހުން ހަރަކާތްތެރި ވަނީ. --ފޮޓޯ:އޭޝިއާ ނިއުސް\nބެންކޮކުގެ ދެ ގޭންގަކުން ދިން ބަޑީގެ ހަމަލާއެއްގައި އިންޑިއާ ޓޫރިސްޓަކު މަރުވެއްޖެ\n09 އޮކްޓޯބަރ 2018 - 12:244comments\nބެންކޮކް (އޮކްޓޯބަރު 9) - ބެންކޮކުގައި ވިޔަފާރި ކުރަން މަޝްހޫރު ޕަތޫނާމް ސަރަހައްދުގައި ޒުވާން ދެ ގޭންގެއްގެ މެދުގައި އުފެދުނު ހަމަނުޖެހުމެއްގައި ބަޑި ޖެހުމުގެ ސަބަބުން އިންޑިއާގެ ޓޫރިސްޓަކު މަރުވެއްޖެ އެވެ.\nއަގުހެޔޮކޮށް ވިޔަފާރި ކުރުމަށާއި ނައިޓް މާކެޓަށް މަޝްހޫރު ޕަތޫނާމް ސަރަހައްދުގައި ދެ ގްރޫޕެއްގެ މެދުގައި ހަމަނުޖެހުން އުފެދުނީ ފިހާރަތައް ހުންނަ ހަނި ގޯޅިގަނޑެއްގެ ތެރޭގައި ކަމަށް ފުލުހުންގެ ތަރުޖަމާން ކާނަލް ކްރިސާނާ ޕަތަނަޗަރޮއެން ވިދާޅުވި އެވެ. ދެ ގްރޫޕުން ބަޑި ޖަހަން ފެށި އިރު އިންޑިއާގެ ޓޫރިސްޓުންގެ ގްރޫޕެއް އެ ސަރަހައްދުގައި ތިބީ ބަހުގެ އިންތިޒާރުގަ އެވެ.\n"ހަމަލާ ދިން ދެ ގްރޫޕް ހޯދުމުގެ މަސައްކަތް ފުލުހުން މިހާރު ދަނީ ކުރަމުން،" ފުލުހުން ނެރުނު ބަޔާނުގައި ބުނެފައިވެ އެވެ.\nބެންކޮކުގެ އެރަވަން ސެންޓަރުގެ ހެލްތު އޮފިޝަލަކު ބުނީ ހަމަލާގައި މަރުވި އިންޑިއާގެ ޓޫރިސްޓުގެ އިތުރުން ހަތަރު މީހަކު ޒަޚަމްވެފައިވާ ކަމަށެވެ. ޒަޚަމްވި މީހުންގެ ތެރޭގައި ހިމެނޭ ލާއޯސް މީހަކު ވަނީ ފުލުހުންގެ ހޮސްޕިޓަލެއްގައި އެޑްމިޓްކޮށްފަ އެވެ.\nއިތުރު ލިޔުންތައް އިންޑިއާ ތައިލެންޑު ޓޫރިސްޓުން ބެންކޮކް


Naashi jehun: mi eedhugai fenigendhiya aa kulhivareh\nނާށި ޖެހުން: މި އީދުގައި ފެނިގެންދިޔަ އާ ކުޅިވަރެއް\nކުޅުދުއްފުށީ މީހުންނަކީ އީދުގައި ކުޅުދުއްފުއްޓަށް ހާއްސަ ކުޅިވަރުތަކެއް ކުޅޭ ބައެކެވެ. ތަފާތު ފޯރިގަދަ، އެހެން ރަށްރަށުން ނުފެންނާނެ ފަދަ ކުޅިވަރުތަކެއް ކުޅުދުއްފުށިން ފެނެ އެވެ. މިފަހަރުވެސް މިވަނީ އެހެން އަހަރުތަކުގައި ނުފެންނަށް މުޅިން އާ ކުޅިވަރެއް ތައާރަފުކޮށްފަ އެވެ. “ނާށި ޖެހުން” އެވެ.\nމިއީ މިއަހަރު އަލަށް ފެނުނު ތަފާތު ކުޅިވަރެކެވެ. މިކުޅިވަރު ކުޅެން ތިބީ ވިއްސަކަށް ފިރިހެނުންނެވެ. މޫނުގައި ބޯކޮށް ފުއް ޖަހައިގެން މުންޑާއި ހުދު ޖަމީސްލައި ނަލަ ހެދިގެންނެވެ. ގާއޮޑީ ލަވަ ކިޔަމުން ވަށް ބުރަކަށް ތިބެ ހިނގަނީ އެވެ.\nއެގޮތަށް ހިންގަމުންދާއިރު ކޮންމެ މީހެއްގެ ދެއަތުގައި ދެ ނާށި އޮވެ އެވެ. ވަކި ރާގަކަށް ނާށި ޖަހަމުން ލަވަ ކިޔަމުންދާއިރު ނަގާ ކިޔަން އެކަކު ހުރެ އެވެ. ފޯރިގަދަވާ ވަގުތު ބުރުގެ ތެރެއަށް މީހަކު ނަށަށް ވަދެ، އިތުރަށް ފޯރިގަދަކޮށްލަ އެވެ.\nމިކުޅިވަރު އަލަށް އިއްޔެ ފެނިގެންދިޔައިރު ދުވަސްވީ މީހުންނަށް މިކުޅިވަރު ވަރަށް ކަމުދިޔަ އެވެ. މިކުޅިވަރުގައި އެންމެ އަޅައިގަތީ ކިޔާ ލަވައަށެވެ. ލާނެއް މަޖާ ގޮތަކަށް ހަދައި ހުރި މިލަވަތަކަށް ކިޔަނީ ގާއޮޑި ލަވަ އެވެ.\nކޮންމެއަކަސް މިއީވެސް މިއަހަރު މުޅިން އަލަށް ތައާރަފުކުރެވިގެންދިޔަ ގިނަ ބަޔަކަށް ކަމުދިޔަ ކުޅިވަރެކެވެ.\nހުރިހާ މިނިސްޓްރީތަކަށް ރައީސް ޒިޔާރަތްކުރައްވަނީ\nގާނޫނުއަސާސީން ކަށަވަރުކޮށްދޭ އެންމެހައި ހައްޤުތައް ހިމާޔަތްކޮށްދީ ރައްކާތެރިކޮށްދޭނެ: ރައީސް\nއިގްތިސާދީ ބާރަކަށް މަސްވެރިކަން ހެދޭނީ ސަރުކާރާއި އަމިއްލަ ކުންފުނިތައް ގުޅިގެން\nދިރާގުގެ އެމްބެސެޑަރ ސާއިދުގެ ކާމިޔާބީ އެ ކުންފުނިން ފާހަގަކޮށްފި\nގާނޫނީ ކޮލަމް - ތަރިކަމުދާ ބެހުން\nކުޑަކުދިންނަށް ހާއްސަކޮށްގެން ޝަހުދީ ލިޔެފައިވާ "މަވެށި" ފޮތްބައި ނެރެފި\nކުޅުދުއްފުށީގައި އަންނަ އަހަރު ބީއެމްއެލްގެ ބިޒްނަސް ސެންޓަރެއް ހުޅުވާނެ: ސީއީއޯ


ޑްރައިވަރ ( ވަށަފަރު ޞިއްޙީމަރުކަޒު )\nހއ ވަށަފަރު ޞިއްހީމަރުކަޒަށް ތިރީގައި މިދަންނަވާ މަޤާމަށް މީހަކު ހޯދަން ބޭނުންވެއްޖެއެވެ. މި ވަޒީފާއަށް ބޭނުންވަނީ މަސައްކަތަށް ޝައުޤުވެރިކަންހުރި މަސައްކަތަށް ޤާބިލު މީހެކެވެ.\nހއ. ވަށަފަރު ޞިއްޙީ މަރުކަޒު\nސަޕޯޓިންގ ކޯ އެލަވަންސް މަހަކު -/1200 ރުފިޔާ ، ހަމަޖެހިފައިވާ އުސޫލުން އިތުރުގަޑީގެ ފައިސާ ،ރިސްކު އެލަވަންސް އަދި ބަނދު ދުވަހުގެ ފައިސާ\nއެންބިޔުލާންސްގައި ކުރަންޖެހޭ ދަތުރުތައް ފަސްނުޖެހިކުރުން، މިގޮތުން ބަލިމީހުން އުފުލަންޖެހޭ ވަގުތުތަކުގައި ޚާއްޞަ އިސްކަމެއް ދިނުން،އަދި ބަލިމީހާއަށް ވީހާވެސް ބޮޑަށް އެހީތެރިކަންދީ އޯގާތެރިކޮށް ހިތުން، އަދި ބަލިމީހުންގޮވައިގެން ކުރާ ދަތުރުތަކަށް ވުމާއެކު ވީހާވެސް އެކަމަށް އެކަށޭނެ ސާފްތާހިރު ހެދުމެއްގައި ހުރުން\nވެހިކަލްގެ ދަތުރުތައް ކުރުމުގައި އޮފީހުގެ އިދާރީބައިން އަންގާގޮތަށް ދަތުރުތައް ކުރުން، އަދި ކުރެވޭ ދަތުރުތަކުގެ ލޮގް ދަތުރުކޮށް ނިމުމުން ފުރިހަމަކުރުން\nވެހިކަލްއަށް ދިމާވާ މައްސަލަތައް އޮފީހަށް އަންގައި އެކަން ރަގަޅުކުރުމުގައި އޮފީހުން އަންގާގޮތެއްގެ މަތީ އަމަލުކުރުން\nވެހިކަލްއަށް ބޭނުންވާ ފެން،ތެޔޮފަދަ ތަކެތި ހުރިތޯބަލާ ޗެކްކުރުން، އަދި ދުއްވަން ޖެހޭ ސްޕީޑްގައި ދުއްވުން\nކޮންމެ ރަސްމީ ދުވަހެއްގެ ހެނދުނު އެންބިޔުލާންސް ދޮވެ ސާފްކުރުމާއި އަދި ކޮންމެ ދަތުރެއް ނިމުމުން އުޅަނދު ހަޑިވެފައި ވާނަމަ ދޮވެ / ފޮޅާ ސާފްކުރުމުގެ ކަންތައްތައް ޤަވާއިދުން ކުރުން\nއެންބިޔުލާންސްގައި އޮންނަ ބެޑްޝީޓާއިބާލީހު އުރަ އަބަދުވެސް ސާފްތާހިރުކޮށް ބޭއްވުމަށް ސަމާލުކަންދިނުން\nއެންބިޔުލާންސްގެ ދަތުރުތަކަކީ ކޮންމެ ވަގުތެއްގައިވެސް ކުރަންޖެހިދާނެ ދަތުރުތަކަކަށްވުމާއެކު އަބަދުވެސް ފޯން އޮންކޮށްފައި ބޭއްވުމަށް ސަމާލުކަން ދިނުން\nއެންބިޔުލާންސްގެ އެއްވެސް މަރާމާތެއް ނުވަތަ ހަލާކުވެފައިވާ އެއްޗެއް ވާނަމަ މަރުކަޒުގައި އެވަގުތެއްގައި ހުންނަވާ ވެރިޔަކާއި މަޝްވަރާކޮށްގެން ވީހާވެސް އަވަހަކަށް އެކަމެއް ހައްލުކުރުމަށް މަސައްކަތްކުރުން\nއެންބިޔުލާންސްގެ ތަޅުދަނޑިއާއި އެންބިޔުލާންސް ފަރުވާތެރިކަމާއި ރައްކާތެރިކަމާއެކު ސާފްތާހިރުކޮށް ބެލެހެއްޓުން\nޑިއުޓީ ނިމުމުންނާއި މޫސުން ގޯސްވާއިރު އަދި ރޭގަނޑު ވަގުތުތަކުގައި އެންބިޔުލާންސް ގަރާޖުގައި ބޭއްވުމަށް ސަމާލުކަން ދިނުން އަދި ގަރާޖު ސާފްތާހިރުކޮށް ބެލެހެއްޓުމާއި އެންބިޔުލާންސަށް ގެނެވޭތަކެތީގެ ސްޓޮކް ރަގަޅަށް ފަރުވާތެރިކަމާއެކު ބެލެހެއްޓުން\nއޮފީހުގައި ކުރެވޭ އެހެނިހެން މަސައްކަތްތަކުގައި އެހެން މުވައްޒަފުންނަށް އެހީތެރިވެ ދިނުމާއި ޢަމަލީ ގޮތުން އެކަންކަމުގައި ބައިވެރިވުން އަދި އޮފީހުގެ ޤަވާއިދުތައް ދެމެހެއްޓުމުގައި އެއްބާރުލުން ދިނުން\nމުވައްޒަފުންގެ މެދުގައި ހިންގޭ ޙަރަކާތްތަކުގައި އިސްނެގުމާއި މުވައްޒަފުންގެ މެދުގައި އެކުވެރިކަމާއި އެއްބާރުލުން ދަމަހައްޓާ އޮފީސްމާހައުލަކީ ހިތަހަމަޖެހިގެން މަސައްކަތްކުރާ މާޙައުލަކަށް ހެދުމަށް މަސައްކަތްކުރުން\nމުވައްޒަފުންގެ މެދުގައި މަސްލަޙަތު ގެއްލޭޒާތުގެ އެއްވެސް ވާހަކައެއް ނުދެއްކުމާއި މަރުކަޒުންދެވޭ ޙިދުމަތްތަކާއި ބެހޭގޮތުން އަދި މުވައްޒަފުން ބަނދުނާމުވާ ޒާތުގެ އެއްވެސް ވާހަކައެއް ނުދެއްކުމާއި އެފަދަ ކަމެއް ނުކުރުން\nއޮފީހުގެ އެއްމެހާ ސިއްރުތަކާއި ބަލިމީހުންގެ ސިއްރުތައް ހާމަނުކުރުން އަދި މަސައްކަތުގައި ދިމާވާ ކަންކަމުގައި އިސްވެރިންނާއި މަޝްވަރާކޮށް ޙައްލުކުރުން\nމުވައްޒަފާއި ހަވާލުކުރެވޭ މަސައްކަތާއި ގުޅުންހުރި އެހެނިހެން މަސައްކަތްކުރުން\nމަޤާމަށް ބޭނުންވާ ލައިސަންސެއްގެ ގޮތުގައި ގަބޫލުކުރާނީ، މޯލްޑިވްސް ޓްރާންސްޕޯރޓް އޮތޯރިޓީއިން ގަބޫލުކުރާB1 ނުވަތަ B2 ކެޓަގަރީގެ މުއްދަތުހަމަނުވާ ލައިސަންސްއެކެވެ.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ވަށަފަރު ޞިއްޙީމަރުކަޒުން ލިބެންހުންނާނެއެވެ.)\n2.ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ އަސްލާއެއްގޮތްކަމުގެ ތައްގަނޑު("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާއި ބެހޭ ޤާވާއިދު"ގައިވާ ގޮތުގެ މަތިން) ޖަހާފައިވާ ލިޔުން.\nމަޤާމަށް ޢައްޔަނުކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %35 (ތިރީސް ފަހެއް) އިންސައްތަވުރެ މަތިވާންޖެހޭނެއެވެ\nސަޕޯޓް ސަރވިސް ( އެސް އެސް 1 އެސް އެސް5އަށް )\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 މާރޗު 2020 ވާ ބުރާސްފަތި ދުވަހުގެ 13:00 ގެ ކުރިން، ހއ ވަށަފަރު ޞިއްޙީމަރުކަޒަށެވެ ވަޒީފާއަށް އެދޭ ފޯމާއި ލިޔުންތައް އީމެއިލް ha.vashafaruhc@health.gov.mv މެދުވެރިކޮށްވެސް ބަލައި ގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 15 މާރޗު 2020 އާއި 31 މާރޗު 2020 އާ ދެމެދު، ހއ ވަށަފަރު ޞިއްޙީމަރުކަޒުގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6500565 ނަންބަރު ފޯނާއެވެ. އީ- މެއިލް ކުރާނީ ha.vashafaruhc@health.gov.mv އަށެވެ.


Faisa chaapu kohgen dhauru kuranvee, Noonee salaamatheh nuvaane: Nazim | Hathaavees\nފައިސާ ޗާޕުކޮށްގެން ދައުރު ކުރަންވީ، ނޫނީ ސަލާމަތެއް ނުވާނެ: ނާޒިމް\nދަނގެތި ދާއިރާގެ މެމްބަރު މުހައްމަދު ނާޒިމް-- ފޮޓޯ/ މަޖިލިސް\nއެމްއެމްއޭއިން އިތުރަށް ފައިސާ ޗާޕުކޮށްގެން، އިގްތިސާދުގައި އެ ފައިސާ ދައުރު ކުރަންޖެހޭ ކަމަށާއި އެ ނޫންނަމަ، އިގްތިސާދީ މިހާލަތުން އަރައިނުގަނެވޭނެ ކަމަށް ދަނގެތި ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ވިދާޅުވެއްޖެއެވެ.\nމަޖިލީހުގެ ބަހުސްގައި ވާހަކަފުޅު ދައްކަވަމުން ނާޒިމް ވިދާޅުވީ ސަރުކާރުން ހުށަހަޅާފައިވާ ގޮތަށް 4.2 ބިލިއަން ރުފިޔާ، އެމްއެމްއޭއިން ސަރުކާރަށް ލިބޭނެ ގޮތް ހެދުމަށް، ވީހާވެސް އަވަހަށް މަޖިލީހުން ފާސްކުރަންޖެހޭ ކަމަށެވެ. އެ ފައިސާ ސަރުކާރަށް ލިބުމުން، އިގްތިސާދުގައި ފައިސާ ދައުރު ކުރެވޭނެ ކަމަށާއި އޭރުން މިހާރު ދިމާވަމުންދާ ދަތިތަކުން އަރައިގަނެވޭނެ ކަމަށް ނާޒިމް ވިދާޅުވިއެވެ.\n"އަޅުގަނޑުމެން [ރާއްޖެއިން ބޭރުން] ލޯނު ނަގަންވީއޭ. އެމްއެމްއޭއިން އެ ފުރުސަތު ދޭންވީއޭ. މީގެއިން އިތުރަށް ފައިސާ ޗާޕުކޮށް ހަދައިގެން، އަޅުގަނޑުމެންގެ އިގްތިސާދަށް އެ ފައިސާ އަނބުރަންވީއޭ. އެހެން ނޫން ކަމަށްވަންޏާ އިގްތިސާދީ މި ހާލަތުން އަރައިގަނެވޭނެ ގޮތެއް ނޯންނާނެ،" ނާޒިމް ވިދާޅުވިއެވެ.\nކާނަލް ރިޓަޔާޑް ނާޒިމް ވިދާޅުވީ ރާއްޖެއިން ބޭރުން ވީހާވެސް ގިނައިން ލޯނު ނަގަންޖެހޭ ކަމަށާއި އެއީ މައްސަލައެއް ނޫން ކަމަށެވެ. އެކަމާ މަޖިލީހުން ކަންބޮޑުވާން ނުޖެހޭ ކަމަށާއި މި ދަނޑިވަޅުގައި ބޭރުގެ އެކި ގައުމުތަކުން ވެސް އެކިކަހަލަ ލޯނުތައް ނަގަމުންދާ ކަމަށް ނާޒިމް ވިދާޅުވިއެވެ. އަދި ވިދާޅުވީ ނަގާ ލޯނުތައް އިގްތިސާދުގައި ދައުރު ކުރުމުން، ފައިސާ ލިބޭނެ މަގުތައް ލިބޭނެ ކަމަށާއި އޭރުން ލޯނު ދެއްކޭނެ ކަމަށެވެ.\nރާއްޖެއިން ބޭރުން ލޯނު ލިބޭނެ ގޮތްތައް ބައްލަވައި، ވީހާ ވެސް އަވަހަކަށް ރާއްޖެއިން ބޭރުން ލޯނު ލިބޭނެ ގޮތް ހެއްދެވުމަށް ފޮރިން މިނިސްޓަރު އަބްދުﷲ ޝާހިދަށް ވެސް ނާޒިމް ވަނީ ގޮވާލައްވާފައެވެ.\n"އަޅުގަނޑު ގަބޫލު ކުރާ ގޮތުގައި ބޭރު ގައުމުތަކުން ލޯނު ނެގުމަކީ މައްސަލައެއް ނޫން. ވީހާވެސް ބޮޑަށް ލޯނު ނަގަންވީ. ދިވެހިންގެ ޖީބަށް ފައިސާ އަންނާނެ ގޮތަކަށް އަޅުގަނޑުމެން މަސައްކަތް ކުރަންވީ. އަޅުގަނޑުމެންނަށް ފަހުން ލޯނު ދެއްކޭނެ. ދުނިޔޭގެ ހުރިހާ ގައުމުތަކުން ވެސް އެކި ލޯނުތައް އެބަ ނަގާ," ނާޒިމް ވިދާޅުވިއެވެ.\nރާއްޖޭގެ ކޭޝް ފުލޯއަށް ދަތިތަކާ ކުރިމަތިވެފައިވާ ކަމަށް ފާހަގަ ކުރައްވައި ނާޒިމް ވިދާޅުވީ ރާއްޖޭގެ އިގްތިސާދު ހިނގައިނުގެންފިނަމަ، މާލޭގެ ދިރިއުޅޭ މީހުންނާއި އަތޮޅުތެރޭގައި ދިރިއުޅޭ ރައްޔިތުންނަށް ތަފާތު އުނދަގޫތައް ކުރިމަތިވަމުންދާނެ ކަމަށެވެ. އަދި ވިދާޅުވީ އިގްތިސާދުގައި ފައިސާ އެނބުރޭގެ މަސައްކަތްތަކެއް ކުރަންޖެހޭ ކަމަށާއި ރައްޔިތުންގެ މެދުގައ ފައިސާ ދައުރުވާނެ އިގްތިސާދީ މަސައްކަތްތައްކޮށްގެން ނޫނީ ރާއްޖޭގެ އިގްތިސާދު ސަލާމަތް ނުކުރެވޭނެ ކަމަށެވެ.\nއޭނާގެ ވާހަކަފުޅު ނިންމަވާލައްވަމުން އިލްތިމާސް ކުރެއްވީ ސިޔާސީ ހުރިހާ ކަމަކުން ދުރުހެލިވެ، އެއްބައިވަންތަކަމާ އެކު ގައުމަށް ކޮންދެވެން ހުރި ކަންތައްތައް ފަރުދީ ލެވެލްގައި ކުރުމަށެވެ.\n"އަޅުގަނޑުމެން ބަލަންވީ ގައުމު މިއަދު ކޮށްދެނީ ކޮންކަމެއްތޯއެއް ނޫން. އަޅުގަނޑުމެން ބަލަންވީ ފަރުދީ ލެވެލްގައި، އަޅުގަނޑުމެންގެ ފުއްދުންތެރިކަމުގެ ލެވެލްގައި ގައުމަށް ކޮށްދެވޭނީ ކޮންކަމެއްތޯ ބެލުން،" ނާޒިމް ވިދާޅުވިއެވެ.


ކޮވިޑް-19 އާގުޅޭ ވެންޓިލޭޓަރުތައް ހޯދުމުގެ މައްސަލައިގައި ދަޢުވާކުރުމަށް އެދި ފޮނުވައިފި | އެންޓި-ކޮރަޕްޝަން ކޮމިޝަން\nކޮވިޑް-19 އާ ގުޅިގެން ރާއްޖެއަށް ގެނައުމަށް މަސައްކަތްކުރާ ވެންޓިލޭޓަރތައް ގެންނަނީ އާންމު އުޞޫލުތަކާ ޚިލާފަށް ވަކި ބައެއްގެ އަތުން ކަމަށާއި މިގޮތުން ތަކެތި ނުލިބެނީސް އެޑްވާންސް ފައިސާ ދައްކާފައިވާ ކަމަށާއި، އަދި ވެންޓިލޭޓަރތައް ގެންނަން ޑުބާއީގެ ކުންފުންޏަކަށް ވެސް އެޑްވާންސްކޮށް ފައިސާ ދައްކާފައިވާކަމަށް ބުނާ މައްސަލާގައި ދަޢުވާކުރުމަށްޓަކައި 14 އޮކްޓޫބަރު 2020ގައި ޕްރޮސިކިއުޓަރ ޖެނެރަލްގެ އޮފީހަށް ފޮނުވައިފިއެވެ.\nއެގޮތުން، މި މައްސަލައިގައި ދަޢުވާކުރުމަށް ފޮނުވާފައިވަނީ، 11 ފަރާތެއްގެ މައްޗަށެވެ. 14 އެޕްރީލް 2020 ގައި ކޮމިޝަނުގެ އަމިއްލަ އިސްނެގުމަށް ތަޙުޤީޤު ފެށި މި މައްސަލައިގެ ތަޙްޤީޤު ނިމިފައިވަނީ 13 އޮކްޓޫބަރު 2020 ގައެވެ.\nމި މައްސަލައަކީ، މި ކޮމިޝަނުން ޚާއްޞަ އިސްކަމެއް ދީގެން، އަވަސް މައްސަލައެއްގެ ގޮތުގައި ތަޙްޤީޤުކޮށްފައިވާ މައްސަލައެކެވެ. އެގޮތުން، މި މައްސަލަ ތަޙްޤީޤުކުރުމަށްޓަކައި ކޮމިޝަންގެ ތެރެއިން 04 އިންވެސްޓިގޭޓަރުން ހިމެނޭ ޚާއްޞަ ތަޙްޤީޤު ޓީމެއް އެކުލަވާލައިގެން، ތަޙްޤީޤު ކުރިއަށް ގެންގޮސްފައިވާއިރު، 22 އޮގަސްޓް 2020ން ފެށިގެން ޖޮއިންޓް އިންވެސްޓިގޭޝަންގެ ދަށުން، މޯލްޑިވްސް ޕޮލިސް ސަރވިސްގެ 03 އިންވެސްޓިގޭޓަރުން މި މައްސަލަ ތަޙްޤީޤުގެ މަސައްކަތުގައި ބައިވެރިވެފައިވެއެވެ. އެހެންކަމުން، މޯލްޑިވްސް ޕޮލިސް ސަރވިސްގެ ފަރާތުން މި މައްސަލައިގެ ތަޙްޤީޤުގައި މި ކޮމިޝަނަށް ފޯރުކޮށްދެއްވާފައިވާ އެހީތެރިކަމާއި، އެ ސަރވިސް ކޮށްދެއްވާފައިވާ މަސައްކަތް ޝުކުރުވެރިކަމާއެކު ފާހަގަކުރަމެވެ.\nމި މައްސަލައަކީ މި ކޮމިޝަނުން މިހާތަނަށް ތަޙުޤީޤުކުރި ކޮރަޕްޝަންގެ ބޮޑެތި މައްސަލަތަކަށްބަލާއިރު ނިސްބަތުން އެންމެބޮޑު އެއް މައްސަލަ ކަމަށްވީނަމަވެސް، އެންމެ އަވަހަށް ތަޙްޤީޤުކޮށް ނިންމާފައިވާ މައްސަލަކަން ފާހަގަކުރަމެވެ. މިމައްސަލަ ތަޙްޤީޤުކުރުމުގައި ތަޙްޤީޤު ޓީމުން ކޮށްފައިވާ މަސައްކަތްތަކަށް ބަލާއިރު، ތަޙްޤީޤަށް ބޭނުންވާ މަޢުލޫމާތާއި ލިޔެކިޔުންތައް ހޯދުމަށްޓަކައި ދަޢުލަތު އިދާރާތައް ހިމެނޭހެން، ތަފާތު 08 އިދާރާއަކުން މަޢުލުމާތު އެއްކުރެވިފައިވެއެވެ. އަދި މި މައްސަލައާ ގުޅިގެން، ޖުމްލަ 1600 ޑޮކިއުމެންޓަކާއި، 500 އީމެއިލް ބެކަޕް ތަޙްޤީޤު ޓީމުން ދިރާސާކޮށް އެނެލައިޒްކޮށްފައިވެއެވެ. މީގެތެރޭގައި، މި މައްސަލައާ ގުޅުންހުރި އެކި ފަރާތްތަކުގެ ގިނަ ޢަދަދެއްގެ ބޭންކް އެކައުންޓްތަކާގުޅޭ މަޢުލޫމާތު ހިމެނެއެވެ. މީގެއިތުރުން، މި މައްސަލައާ ގުޅުންހުރި ފަރާތްތަކުގެ ޖުމްލަ 36 ބަޔާނެއް ނަގާފައިވެއެވެ.\nމި މައްސަލައިގެ ތަޙްޤީޤު ކުރިއަށް ގެންގޮސްފައިވަނީ ކޮވިޑް-19 އާ ގުޅިގެން މާލެ ފުރަބަންދު ޙާލަތުގައި އޮތް ދުވަސްވަރުގައި ކަމަށްވާތީއާއި، އަދި އޭގެފަހުން އައު ޢާންމު ޙާލަތުގައި ތަޙްޤީޤުގެ މަސައްކަތް ކުރިއަށް ގެންދަންޖެހުމަކީ، މިމައްސަލަ ތަޙުޤީޤުގައި މި ކޮމިޝަނަށް ދިމާވި ވަރަށް ބޮޑު ގޮންޖެހުމެކެވެ. އެގޮތުން، މި މައްސަލައާ ގުޅިގެން ހޯދަންޖެހޭ ހެއްކާ ގަރީނާ ހޯދުމުގައި ދަޢުލަތުގެ ބައެއް އިދާރާތަކުގެ ލިޔެކިޔުންތައް ބަލަންޖެހުމާއި، ތަޙުޤީޤަށް ޙާޟިރު ކުރުމަށް ބޭނުންވާ ފަރާތްތައް ތަޙްޤީޤަށް ޙާޟިރުކޮށް ބަޔާންނެގުމުގައި މި ކޮމިޝަނަށް ވަރަށްބޮޑު ދަތިތަކާ ކުރިމަތިލާންޖެހުނެވެ.\nމި މައްސަލައިގައި ހިމެނޭ ތުހުމަތުތަކާއި، އެ ތުހުމަތުތަކާގުޅޭ މައްސަލަ މި ކޮމިޝަނުން ތަޙްޤީޤުކޮށް ނިންމިގޮތް ތިރީގައި މިވަނީއެވެ.\n1. މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގ އާ ޙަވާލުކުރުމަށް ނިންމާފައިވަނީ އެ ކުންފުނީގެ މާލީ ޤާބިލްކަމާއި ތަޖުރިބާއަށް ބެލުމެއްނެތި ޑިއުޑިލިޖެންސް ހަދާފައިނެތީސްކަން އެނގޭތީ، މިއީ މިނިސްޓްރީ އޮފް ހެލްތުގެ ބިޑް ކޮމިޓީގެ މެމްބަރުންގެ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއް ކަމަށް ކުރާ ތުޙުމަތާގުޅޭ މައްސަލައިގެ ތަޙްޤީޤަށް ފާހަގަކުރެވުނު ކަންތައްތަކަށްބަލާއިރު، މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގ އާ ޙަވާލުކުރުމަށް ބޭއްވި ބިޑްކޮމިޓީގެ (01 އޭޕްރިލް 2020) ބައްދަލުވުމުގެ ނިންމުމުގައި ބައިވެރިވެފައިވާތީއާއި، އެގްޒެކިއުޓަރސް ޖެނެރަލް ޓްރޭޑިންގއަށް އެ މަސައްކަތް ހަވާލުކުރުމަށް ބިޑު ކޮމިޓީއިން ނިންމިއިރު، އެ ނިންމުން ނިންމާފައިވަނީ ދައުލަތުގެ މާލިއްޔަތުގެ ގަވާއިދުގެ 10.25 ވަނަ މާއްދާގެ (ނ) ގައި ބަޔާންކޮށްފައިވާގޮތާ ޚިލާފަށް، އެ ކުންފުނީ ޑިއުޑިލިޖެންސްއެއް ނުހަދައި، އެ ކުންފުނީ މާލީ ޤާބިލްކަން އަދި ޓެކްނިކަލް ކެޕޭސިޓީއަށް ނުބަލާކަން ތަޙުޤީޤަށް އެނގޭތީއާއި، މަސައްކަތް ޙަވާލުކުރި ފަރާތް (އެގްޒެކިއުޓަރސް ޖެނެރަލް ޓްރޭޑިންގ) އަށް މިމަސައްކަތް ޙަވާލުކުރީ ޑަބްލިއު އެޗް އޯ އިން ދީފައިވާ ކޮންޓެކްޓަކަށް ކަމަށް ބުނެފައިވާއިރު، އެ ކޮންޓެކްޓަކީ ޑަބްލިއު އެޗް އޯ އިން ރަސްމީކޮށް ދީފައިވާ ކޮންޓެކްޓެއް ނޫންކަމަށް WR އޮޑިޓަރ ޖެނެރަލްގެ އޮފީހަށް ފޮނުވާ ސިޓީގައި ބުނެފައިވާތީއާއި، ބިޑްކޮމިޓީގެ ހުއްދަ ހޯދުމަށް ހުށަހަޅާ ޕްރޮކިއުމެންޓާބެހޭ ކަންތައްތައް، އެ މަރުހަލާގައި ކުރިއަށް ގެންދެވިފައިވަނީ މި ގަވާއިދާ އެއްގޮތްވާ ގޮތުގެމަތިންތޯ ހުއްދަދިނުމުގެ ކުރިން ކޮމިޓީން ބަލައި ޗެކުކުރަންވާނޭކަމަށް ދައުލަތުގެ މާލިއްޔަތުގެ ޤަވާއިދުގެ 10.15 ވަނަ މާއްދާގެ (ށ) ގައި ބަޔާންކޮށްފައިވާއިރު، އެގޮތަށް ބިޑް ކޮމިޓީން ޢަމަލުކޮށްފައިނުވާތީއާއި، މި މައްސަލާގައި މުޢާމަލާތްކޮށްފައިވާ އީމެއިލްތަކުގެ ފޮރެންސިކް ރިޕޯޓުން ބިޑް ކޮމިޓީ ބޭއްވިއިރު އެގްޒެކިއުޓަރސް ޖެނެރަލް ޓްރޭޑިންގގެ ނަމުގައި އޮތް ކޯޓޭޝަންއެއް މިނިސްޓްރީ އޮފް ހެލްތަށް ލިބިފައި ނުވާކަން އެނގޭތީ، ބިޑުކޮމެޓިގެ 04 މެމްބަރުންގެ ތެރެއިން، 03 މެމްބަރުން ބިޑުކޮމެޓީގެ ނިންމުމުގައި ސޮއިކުރިފަހުން ބިޑު ކޮމެޓީގެ ނިންމުމުގައިވާ މަސައްކަތް ޙަވާލުކުރަން ނިންމި ފަރާތުގެ ނަން “އެގްޒެކިއުޓަރސް ޖެނެރަލް ޓްރޭޑިންގ” ގެ ނަމަށް ބަދަލުކޮށް ބިޑުކޮމެޓީގެ ނިންމުންކަމަށް ބަޔާންކޮށްފައިވާ އެހެން ލިޔުމެއްގައި ބިޑުކޮމެޓީގެ މެމްބަރުން ސޮއިކޮށްފައިވީނަމަވެސް، އެ ނިންމުން ނިންމާފައިވަނީ ބިޑް ކޮމިޓީއަށް ހުށަހެޅިފައިވާ ހުށަހެޅުމަކަށް ނުވާތީ، އެއީ Dr.Ali Al Tuckmachy އަށް އެ މަސައްކަތް ހަވާލުކުރުމުގެ ނިޔަތުގައި ބިޑް ކޮމިޓީގެ މެމްބަރުން ކޮށްފައިވާ ކަމެއްކަމަށް ދަލީލްކުރާތީ، މި މައްސަލާގައި ތުހުމަތުކުރެވިފައިވާ، މިނިސްޓްރީ އޮފް ހެލްތުގެ ޑެޕިޔުޓީ މިނިސްޓަރ، ނިޝާމާ މުޙައްމަދު ގއ.ދާންދޫ / ހަނދުވަރީވާދީ އާއި، މިނިސްޓްރީ އޮފް ހެލްތުގެ ޑިރެކްޓަރ، ކ.ގުރައިދޫ / ފަތިސްހަނދުވަރުގެ، ނައުޝާދު ޢަލީ އާއި، މިނިސްޓްރީ އޮފް ހެލްތުގެ ބިޑް ކޮމިޓީގެ މެމްބަރު، ސ.ހިތަދޫ / ނޫރާނީހިޔާ، އާމިނަތު ޝައުފާ އާއި، މިނިސްޓްރީ އޮފް ހެލްތުގެ އެސިސްޓެންޓް ޑިރެކްޓަރ (ބިޑް ކޮމިޓީގެ މެމްބަރު)، މ.ހަޒާރީވިލާ / ކ.މާލެ، ފާޠިމަތު ލިމްޔާގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 512 ވަނަ މާއްދާގެ (ހ)ގެ 1 އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n2. ދައުލަތުގެ މާލިއްޔަތުގެ ގަވާއިދުގައި ބަޔާންކޮށްފައިވާ އުސޫލުތަކާއި ޚިލާފަށް، މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމުގެ މަސައްކަތް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއާ ޙަވާލުކޮށް، ދައުލަތުގެ މާލިއްޔަތުގެ ގަވާއިދާ ޚިލާފަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ އެ ކުންފުންޏަށް ދީފައިވަނީ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކަމަށް ކުރާ ތުހުމަތާގުޅޭ މައްސަލައިގެ ތަޙްޤީޤަށް ފާހަގަކުރެވުނު ކަންތައްތަކަށްބަލާއިރު، މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގ އާ ޙަވާލުކުރުމުގެ މަސައްކަތުގައި މިނިސްޓްރީ އޮފް ހެލްތުގެ ފަރާތުން އިސްކޮށް ހަރަކާތްތެރިވެފައިވަނީ މިނިސްޓްރީ އޮފް ހެލްތުގެ ޑިރެކްޓަރ (ފައިނޭންސް އެގްޒެކްޓިވް) އަޙްމަދު އަސްލަމްކަމާއި، މިނިސްޓްރީ އޮފް ހެލްތުގެ ފަރާތުން އެގްޒެކިއުޓަރސް ޖެނެރަލް ޓްރޭޑިންގއާ ކުރި ހުރިހާ މުއާމަލާތެއް ކޮށްފައިވަނީ އަޙްމަދު އަސްލަމްކަން ތަޙްޤީޤަށް ފާހަގަވާތީއާއި، އަޙްމަދު އަސްލަމްގެ ވަޒީފާގެ މަސްއޫލިއްޔަތުގެ ތެރޭގައި ޕްރޮކިއުމަންޓްގެ ކަންކަން ހިމެނިފައި ނެތްއިރު، ޕްރޮކިއުމަންޓްގެ ކަންކަން ކުރަމުންދާ ޔުނިޓާއި އެކަން ހަވާލުނުކޮށް، ޢަމަލީ ގޮތުން އެކަމުގައި އިސްކޮށް ހަރަކާތްތެރިވެފައިވަނީ އަޙްމަދު އަސްލަމް ކަމަށްވާތީއާއި،<>\nވެންޓިލޭޓަރ ހޯދުމަށް ކޯޓޭޝަން ހޯދަންވީ ފަރާތުގެ މަޢުލޫމާތު މިނިސްޓަރ އޮފް ހެލްތު ޢަބްދުﷲ އަމީން އަޙްމަދު އަސްލަމްއަށް ފޮނުވާފައިވާކަން އެނގޭތީއާއި، ކޯޓޭޝަން ހޯދުމަށް Dr.Ali Al Tuckmachy އަށް ރިކުއެސްޓް ފޮނުވާފައިވަނީ އަޙްމަދު އަސްލަމް ކަމަށްވާތީއާއި، ޓެކްނިކަލް އިވެލުއޭޝަން ރިޕޯޓު ލިބުމުގެ ކުރިން އަދި ބިޑް ކޮމިޓީއަށް ހުށަހެޅުމުގެ ކުރިން، އޯޑަރ ކޮންފަރމްކޮށްފައިވާކަމަށް Dr.Ali Al Tuckmachy އަށް އަޙްމަދު އަސްލަމް އަންގާފައިވާތީއާއި، ކޯޓޭޝަން ހޯދާފައިވާ ފަރާތާ އެ މަސައްކަތް ހަވާލުކުރުމަށް ބާރުއެޅުމުގެ ގޮތުން ބިޑް ކޮމިޓީއަށް މަޢުލޫމާތު ދީފައިވާތީއާއި، “ސިންގަލް ސޯސް” ޕްރޮކިއުމެންޓްގެ އުސޫލުން އެގްޒެކިއުޓަރސް ޖެނެރަލް ޓްރޭޑިންގއާ ޙަވާލުކުރުމަށް ހުއްދަދީފައިވަނީ، އަޙްމަދު އަސްލަމް ކަމަށްވާތީއާއި، އެގްޒެކިއުޓަރސް ޖެނެރަލް ޓްރޭޑިންގއަށް އެ މަސައްކަތް ހަވާލުކުރިއިރު، ދައުލަތުގެ މާލިއްޔަތުގެ ގަވާއިދުގެ 10.25 ވަނަ މާއްދާގެ (ނ) ގައި ބަޔާންކޮށްފައިވާގޮތަށް، އެ ކުންފުނީ މާލީ ޤާބިލްކަން އަދި ޓެކްނިކަލް ފަންނީ ޤާބިލްކަން ބަލާފައިނުވާކަމާއި، އެ މަޢުލޫމާތު ހޯދުމަށް މަސައްކަތްކޮށްފައިނުވާތީއާއި، ވެންޑަރ ރަޖިސްޓަރީ ކުރުމުގެ މަސައްކަތް ކުރިއަށްގެންގޮސްފައިވަނީ އަޙްމަދު އަސްލަމްގެ ބެލުމުގެ ދަށުންކަން އެނގޭތީއާއި،\n75 ވެންޓިލޭޓަރއާ ގުޅިގެން އެގްޒެކިއުޓަސް ޖެނެރަލް ޓްރޭޑިންގއަށް ދައްކަންޖެހޭ %75 އަށްވާ ފައިސާ ދެއްކުމަށް މިނިސްޓްރީ އޮފް ހެލްތުގެ ފަރާތުން ހުއްދަދިން އެއް ފަރާތެއްގެ ގޮތުގައި އަޙްމަދު އަސްލަމް ސޮއިކޮށްފައިވާއިރު، އެޑްވާންސްކޮށް ކޮންޓްރެކްޓްގެ އަގުގެ %90 ދައްކާފައިވަނީ ދައުލަތުގެ މާލިއްޔަތުގެ ގަވާއިދުގައި ބަޔާންކޮށްފައިވާ ގޮތަށް އެޑްވާންސް ޕޭމެންޓް ގެރެންޓީ ހޯދައިގެންނޫންކަން ފާހަގަކުރެވޭތީއާއި، މިނިސްޓްރީ އޮފް ހެލްތުން ކުރިއަށް ގެންދިޔަ މި ޕޭމަންޓަށް ރިކުއެސްޓް ކުރުމުގެ ޕްރޮސެސްގައި އެ މިނިސްޓްރީގެ މުވައްޒަފުންނަށް އަޙްމަދު އަސްލަމް އިރުޝާދުދީފައިވާކަން އެނގޭތީ، އެއީ Dr.Ali Al Tuckmachy އަށް އެ މަސައްކަތް ހަވާލުކުރުމުގެ ނިޔަތުގައި ކޮށްފައިވާ ކަމެއްކަމަށް ދަލީލްކުރާތީ، މި މައްސަލާގައި މިނިސްޓްރީ އޮފް ހެލްތުގެ ޑިރެކްޓަރ (ފައިނޭންސް އެގްޒެކްޓިވް)، ތ.ކިބިނދޫ / ބޯގަންވިލާ، އަޙްމަދު އަސްލަމް ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 511ވަނަ މާއްދާގެ (ހ)ގެ (2) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 512ވަނަ މާއްދާގެ (ހ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 313 ވަނަ މާއްދާގެ (ހ)ގެ (1) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 311ވަނަ މާއްދާގެ (ހ)ގެ (1) ގެދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n3. ދައުލަތުގެ މާލިއްޔަތުގެ ގަވާއިދުގައި ބަޔާންކޮށްފައިވާ އުސޫލުތަކާއި ޚިލާފަށް، މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމުގެ މަސައްކަތް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއާ ޙަވާލުކޮށް، ދައުލަތުގެ މާލިއްޔަތުގެ ގަވާއިދާ ޚިލާފަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ އެ ކުންފުންޏަށް ދީފައިވަނީ މިނިސްޓަރ އޮފް ހެލްތު ޢަބްދުﷲ އަމީންގެ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކަމަށް ކުރާ ތުހުމަތާގުޅޭ މައްސަލައިގެ ތަޙްޤީޤަށް ފާހަގަކުރެވުނު ކަންތައްތަކަށްބަލާއިރު، މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގ އާ ޙަވާލުކުރުމުގެ މަސައްކަތް ފަށާފައިވަނީ މިނިސްޓަރ އޮފް ހެލްތު ޢަބްދުﷲ އަމީން ކަމަށާއި އެގޮތުން 75 ވެންޓިލޭޓަރ ސަޕްލައިކުރުމަށް ހަވާލުކޮށްފައިވާ ފަރާތްކަމަށްވާ Dr.Ali Al Tuckmachy އަށް މިނިސްޓްރީ އޮފް ހެލްތު ތަޢާރަފްކޮށްދީފައިވަނީ މިނިސްޓަރ ޢަބްދުﷲ އަމީން ކަމާއި، އެ ފަރާތުގެ ކޮންޓެކްޓް މިނިސްޓްރީ އޮފް ހެލްތުގެ ޑިރެކްޓަރ (ފައިނޭންސް އެގްޒެކްޓިވް)، އަޙްމަދު އަސްލަމްއަށް ދީފައިވަނީ އަދި އެ ފަރާތަކީ WHO މެދުވެރިވެގެން ހޯދާފައިވާ ފަރާތެއްކަމަށް ދޭހަވާގޮތަށް މިނިސްޓްރީ އޮފް ހެލްތުގެ ބިޑް ކޮމިޓީއަށް ތަޢާރަފްކޮށްދީފައިވަނީ މިނިސްޓަރ ޢަބްދުﷲ އަމީންކަމާއި، މިކަންކަމުގެ ނަތީޖާއެއްގެ ގޮތުން WHO މެދުވެރިކޮށް އައިސްފައިވާ ކުންފުންޏެއްކަމަށް ބަލައި، އެކަމަށް ކޮންސިޑަރކޮށް އެ ކުންފުނީގެ ޑިއުޑިލިޖެންސްއެއް ނަހަދައި، އެ ކުންފުންޏާ އެ މަސައްކަތް ހަވާލުކުރުމަށް ބިޑް ކޮމިޓީން ނިންމާފައިވާކަން ބިޑް ކޮމިޓީގެ މެމްބަރުންގެ ބަހުން އެނގޭތީއާއި، އެއީ މިނިސްޓަރ އޮފް ހެލްތު، ޢަބްދުﷲ އަމީން ދީފައިވާ މަޢުލޫމާތުގެ މައްޗަށް ބުރަވެ ނިންމާފައިވާ ނިންމުމެއްކަން އެނގޭތީއާއި،\nބިޑް ކޮމިޓީގެ ކޯރަމް ހަމަނުވާތީ، އާންމުކޮށް އެދުވަސްވަރުގެ ބިޑުކޮމިޓީތަކުގައި ބައިވެރިވެފައިނުވާ2މެމްބަރުން ބިޑް ކޮމިޓީގެ ބައްދަލުވުންތަކުގައި ބައިވެރިވުމަށް މިނިސްޓަރ އޮފް ހެލްތު ޢަބްދުﷲ އަމީން ބުނެފައިވާކަން އެނގޭތީއާއި، 75 ވެންޓިލޭޓަރގެ %75 އެޑްވާންސްޕޭމަންޓް ޕްރޮސެސް ކުރިއަށްގެންދިއުމާގުޅިގެން، ޕޭމަންޓް ދެއްކުން އަވަސްކުރުމަށް މިނިސްޓަރ ޢަބްދުﷲ އަމީން މަސައްކަތްކޮށްފައިވާކަން ތަޙްޤީޤަށް އެނގިފައިވާތީއާއި، ވެންޓިލޭޓަރ އާ ގުޅިގެން މިނިސްޓްރީ އޮފް ހެލްތުން ހިންގާފައިވާ ޕްރޮކިއުމަންޓުގެ ކަންތަކާއި ޕޭމަންޓަށް ރިކުއެސްޓް ކުރުމުގެ މަސައްކަތް މިނިސްޓަރ ޢަބްދުﷲ އަމީންއަށް އެނގިފައިވާކަމާއި، އަދި އެކަންކަމަށް ލަފާ އާ މަޝްވަރާ ދެއްވާފައިވާކަން ތަޙްޤީޤަށް އެނގިފައިވާތީއާއި، މިކަމާގުޅޭ ހުރިހާކަމެއް ޕޮލިސީ ޓޭބަލްއަށް ހުށަހެޅުމަށްޓަކައި މިނިސްޓަރ އޮފް ހެލްތު، ޢަބްދުﷲ އަމީން ބްރީފިންގ ހޯދަމުންދިޔަކަން ތަޙްޤީޤަށް އެނގޭތީ، އެއީ Dr.Ali Al Tuckmachy އަށް އެ މަސައްކަތް ހަވާލުކުރުމުގެ ނިޔަތުގައި މިނިސްޓަރ އޮފް ހެލްތު، ޢަބްދުﷲ އަމީން ކޮށްފައިވާ ކަމެއްކަމަށް ދަލީލްކުރާތީ، މި މައްސަލާގައި މިނިސްޓަރ އޮފް ހެލްތު، ގދ.ގައްދޫ / ރޯސްމާގެ، ޢަބްދުﷲ އަމީން ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 511ވަނަ މާއްދާގެ (ހ)ގެ (2) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 512ވަނަ މާއްދާގެ (ހ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 313 ވަނަ މާއްދާގެ (ހ)ގެ (1)ގެ ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n4. މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގ އާ ޙަވާލުކުރުމަށް މިނިސްޓްރީ އޮފް ހެލްތާއި އެގްޒެކިއުޓަރސް ޖެނެރަލް ޓްރޭޑިންގ އާ ދެމެދު ވެފައިވާ އެއްބަސްވުމުގައި ސޮއިކޮށްފައިވަނީ ދައުލަތުގެ މާލިއްޔަތު ގަވާއިދުގައި ބަޔާންކުރާ އެޑްވާންސް ޕޭމަންޓް ގެރެންޓީއާއި، ޕަރފޯމެންސް ގެރެންޓީއެއް ހޯދުމަށް ލާޒިމު ނުވާގޮތަށްކަމަށާއި، އެ ކުންފުނީގެ މާލީ ޤާބިލްކަމާއި ތަޖުރިބާއަށް ބެލުމެއްނެތި، އެކުންފުނީގެ ޑިއުޑިލިޖެންސްއެއް ހަދާފައިވޭތޯ ބެލުމެއް ނެތިކަން އެނގޭތީ، މިއީ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއް ކަމަށް ކުރާ ތުހުމަތާގުޅޭ މައްސަލައިގެ ތަޙުޤީޤަށް ފާހަގަކުރެވުނު ކަންތައްތަކަށް ބަލާއިރު، 75 ވެންޓިލޭޓަރ ސަޕްލައިކުރުމުގެ މަސައްކަތް އެގްޒެކިއުޓަރސް ޖެނެރަލް ޓްރޭޑިންގއާ ޙަވާލުކޮށް މިނިސްޓްރީ އޮފް ހެލްތާއި، އެގްޒެކިއުޓަރސް ޖެނެރަލް ޓްރޭޑިންގއާ ދެމެދު ވެފައިވާ އެއްބަސްވުމުގައި މިނިސްޓްރީ އޮފް ހެލްތުގެ ފަރާތުން ސޮއިކޮށްފައިވަނީ މިނިސްޓްރީ އޮފް ހެލްތްގެ ޑެޕިއުޓީ މިނިސްޓަރ، ޝިޔާމާ މުޙައްމަދު ކަމަށްވާތީއާއި،\nމި އެއްބަސްވުމުގައި މާލިއްޔަތުގެ ގަވާއިދުގައި ބަޔާންކޮށްފައިވާ އުޞޫލާ އެއްގޮތަށް، ޕާފޯމެންސް ގެރެންޓީއާއި އެޑްވާންސް ޕޭމެންޓް ގެރެންޓީގެ ވާހަކަ ހިމަނާފައިނުވާތީއާއި، މިނިސްޓްރީ އޮފް ހެލްތުގެ ފަރާތުން ސޮއިކޮށް އެގްޒެކިއުޓަރސް ޖެނެރަލް ޓްރޭޑިންގގެ ފަރާތުން ސޮއިކުރުމަށް ފޮނުވި އެއްބަސްވުމުގެ ސްޕެޝަލް ކޮންޑިޝަންގެ ބައެއް މާއްދާތަކަށް ބަދަލު ގެނެސް، ސްޕެޝަލް ކޮންޑިޝަންގެ 15.1ވަނަ މާއްދާއިން ފެށިގެން އެއްބަސްވުން ނިމެންދެން ހުރި ގަނޑުތަކުގައި އަލުން މިނިސްޓްރީ އޮފް ހެލްތުގެ ފަރާތުން އެ މިނިސްޓްރީގެ ޑެޕިއުޓީ މިނިސްޓަރ، ޝިޔާމާ މުޙައްމަދު ސޮއިކޮށްފައިވާތީއާއި،\nފައިނަލް އެއްބަސްވުމުގައި އެގްޒެކިއުޓަސް ޖެނެރަލް ޓްރޭޑިންގ އިން ސޮއިކޮށް މިނިސްޓްރީ އޮފް ހެލްތަށް ލިބިފައިވަނީ 16 އެޕްރީލް 2020 ގައި ކަމަށްވެފައި، މިނިސްޓްރީ އޮފް ހެލްތަށް 75 ވެންޓިލޭޓަރ ހޯދުމަށް އެގްޒެކިއުޓަރސް ޖެނެރަލް ޓްރޭޑިންގ އާއި މިނިސްޓްރީ އޮފް ހެލްތާ ދެމެދު ސޮއިކޮށްފައިވާ އެގްރީމެންޓުގައި 02 އެޕްރީލް 2020 ކަމަށް ބަޔާންކޮށްފައިވިޔަސް، އެއީ ބެކްޑޭޓެޑްކޮށް ސޮއިކޮށްފައިވާ އެގްރީމެންޓެއްކަން އެނގޭތީއާއި،\nޑްރާފްޓް އެއްބަސްވުމަށް އެޓާރނީ ޖެނެރަލްގެ އޮފީހުން ދީފައިވާ ލަފާގައި ދައުލަތުގެ މާލިއްޔަތު ޤަވާޢިދުގެ\n10.03 ވަނަ މާއްދާގެ ދަށުން މިނިސްޓަރ އޮފް ފިނޭންސް އަންގާ ގޮތެއްގެ މަތިން އެ އެއްބަސްމުގެ ދަށުން ހޯދަން ބޭނުންވާ މުދަލާއި ޚިދުމަށް ހޯދިދާނެކަމަށް ފެންނަ ކަމަށާއި، އަދި އެ މާއްދާގެ ދަށުން މިނިސްޓްރީ އޮފް ފިނޭންސްއިން އަންގާ ގޮތުގެ މަތިން އެއްބަސްވުމުގައި ސޮއިކުރާ ހާލަތުގައި ޕާފޯމެންސް ގެރެންޓީއާއި އެޑްވާންސް ޕޭމެންޓް ގެރެންޓީގެ އިޖުރާޢަތުތައް ފުރިހަމަ ކުރަން ލާޒިމުވާނެކަމަށް ނުފެންނަކަމަށާއި، ދައުލަތުގެ މާލިއްޔަތު ޤަވާޢިދުގެ 10.03 ވަނަ މާއްދާގެ ދަށުން މިނިސްޓްރީ އޮފް ފިނޭންސްއިން އަންގާ ގޮތެއްގެ މަތިން އެކްޒެކިއުޓާރސް ޖެނެރަލް ޓްރޭޑިންގ އާއި ހަވާލުކޮށް އެއްބަސްވުމުގައި ސޮއިކުރުވުމާއިމެދު ޤާނޫނީ ގޮތުން އިޢުތިރާޟްކުރާނެ ތަނެއް އޮތް ކަމަށް ނުފެންނަ ކަމަށް ބުނެފައިވީ ނަމަވެސް، ޕާފޯމެންސް ގެރެންޓީއާއި، އެޑްވާންސް ޕޭމެންޓް ގެރެންޓީގެ އިޖުރާޢަތުތައް ކުރިއަށް ނުގެންދިއުމާ ގުޅޭގޮތުން މިނިސްޓަރ އޮފް ފިނޭންސްގެ ހުއްދައެއް ހޯދާފައި ނުވާކަން ފާހަގަކުރެވޭތީއާއި،\nއެގްޒެކިއުޓަރސް ޖެނެރަލް ޓްރޭޑިންގއާ މި މަސައްކަތް ޙަވާލުކުރިއިރު ދައުލަތުގެ މާލިއްޔަތުގެ ގަވާއިދުގެ 10.25 ވަނަ މާއްދާގެ (ނ) ގައި ބަޔާންކޮށްފައިވާގޮތަށް، އެ ކުންފުނީ ޑިއުޑިލިޖެންސް ހަދާފައިނުވާކަމާއި، އެ ކުންފުނީގެ މާލީ ޤާބިލްކަން އަދި ޓެކްނިކަލް ކެޕޭސިޓީއަށް ބަލާފައިނުވާކަން އެނގޭތީ، މި މައްސަލާގައި ތުހުމަތުކުރެވިފައިވާ މިނިސްޓްރީ އޮފް ހެލްތްގެ ޑެޕިއުޓީ މިނިސްޓަރ، ޝިޔާމާ މުޙައްމަދު، ޕިންކްހައުސް / ސ.ފޭދޫ، ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 512 ވަނަ މާއްދާގެ (ހ)ގެ 1 އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n5. މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންގއާ ޙަވާލުކުރުމަށް މިނިސްޓްރީ އޮފް ހެލްތާއި އެގްޒެކިއުޓަރސް ޖެނެރަލް ޓްރޭޑިންގ އާ ދެމެދު2އެޕްރީލް 2020 ގައި ވެފައިވާ އެއްބަސްވުން މިނިސްޓްރީ އޮފް ހެލްތުގެ ފަރާތުން ޢަލީ ޝިހާމް އެޕްރޫވްކޮށްފައިވަނީ، ދައުލަތުގެ މާލިއްޔަތު ގަވާއިދުގައި ބަޔާންކުރާ އެޑްވާންސް ޕޭމަންޓް ގެރެންޓީއާއި ޕަރފޯމެންސް ގެރެންޓީއެއް ހޯދުމަށް ލާޒިމުނުވާގޮތަށްކަމަށާއި، އެ ކުންފުނީގެ މާލީ ޤާބިލްކަމާއި ތަޖުރިބާއަށް ބެލުމެއްނެތި، އެކުންފުނީގެ ޑިއުޑިލިޖެންސްއެއް ހަދާފައިވޭތޯ ބެލުމެއް ނެތިކަން އެނގޭތީ، މިއީ މިނިސްޓްރީ އޮފް ހެލްތުގެ ލީގަލް އޮފިސަރ، ޢަލީ ޝިހާމްގެ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއްކަމަށް ކުރާ ތުހުމަތާގުޅޭ މައްސަލައިގެ ތަޙުޤީޤުން މިކޮމިޝަނަށް ފާހަގަކުރެވުނު ކަންތައްތަކަށް ބަލާއިރު، 75 ވެންޓިލޭޓަރ ސަޕްލައިކުރުމުގެ މަސައްކަތް ޙަވާލުކުރުމުގެ އެއްބަސްވުން ޗެކްކުރުމަށް މިނިސްޓްރީ އޮފް ހެލްތުގެ ލީގަލް އޮފިސަރ، ޢަލީ ޝިހާމަށް ފޮނުވުމުން ބައެއް ކަންކަން ރަނގަޅުކުރުމަށްފަހު އެއްބަސްވުމުގައި ސޮއިކުރުމާ މެދު އިޢުތިރާޒެއް ނެތްކަމަށް ބުނެފައިވާއިރު، މާލިއްޔަތުގެ ގަވާއިދުގައި ބަޔާންކޮށްފައިވާ އުޞޫލާ އެއްގޮތަށް، ޕަރފޯމެންސް ގެރެންޓީއާއި އެޑްވާންސް ޕޭމެންޓް ގެރެންޓީގެ ވާހަކަ އެއްބަސްވުމުގައި ހިމަނާފައި ނުވާތީއާއި،\nޑްރާފްޓް އެއްބަސްވުމަށް އެޓާރނީ ޖެނެރަލްގެ އޮފީހުގެ ލަފާ ހޯދާފައިވީނަމަވެސް، އެޓާރނީ ޖެނެރަލްގެ އޮފީހުގެ ލަފަޔާ އެއްގޮތަށް ޢަމަލުކޮށްފައި ނުވާތީ، ދައުލަތުގެ މާލިއްޔަތުގެ ގަވާއިދުގައި ބަޔާންކުރާ އުސޫލާ އެއްގޮތަށް ޕަރފޯމެންސް ގެރެންޓީއާއި، އެޑްވާންސް ޕޭމަންޓް ގެރެންޓީ ނުހިމަނައި އޮތް އެއްބަސްވުމެއްގައި މިނިސްޓްރީ އޮފް ހެލްތުން ސޮއިކޮށްފައިވަނީ ޢަލީ ޝިހާމް އެޕްރޫވްކުރިކުރުމުގެ މައްޗަށް ކަމަށްވާތީ މި މައްސަލާގައި ތުހުމަތުކުރެވިފައިވާ މިނިސްޓްރީ އޮފް ހެލްތުގެ ލީގަލް އޮފިސަރ، ޢަލީ ޝިހާމް، ފެއަރީގާރޑެން / ލ.ގަން ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 512 ވަނަ މާއްދާގެ (ހ)ގެ 1 އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n6. މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ ދީފައިވަނީ އެގްޒެކިއުޓަރސް ޖެނެރަލް ޓްރޭޑިންގއާއި މިނިސްޓްރީ އޮފް ހެލްތާއި ދެމެދު ލިޔުމުން އެއްބަސްވުމެއް ނެތި ކަމަށްވާތީއާއި، އެކަމަށް ހުއްދަދިން ފަރާތެއްގެ ގޮތުގައި ސޮއިކޮށްފައިވަނީ މިނިސްޓްރީ އޮފް ހެލްތުގެ އެސިސްޓެންޓް ޑައިރެކްޓަރ ޢަބްދުﷲ ހަފީޒްކަމަށްވާތީ، އެއީ ޢަބްދުﷲ ހަފީޒްގެ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއް ކަމަށް ކުރާ ތުހުމަތާގުޅޭ މައްސަލައިގެ ތަޙުޤީޤަށް ފާހަގަކުރެވުނު ކަންތައްތަކަށް ބަލާއިރު، މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ ދީފައިވަނީ އެގްޒެކިއުޓަރސް ޖެނެރަލް ޓްރޭޑިންގއާއި މިނިސްޓްރީ އޮފް ހެލްތާއި ދެމެދު ލިޔުމުން އެއްބަސްވުމެއް ނެތި ކަމަށްވާތީއާއި،\nމިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއާ ޙަވާލުކޮށް އެފަރާތަށް އެޑްވާންސްކޮށް ފައިސާ ދައްކާފައިވަނީ SAP ސިސްޓަމްގެ ތެރެއިން ޕީއޯ ތައްޔާރުކޮށްގެންކަމާއި، މި ޕީއޯ އޮތަރައިޒްކޮށްފައިވަނީ މިނިސްޓްރީ އޮފް ހެލްތުގެ އެސިސްޓެންޓް ޑައިރެކްޓަރ ޢަބްދުﷲ ޙަފީޘްކަމަށްވާތީ، މި މައްސަލާގައި ތުހުމަތުކުރެވިފައިވާ މިނިސްޓްރީ އޮފް ހެލްތުގެ އެސިސްޓެންޓް ޑައިރެކްޓަރ، ޢަބްދުﷲ ޙަފީޡް، މުޝްތަރީގެ / ހއ.ދިއްދޫ ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.\n7. މިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ ދީފައިވަނީ އެގްޒެކިއުޓަރސް ޖެނެރަލް ޓްރޭޑިންގއާއި މިނިސްޓްރީ އޮފް ހެލްތާއި ދެމެދު ލިޔުމުން އެއްބަސްވުމެއް ނެތި އަދި ދައުލަތުގެ މާލިއްޔަތުގެ ގަވާއިދާ އެއްގޮތަށް އެޑްވާންސް ޕޭމެންޓް ގެރެންޓީއާއި ޕާފޯމެންސް ގެރެންޓީ ނުހޯދާކަން އެނގޭއިރު، މިފައިސާ ދައްކާފައިވަނީ އެގްޒެކިއުޓަރސް ޖެނެރަލް ޓްރޭޑިންގގެ ފަރާތުން 65 މެކޭނިކަލް ވެންޓިލޭޓަރއާއި 10 ޕޯޓަބަލް ވެންޓިލޭޓަރ މިނިސްޓްރީ އޮފް ހެލްތަށް ނުލިބެނީސް އެ ތަކެތި ލިބިފައިވާކަމަށް ސެޕް ސިސްޓަމުން ގުޑްސް ރިސީވްޑްކަމަށް ދައްކައިގެންކަމަށްވާއިރު ސެޕް ސިސްޓަމުން ގުޑްސް ރިސީވްވިކަމަށް އެންޓަރކޮށްފައިވަނީ މިނިސްޓްރީ އޮފް ހެލްތުގެ އެސިސްޓެންޓް އެޑްމިނިސްޓްރޭޓިވް އޮފިސަރ ޙުސައިން ނިޔާޒްކަމަށްވާތީ، އެއީ ޙުސައިން ނިޔާޒުގެ ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއް ކަމަށް ކުރާ ތުހުމަތާގުޅޭ މައްސަލައިގެ ތަޙުޤީޤަށް ފާހަގަކުރެވުނު ކަންތައްތަކަށް ބަލާއިރު، ޕާފޯމަންސް ގެނެރެންޓީ ލާޒިމްކުރާ އެއްބަސްވުމެއް ނެތި މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސްކޮށް ފައިސާ ދެއްކުމަށްޓަކައި ޕީއޯ ތައްޔާރުކޮށްފައިވަނީ އެސިސްޓެންޓް އެޑްމިނިސްޓްރޭޓިވް އޮފިސަރ ޙުސައިން ނިޔާޒްކަން އެނގޭތީއާއި،\nމިނިސްޓްރީ އޮފް ހެލްތަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ ދީފައިވަނީ އެގްޒެކިއުޓަރސް ޖެނެރަލް ޓްރޭޑިންގގެ ފަރާތުން 65 މެކޭނިކަލް ވެންޓިލޭޓަރއާއި 10 ޕޯޓަބަލް ވެންޓިލޭޓަރ މިނިސްޓްރީ އޮފް ހެލްތަށް ނުލިބެނީސް، އެ ތަކެތި ލިބިފައިވާކަމަށް ސެޕް ސިސްޓަމުން ގުޑްސް ރިސީވްވިކަމަށް އެންޓަރކޮށްފައިވަނީ މިނިސްޓްރީ އޮފް ހެލްތުގެ އެސިސްޓެންޓް އެޑްމިނިސްޓްރޭޓިވް އޮފިސަރ، ޙުސައިން ނިޔާޒްކަމަށްވާތީއާއި،\nSAP ސިސްޓަމްގައި އެ ވެންޓިލޭޓަރތައް ލިބުނުކަމަށް (ގްޑްސް ރިސީވްކުރި ކަމަށް) ބަޔާންކުރި އިރު، އެތަކެތި މިނިސްޓްރީ އޮފް ހެލްތަށް ނުލިބޭކަން ތަޙްޤީޤަށް އެނގިފައިވާތީ، މި މައްސަލާގައި ތުހުމަތުކުރެވިފައިވާ ޙުސައިން ނިޔާޒް، ޝާޒް / ކ.މާލެ ގެ މައްޗަށް، ދިވެހިރާއްޖޭގެ ޤާނޫނުލް ޢުޤޫބާތުގެ 512 ވަނަ މާއްދާގެ (ހ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ފޮނުވުމަށް ނިންމީއެވެ.\n8. މިނިސްޓްރީ އޮފް ހެލްތްއަށް ބޭނުންވާ 75 ވެންޓިލޭޓަރ ސަޕްލައިކުރުމަށް ޑުބާއީގެ ކުންފުންޏެއްކަމަށްވާ އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސް ޕޭމަންޓްގެ ގޮތުގައި %75 އަށްވާ ފައިސާ އާއި %15 އަށްވާ ފައިސާ ޚަރަދުކުރުމަށް ހުއްދަދީ، ސެޕް ސިސްޓަމުން މި ދެ ޕޭމެންޓް ޕޯސްޓްކޮށްފައިވަނީ މިނިސްޓްރީ އޮފް ހެލްތުގެ ޑެޕިއުޓީ ޑިރެކްޓަރ ޖެނެރަލް، ޢަބްދުﷲ ޝަރީފް ކަމަށްވާތީ، އެއީ ޢަބްދުﷲ ޝަރީފް ރަސްމީ ހައިސިއްޔަތުގެ ނުފޫޒު ނަހަމަގޮތުގައި ބޭނުންކޮށްގެން އެ ކުންފުންޏަށް މަންފާއެއް ހޯދައިދިނުމުގެ މަޤްޞަދުގައި ކޮށްފައިވާ ކަމެއް ކަމަށް ކުރާ ތުހުމަތާގުޅޭ މައްސަލައިގެ ތަޙުޤީޤަށް ފާހަގަކުރެވުނު ކަންތައްތަކަށް ބަލާއިރު، 75 ވެންޓިލޭޓަރއާ ގުޅިގެން އެގްޒެކިއުޓަސް ޖެނެރަލް ޓްރޭޑިންގއަށް ދައްކަންޖެހޭ %75 އަށްވާ ޖުމުލަ 1,678,125.00 USD (އެއްމިލިއަން ހަސަތޭކަހަތްދިހައަށްހާސް އެއްސަތޭކަފަންސަވީސްހާސް އެމެރިކާ ޑޮލަރު)، ދެއްކުމަށް ހުއްދަދީ، އެ ޕޭމަންޓް SAP ސިސްޓަމްގައި ޕޯސްޓްކުރީ މިނިސްޓްރީ އޮފް ހެލްތުގެ ޑެޕިއުޓީ ޑިރެކްޓަރ ޖެނެރަލް، ޢަބްދުﷲ ޝަރީފް ކަމަށްވާތީއާއި، މި ފައިސާ ދެއްކުމަށް ހުއްދަ ދިންއިރު މި މަސައްކަތާ ގުޅޭ އެއްބަސްވުމުގައި ސޮއިކޮށްފައިނުވާތީއާއި،\nއެގްޒެކިއުޓަރސް ޖެނެރަލް ޓްރޭޑިންގއަށް ދައްކަންޖެހޭ ޕޭމަންޓްގެ %15 ފައިސާ އެޑްވާންސްކޮށް ދެއްކުމަށް ޖުމުލަ 335,625.00 USD (ތިންލައްކަ ތިރީސްފަސްހާސް ހަސަތޭކަފަންސަވީސް އެމެރިކާ ޑޮލަރު)، ދެއްކުމަށް ހުއްދަދީ އެ ޕޭމަންޓް SAP ސިސްޓަމްގައި ޕޯސްޓްކުރީ މިނިސްޓްރީ އޮފް ހެލްތުގެ ޑެޕިއުޓީ ޑިރެކްޓަރ ޖެނެރަލް ޢަބްދުﷲ ޝަރީފްކަމަށްވާތީއާއި،\nއެގްޒެކިއުޓަރސް ޖެނެރަލް ޓްރޭޑިންގއަށް ދައްކަންޖެހޭ ޕޭމަންޓްގެ %15 ފައިސާ ދެއްކިއިރު، އެއްބަސްވުމުގައި ބަޔާންކޮށްފައިވާ ގޮތަށް 75% އަށްވާ އެޑްވާންސް ޕޭމެންޓް ގެރެންޓީ ހޯދާފައިނުވާތީއާއި އެޑްވާންސްކޮށް ކޮންޓްރެކްޓްގެ އަގުގެ %90 ދައްކާފައިވަނީ ދައުލަތުގެ މާލިއްޔަތުގެ ގަވާއިދުގައި ބަޔާންކޮށްފައިވާ ގޮތަށް އެޑްވާންސް ޕޭމެންޓް ގެރެންޓީއާއި، ޕަރފޯމެންސް ގެރެންޓީ ހޯދައިގެންނޫންކަން ފާހަގަކުރެވޭތީ މި މައްސަލާގައި ތުހުމަތުކުރެވިފައިވާ މިނިސްޓްރީ އޮފް ހެލްތުގެ ޑެޕިއުޓީ ޑިރެކްޓަރ ޖެނެރަލް ޢަބްދުﷲ ޝަރީފް، ގޯތި ނަންބަރު 14-01 / ކ.މާލެ ގެ މައްޗަށް ދިވެހިރާއްޖޭގެ ޤާނޫނުލް ޢުޤޫބާތުގެ 512 ވަނަ މާއްދާގެ (ހ) އާއި ދިވެހިރާއްޖޭގެ ޤާނޫނުލް ޢުޤޫބާތުގެ 513 ވަނަ މާއްދާގެ (ށ) ދަށުން ދަޢުވާ ކުރުމަށް ޕްރޮސިކިއުޓަރ ޖެނެރަލްގެ އޮފީހަށް ވަނީ ފޮނުވާފައެވެ.


Faisaa Husve Beysfaruvaa Ah Furi Zain Ah Raajje Naadhevifai, Edhenee Ehee Akah! - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 18 ގަޑިއިރު ކުރިން\nމުހައްމަދު އަސްލަމް (14) - ކިޑްނީގެ ދެ އޮޕަރޭޝަން ނިމިފައި ވަނިކޮށް ކޮވިޑަށް ފައްސިވެ ހާލަތު ދަށަށް--\nއުމުރުން 14 އަހަރުގެ މުހައްމަދު ޒައިން އަސްލަމްއަކީ އުފެދުމުގައި އައިބުކަން ހުރި ކުއްޖެކެވެ. ކިޑްނީގެ މައްސަލަތައް ތަހައްމަލް ކުރަމުން ދިޔަ ކުއްޖެކެވެ. އުފެދުމުގައި އެއް ކިޑްނީގެ ހޮޅި ބެދިފައިވާއިރު ކޮންމެ އަހަރެއްގައި ވެސް އާންމުކޮށް2ފަހަރު ބޭސްފަރުވާއަށް އިންޑިއާއަށް ދާން ޖެހެއެވެ. މިއިން ކޮންމެ ދަތުރެއްގައި ބެނދިފައިވާ ކިޑްނީގެ ހޮޅިއަށް ސްޑޭންޑް ލައްވަން ބޮޑު އޮޕަރޭޝަނެއް ކުރެއެވެ.\nމި ކަމަށް ބޮޑެތި ހަރަދުތަކެއް ދާއިރު އެ އާއިލާއަކީ މާލީގޮތުން ތަނަވަސް ބައެއް ނޫނެވެ. ކޮންމެ ދަތުރެއްގެ ހަރަދުތައް ކަވަރުކުރަނީ އާސަންދައާއި، ހެޔޮ އެދޭ މީހުންގެ ދީލަތި އެހީ އިންނެވެ. އެހީ ހޯދުމަށް ފަންޑު ފޮށީ ހިފައިގެން އެތައް އިރަކު ހުންނަން ޖެހެއެވެ. އެ މައުސޫމް ތުއްތު ފުރާނައިގެ ހައްގުގައެވެ. މި ގުރުބާނީ ވަމުންދާ އެ ކުއްޖާގެ މަންމަގެ އިތުރު ދެކުދިން ތިބެއެވެ.\nޒައިންގެ ބައްޕައަކީ ރިސޯޓެއްގައި މަސައްކަތް ކުރަމުންދާ މީހެކެވެ. އޭނާގެ އުމުރުން 10 އަހަރުގައި ބައްޕައާއި މަންމަ ދުރުވިއެވެ. އެހެންނަމަވެސް ލިބޭ މަދު ފައިސާކޮޅުން ވެސް ކޮންމެ ވެސް ވަރެއްގެ އެހީތެރިކަމެއް ފޯރުކޮށްދެއެވެ. ކުރިން ފުލުހުގައި މަސައްކަތް ކުރި އޭނާގެ ދޮން ބައްޕަ މިހާރު އުޅެމުން ދަނީ ވަގުތީ ވަޒީފާއެއްގައެވެ. އޭނައަށް ވެސް މާބޮޑު އާމްދަނީއެއް ނުލިބެއެވެ.\nކޮވިޑްގެ ރާޅާއި އެކު ގައުމުގެ އިގްތިސޯދު ހީނަރުވެ، މީހުންގެ ޖީބުތަކަށް ފަޅުކަން ގެނުވިއެވެ. މި ބަލިމަޑުކަމާއި ގުޅިގެން ބޭސްފަރުވާއަށް ދާން ހަރަދު ހޯދަން ދަތިވިއެވެ. ގަވާއިދުން އަހަރަކު ދެފަހަރު އިންޑިއާއަށް ދަތުރުކުރާ ޒައިން އަށް ފަރުވާ ނުލިބި އަހަރެއް ވާންދެން ހުންނަން ޖެހުނެވެ. މިހެން ހުއްޓާ އެ ކުއްޖާގެ ބަނޑުގައި ރިއްސަން ފެށިއެވެ. އެ ވޭން ތަހައްމަލް ކުރަމުން ދާތަން ބަލަން އޭނާގެ އާއިލާއަކަށް ކެތެއް ނުވިއެވެ.\n400 ގެ ޑޮލަރާއި އެކު ޒައިން އާއި އޭނާގެ މާމަ އިންޑިއާއަށް ފުރިއެވެ. ދަތުރަށް ފުރީ އެހެން ފަހަރުތަކެކޭ އެއްފަދައިން ކުޑަ ދުވަސްކޮޅެއްގެ ތެރޭގައި އެނބުރި އާދެވޭނެ ކަމުގެ އުންމީދުގައެވެ. އެހެންނަމަވެސް ކަން ދިމާވީ ހީކުރި ގޮތާއި ހިލާފަށެވެ.\nއިންޑިއާގެ އަމްރިތާ ހޮސްޕިޓަލަށް ދެއްކުމުން އެހެން ފަހަރުތަކެކޭ އެއްފަދައިން ހޮޅިބެދިފައިވާ ކިޑްނީއަށް ސްޑޭންޑްއެއް ލެއްވިއެވެ. އެހެންނަމަވެސް ކޮންމެވެސް މައްސަލައަކާއި ގުޅިގެން އެ އޮޕަރޭޝަން ދެވަނަ ފަހަރަށް ކުރަން ޖެހުނެވެ.\nކޮވިޑްގެ ނުރައްކާތެރި ބަލިމަޑުކަން އެންމެ ބާރަށް ފެތުރެމުންދާ އިންޑިއާގައި ފަރުވާ ދެމުން ދިޔަ ޒައިންގެ އޮޕަރޭޝަން ނިމިފައި ވަނިކޮށް އެ ބަލިމަޑު ކަމަށް ހުށަހެޅުނެވެ. ކުއްޖާގެ ހާލު ސީރިއަސްވެ، އިތުރު ފަރުވާ ކުރަން ޖެހުނެވެ. ޒައިން އާއި އޭނާގެ މާމަ އިންޑިއާގައި ތާށިވިއެވެ.\n2 މަހަށް ވުރެ ގިނަ ދުވަސް މިހާރު ވެފައިވާއިރު، ފައިސާ ހުސްވެ، އަތްމަތި ތާށިވެފައިވާ ކަމަށްވެއެވެ. ހުންނަ ގެއަށް ކުލި ދެއްކޭނެ ގޮތެއް ނެތި އޭނާގެ އާއިލާ ވަނީ ހާސްކަމެއްގެ ތެރޭގައެވެ. އެހީ ހޯދަން އެތައް މީހެއް ކައިރިއަށް ދިޔަ ނަމަވެސް ކޮވިޑާއި ގުޅިގެން އެހީއެއް ލިބޭނެ ގޮތެއް ނުވި ކަމަށްވެއެވެ. މާޔޫސްކަމެއްގެ ތެރޭގައިވާ އެ އާއިލާއިން އެދެނީ ޒައިންގެ ހައްގުގައި ދީލަތި އެހީއަކަށެވެ.\nއަޒްމާ އިބްރާހިމް : 7708383920101 | ނަންބަރު: 9925069\nޖުލައި 9, 2021 21:04\nސަރުކާރުގެ ވަޒީރުންގެ މުސާރަ ބޮޑު ކުރީ މިކަންކަން ބަލާނުލާ ކަމަށްވަންޏާ އެއީ ރައްޔިތުންނަށް ވެވޭ ހިޔާނާތަކަށް ނުވާނެބާ....؟ދެން ބުނޭ ގާނޫނުގަ އެބަ އޮތޭ... އަހަރެމެން ނުދައްކަން ގާނޫނުގެ ވާހަކަ އެއް...އަހަރެމެން ދައްކާ އުޅޭނީ ގާނޫނު ގަ އޮތަސް ނެތަސް އިންސާނީ ހަމަ ބުއްދި ގަބޫލު ކުރާ ހަމަ ހަމަ ކަމާއި އިންސާފާ އަދުލުގެ ވާހަކަ...ގާނޫނު ގަ އޮތުން އެއީ ހުއްޖަތަކަށް ނުބެލެވޭނެ ސަބަބަކީ އެއީ އަމިއްލަ އަތުން ލިޔާ ދެއިރު ކާ ބޭހެއްހެން ބަދަލު ކުރާ އެއްޗަކަށްވުން...ސަރުކާރުގެ އިސްވެރިންގެ މުސާރަ ނުދީވެސް އެ ބަލިމީހާއަށް އެހީވުން ސަރުކާރަށް ވާޖިބު ވާނެ\nޖުލައި 9, 2021 23:53\nވަރަށް ފުރިހަމަ ކޮމެންޓެއް.\nޖުލައި 9, 2021 22:54\nޖުލައި 9, 2021 23:07\nއަޅަމެންގެ ވެރިއިލާހު، މިފަދަ އާއިލާތަކަށް ކެއްތެރިކަންދެއްވާ، ބަލިބުރަބޮޑުކަން އުފުލަމުންދާާ އެންމެެހާާ ފަރާާތްތަކަށް އަވަސް ޝިފާ މިންވަރުކޮށްދެއްވާ ފާދެއެވެ. އަދި ނިކަމެތި ހާލު އުޅޭ އެންމެހާ ފަރާތްތަކަށް ފުދުންތެރިކަން އިތުރުކޮށްދެއްވާ، އެފަދަ ފަރާތްތަކުގެ އަތްމަތި ތަނަވަސް ކޮށްދެއްވާފާދެއެވެ.\nޖުލައި 9, 2021 23:23\nމިފަދަ ޚަބަރުތައް ގައުމުގެ އެއްވެސް ބޮޑަކު ކިޔާފާނެބާ؟ ރަށްޔިތުން އުޅޭނިކަމެތި ހާލު މަޖްލިސް މެމްބަރުންނަށް ނުވަތަ ރައީސުލްޖުމްހޫރިއްޔާއަށް، ނުވަތަ ވަޒީރަކަށް، ނުވަތަ ގައުމުގެ އެފަދަ އެއްވެސް ފަރާތަކަށް އެގޭބާ؟ ބޮޑެތި އަދަދުތަކުން މުސާރައާއި އިނާޔަތްތައް ސިޔާސީ މީހުނަށް އެބަދެވޭ. ސިޔާސީ މަގާމުތަކުގެ މުސާރަ ބޮޑުކުރާއިރު، މުސާރައިގެ ގޮތުގަ5ހާސް ނުލިބި ބުރަކޮށް މަސައްކަތްކުރާ ކިތައް ސިވިލް ސާރވިސް މުވައްޒަފުން އެބައުޅޭބާ؟ އާދައިގެ ބަޔަކަށް އެއްޗެއްދީ ލުޔެއްދޭން ޖެހޭއިރަށް، އެހެންހަދައިފިން ސަރުކާރަށް ބުރަބޮޑު ވާނެވާހާކަ ހައްތާވެސް މިއިވެނީ. ދާދިފަހުން މިދެވުނުު ފްލެޓްތަކުގެ އަގު ނިކަމެތިމީހާގެ އަތްފޯރާފަށަށް ކުޑަވިބާ؟\nޖުލައި 10, 2021 00:05\nލަންކަމީހާ އައިޖީއެމްއެޗް އިން ފިރީ ކުރެވޭ އެކަމަކު ރާއްޖޭގެ ރައްއިތަކަން ވިއްުޔަ ޖެހެނީ ސަލާންޖަހަން


SunOnline: Feature: Imran dhekki namoonaa ah Bassaam ge thaureef!\nއިމްރާން ދެއްކި ނަމޫނާއަށް ބައްސާމްގެ ތައުރީފް!\nމުޙައްމަދު ޝަމްޢޫން 06 Aug 2018, 20:33\nރާއްޖޭގެ ގައުމީ ޓީމު ގަތަރަށް ފުރުމުގެ ތެރެއިން --- ސަން ފޮޓޯ/ މުހައްމަދު އަފްރާހް\nގައުމީ ޓީމުގެ ސްކޮޑް ރާއްޖެއިން ބޭރަށް ދާ ކޮންމެ ފަހަރަކުވެސް ހިތްވަރުދޭން ދާ އެންމެ މުހިއްމު އެކަކީ ގައުމީ ޓީމުގެ ކުރީގެ ލެޖެންޑްރީ ގޯލްކީޕަރު އިމްރާން މުހައްމަދު (އިންމަ)އެވެ.\nރާއްޖޭގެ އެތައް ބައެއްގެ ލޯތްބާއި އިހުތިރާމް ހޯދައިފައި ގޯލްކީޕަރު އިންމަ ގައުމީ ޓީމުން ރިޓަޔާ ކުރީ 2016 ވަނަ އަހަރު އޮކްޓޯބަރު މަހުގައެވެ. އޭނާ ގައުމީ ގޯލް ބެލެހެއްޓުމުގެ ހިދުމަތުގައި 17 އަހަރު ހޭދަކުރިއެވެ. ގައުމީ ޓީމަށް، ގައުމަށް ދިން އެ ލޯބި މިއަދުވެސް އިންމެގެ އަމަލުތަކުން ފެނެއެވެ.\nއިންމަ ދައްކަމުންދާ ނަމޫނާގެ މަންޒަރެއް މިއަދުވެސް ފެނުނެވެ. ގައުމީ ޓީމު ސާފް ޗެމްޕިއަންޝިޕުގެ އެންމެ ފަހުގެ ތައްޔާރީތަކަށް ގަތަރަށް ފުރަން ދިޔަ އިރު، ހެނދުނުގެ ވަގުތުގައި އެއް ނަންބަރު ޖެޓީގައި އިންމަ ހުއްޓެވެ. ހުރިހާ ކުޅުންތެރިންނާ ވަކިވަކިން ސަލާންކޮށް ހިތްވަރު ދިނެވެ. ކޯޗު ޕީޓާ ސެގަޓް އަދި އޭނާގެ ޓީމަށްވެސް އިންމެ އެނާގެ ހެޔޮ އެދުންތައް ފޮނުވިއެވެ.\nގައުމީ ޓީމު ގަތަރަށް ފުރުމުގެ ތެރެއިން --- ސަން ފޮޓޯ/ މުހައްމަދު އަފްރާހް\nޓީމު ހުޅުލެއަށް ދިއުމަށް ފެރީއަށް އެރިއިރުވެސް އެންމެ ކުރީގައި ހުރެ ޓީމަށް ވަދާއީ ސަލާން ދިނީ އިންމައެވެ. ކޮންމެ ކުޅުންތެރިއަކަށްވެސް ހިތްވަރު ދިނީ ޓީމަށް ހުރި ލޯބީގެ ބޮޑު ކަމުންނެވެ.\nމިއަދުވެސް، އަދި ކުރިންވެސް އިންމަގެ ފަރާތުން ލާމަސީލު މަންޒަރުތައް ފެންނަކަން ގިނަ ސަޕޯޓަރުން ފާހަގަކުރާ އިރު، އެފްއޭއެމްގެ ރައީސް ބައްސާމް އަދީލް ޖަލީލްވެސް އޭނާގެ ޓްވިޓާ އެކައުންޓުގައި އިންމައަށް ވަރަށް ބޮޑަށް ތައުރީފް ކޮށްފައިވެއެވެ.\nބައްސާމް ވިދާޅުވީ ޓީމު ފުރާތަނަށް އިންމަ ދިއުމަކީ ކުޅުންތެރިންނަށް ލިބޭނެ ބޮޑު ހިތްވަރެއް ކަމަށާއި، އިންމަގެ މިސާލަށް ޝުކުރު އަދާކުރާ ކަމަށެވެ.\nThanking @ImranMohamed25 for the wonderful gesture today by visiting the team at their departure from male’. Much appreciated and this would definitely boost their motivation ???????? https://t.co/xinXFGeWfw\n— Bassam Adeel Jaleel (@bassam_jaleeI) August 6, 2018\nބައްސާމްގެ ޓްވީޓަށް އިންމަދިން ރައްދުގައި އޭނާ ބުނެފައި ވަނީ އަބަދުވެސް ދިވެހި ފުޓުބޯޅައަށް ލޯބިކުރާނެ ކަމަށާއި، ދިވެހި ފުޓުބޯޅަ ކުރިއެރުވުމަށް އޮތް ކަމެއް ކުރާނެ ކަމަށެވެ. އަދި މިފަދަ ވަގުތެއްގައި ޓީމަށް ހިތްވަރު ދިނުމުގެ މުހިއްމުކަން އޭނާގެ ތަޖުރިބާއިން އެނގޭ ކަމަށާއި، މިވަގުތަކީ ދިވެހި ޓީމަށްޓަކައި އެންމެން އެކީ އެކައްޗެއް ކިޔަންވި ވަގުތު ކަމަށްވެސް އިންމަ ބުނެފައިވެއެވެ.\nI love ???????? football. In Sha Allah I will do my part for the betterment of Maldives football. Asaformer National player I know how important is it to be there. It’s time to put our hands together and support the team to win SAFF Championship. In Sha Allah we will win????????⚽ https://t.co/nLvBvKBBbZ\n— Imran Mohamed (@ImranMohamed25) August 6, 2018\nދަގަނޑޭއަށް ދިމާވި ކަންތައްތަކާ ގުޅިގެން މީޑިއާގައި އެކިއެކި އަޑުތައް ފެތުރިފައިވާ އިރު، އިންމަ މިއަދު ވަނީ އެކަމާ ގުޅިގެންވެސް އޭނާގެ މީސް މީޑިއާގައި ހާއްސަ ޕޯސްޓެއް ކޮށްފައެވެ. އިންމަ ބުނެފައި ވަނީ ދަގަނޑޭ ގައުމީ ޓީމަށް ކޮށްދިން ހިދުމަތްތަކަކީ ހުރިހާ ދިވެހިންވެސް ގަބޫލުކުރާނެ ފަހުރުވެރިވާން ޖެހޭ ހިދުމަތްތަކެއް ކަމަށެވެ.\nދަގަނޑޭއަކީ ރާއްޖޭގެ ޒުވާން ޖީލަށް ނަމޫނާއަކަށްވާ އިރު، އެފަދަ އަގުހުރި ކުޅުންތެރިއެއްގެ އަގު ވައްޓާލަން ކުރާ މަސައްކަތް ގަބޫލުނުކުރާނެ ކަމަށްވެސް އިންމަ ބުނެފައިވެއެވެ.\nއިންމަ ބުނެފައި ވަނީ އަބަދުވެސް އެދެނީ ދިވެހި ފުޓުބޯޅައަށް އުފާ ފާގަތިކަން ކަމަށާއި، ސާފް ޗެމްޕިއަންޝިޕްގެ ތަށި ގެންނާނެ ކަމަށް އުންމީދު ކުރާ ކަމަށެވެ.


އެހެން ސިޔާސީ ލީޑަރުން ފަދައިން އަދީބު ޖަލުގައި އޮންނެވީ ފިނިކުރި ކޮޓަރިއަކު ނޫން: މެމްބަރު ޔާމީން\nއެހެން ސިޔާސީ ލީޑަރުން ފަދައިން ކުރީގެ ނައިބު ރައީސް އަދީބު ޖަލުގައި އޮންނެވީ ފިނިކުރި ކޮޓަރިއެއްގައި ނޫން ކަމަށް ރައްޔިތުންގެ މަޖިލީހުގެ ވެލިދޫ ދާއިރާގެ މެމްބަރު އަބްދުﷲ ޔާމީން ރަޝީދު ވިދާޅުވެއްޖެއެވެ.\nމޯލްޑިވްސް ތާރޑްވޭ ޑިމޮކްރެޓްސް (އެމްޓީޑީ)ގެ އިފްތިތާހީ ޖަލްސާގައި ވާހަކަދައްކަވަމުން ޔާމީން ވިދާޅުވީ އަދީބު ޖަލުގައި އޮންނެވީ އެމަނިކުފާނަށް ވުރެ ކުޑަ ކޮންކްރީޓް އަށްޓެއްގައި ކަމަށެވެ.\n"އަޅުގަނޑުމެން މިއަދު ހިޔާލު އާކޮށްލަން އެބަޖެހޭ. ކިހިނެއްތޯ ވެގެންދިޔައީ ކުރީގެ ނައިބު ރައީސް އަދީބަށް؟. ކިހިނެއްތޯ ހަދާލީ؟. އެމަނިކުފާނު ނުކުރާ ކުށެއްގެ ތުހުމަތުގައި ތިން އަހަރު ދުވަހު ޖަލުގައި އޮތީ. އެހެން ސިޔާސީ ލީޑަރުން ފަދައިން އެމަނިކުފާނު އޮންނެވީކީ ފިނިކުރި ކޮޓަރިއެއްގައެއް ނޫން. އެމަނިކުފާނު އޮންނެވީ އެމަނިކުފާނަށް ވުރެ ކުޑަ ކޮންކްރީޓް އަށްޓެއްގައި،" ޕީޕީއެމް ދޫކުރައްވައި އެމްޓީޑީއާ ގުޅިވަޑައިގެންނެވި ޔާމީން ވިދާޅުވިއެވެ.\nޔާމީން ވިދާޅުވީ އަދީބު މަސައްކަތްކުރެއްވީ ސިޔާސީ ގޮތުން ކުރިއަރައި ދިއުމަށް ކަމަށާއި ނަމަވެސް ސިޔާސީ ހަސަދަވެރިކަމުގައި ކުރިއަރައި ދާތީވެ އެމަނިކުފާނު އިދަޖައްސާލަން ވައްޓާލީ ކަމަށެވެ. އަދި އެކަންކަމަކީ ގަބޫލުކުރެވޭނެ ކަމެއް ނޫން ކަމަށް ވެސް އޭނާ ވިދާޅުވިއެވެ.\n"އެމަނިކުފާނު މަސައްކަތްޕުޅު ކުރެއްވީ ސިޔާސީ ގޮތުން ކުރިއަރައި ދާން. އެމްބިޝަސް ބޭފުޅެއް، ރައްޔިތުންނާ ގާތުން މަސައްކަތްކުރެއްވި ބޭފުޅެއް. އަދި ހަމައެހެންމެ ޒުވާނުންނަށް އޯގާތެރި ބޭފުޅެއް. ކިހިނެއްތޯވީ؟ ސިޔާސީ ހަސަދަވެރިކަމުގައި އެމަނިކުފާނު ކުރިއަރައި ދާތީވެ އެމަނިކުފާނު އިނދަޖައްސާލަން ވައްޓާލީ. މިކަންކަން ގަބޫލުކުރެވޭނެތޯ؟ ނުކުރެވޭނެ،" އޭނާ ވިދާޅުވިއެވެ.\nޔާމީން އިތުރަށް ވިދާޅުވީ ސިޔާސީ ގޮތުން ތާއަބަދު ޖަލަށްލައިގެން މީހުން ފިއްތައިގެން، ޒުވާނުން ގަދަބާރުން އޮބަހައްޓައިގެން އަނދަގޮނޑި ޖަހައިގެން ތިބެވޭނެ ކަމަކަށް އެއްވެސް ވެރިޔަކު ހީފުޅުކޮށްގެން ނުވާނެ ކަމަށެވެ. އަދީބު ޖަލުގައި ހާލުގައި އޮންނަވިކޮށް އެކަމާ ދެކޮޅަށް ބަހެއް ވިދާޅުނުވެވުމުން ޔާމީން ވަނީ އަދީބުގެ ކިބައިން މައާފަށް ވެސް އެދިވަޑައިގެންފައެވެ.\nއަރުޝީފަށް ނެގީ 24/12/2018 22:56\nއެންމެފަހުން އަޕްޑޭޓްކުރީ 24/12/2018 22:56\nރީޢާނު ރަޝީދު 47 ސިކުންތު ކުރިން


SunOnline: Aharuge molhu kulhuntheriyaage magaamu hoadhumun ves Dhagan'dey ah furusatheh nudhin\nއަހަރުގެ މޮޅު ކުޅުންތެރިޔާ ހޯދުމުން ވެސް ދަގަނޑޭއަށް ފުރުސަތެއް ނުދިން\nޢަބްދުﷲ އައިމަން 10 Aug 2019, 16:59\nޑިސެމްބަރު 26، 2015؛ އިންޑިއާގެ ޓްރިވެންޑްރަމްގައި ކުރިއަށްދާ ސާފް ސުޒުކީ ކަޕްގައި ރާއްޖެ އާއި ބަނގުލަދޭޝް ބައްދަލު ކުރި މެޗުގެ ތެރެއިން-- ސަން ފޮޓޯ/ ފަޔާޒު މޫސާ\nމިދިޔަ ސީޒަނުގައި ރާއްޖޭގެ އެންމެ މޮޅު ކުޅުންތެރިޔާގެ މަގާމާއި އެންމެ ގިނަ ލަނޑު ޖެހި ކުޅުންތެރިޔާގެ މަގާމް ހޯދި އަލީ އަޝްފާގް (ދަގަނޑޭ) އަށް މިފަހަރުވެސް ގައުމީ ޓީމުން ޖާގަ ނުލިބޭނެ ކަން އެފްއޭއެމްއިން ޔަގީންކޮށްދީފި އެވެ.\nވޭތުވެ ދިޔަ އަހަރުގެ އޭޝިއަން ކޮލިފައިންގައި ބޫޓާނާ ދެކޮޅަށް ކުޅެން އޮތް މެޗުގެ ކުރިން ބޭއްވި ނޫސްވެރިންގެ ބައްދަލުވުމަކަށް ހާޒިރު ނުވުމުން އޭރުގެ ގައުމީ ޓީމު ކެޕްޓަންގެ މަގާމުގައި ހުރި ދަގަނޑޭ ވަނީ އެ މަގާމުން ދުރުކޮށް ޓީމުން ވެސް ބޭރު ކޮށްލައިފަ އެވެ. އޭރު ގައުމީ ޓީމުގެ ކޯޗު ބުނީ ދަގަނޑޭ ޓީމުން ބޭރު ކުރީ އަދަބު ދިނުމުގެ ބޭނުގައި ނޫން ކަމަށާއި އެ ކުޅުންތެރިޔަކު ޒިންމާދާރު ކުރުވުމުގެ ގޮތުން ކަމަށެވެ.\nނަމަވެސް އޭގެ ފަހުން މިހާރު މި ވަނީ 15 މަސް ދުވަހެއް ވުރެން ގިނަ ދުވަސްވެފަ އެވެ. ދަގަނޑޭ އަންނަނީ އުމުރުން 33 އަހަރުގައި ވެސް އަމިއްލަ ލީގެއް ފަދައިން ދިރާގު ދިވެހި ޕްރިމިއާ ލީގު ފަތަހަ ކުރަމުންނެވެ. ނަމަވެސް އޭނާއަށް ގައުމީ ޓީމުން މިފަހަރުވެސް ޖާގައެއް ނެތް ކަމަށް އެފްއޭއެމުން މިއަދު ވަނީ އަންގައިފަ އެވެ.\nކުރިއަށް އޮތް ވޯލްޑް ކަޕް ކޮލިފައިންގައި ޗައިނާއާއި ގުއާމާއި ބައްދަލު ކުރާ މެޗަށް ތައްޔާރުވުމުގެ ގޮތުން ލީގު މެދު ކަނޑާލާފައިވާ އިރު އެފްއޭއެމުން މިއަދު ވަނީ ގައުމީ ސްކޮޑަށް ނެގި ކުޅުންތެރިންގެ ލިސްޓް ކުލަބުތަކަށް ފޮނުވާފަ އެވެ. އެ ލިސްޓުން ދަގަނޑޭއަށް ޖާގަ ނުލިބޭ އިރު އެންމެ ހައިރާން ވާން ޖެހޭ އެއް ކަމަކީ މިދިޔަ ސީޒަނުގެ އެންމެ އުއްމީދީ ކުޅުންތެރިޔާގެ މަގާމް ހޯދި ހަސަން ރާއިފް އަހުމަދު (ހަންނަ) އަށް ވެސް ކޯޗު ޕީޓާ ސެގާޓް ފުރުސަތެއް ނުދިނުމެވެ.\nޒުވާން ކުޅުންތެރިންނަށް ފުރުސަތު ދީ ރާއްޖޭގެ ފުޓުބޯޅައަށް އިންގިލާބީ ބަދަލެއް ގެންނާނެ ކަމަށް ބުނެ ގައުމީ ޓީމުގައި ހިމެނުނު ގިނަ ތަޖުރިބާކާރު ކުޅުންތެރިން ތަކެއް ވަނީ ބޭރު ކޮށްފަ އެވެ.\nއަޝްފާގް އެންމެ ފަހުން ގައުމީ ޓީމާއެކު މެޗެއް ކުޅެފައި ވަނީ، އޭޝިއަން ކަޕް ކޮލިފިކޭޝަންގައި 2017 ވަނަ އަހަރު މާޗް މަހު ފަލަސްތީން އާ ދެކޮޅަށް ފަލަސްތީންގައި ކުޅުނު މެޗުގަ އެވެ.\nދަގަނޑޭ ވަނީ ދާދި ފަހުން "މިހާރު ސްޕޯޓްސް އެވޯޑް" ގައި އަހަރުގެ މޮޅު ކުޅުންތެރިޔާގެ މަގާމު ހޯދުމަށްފަހު ގައުމީ ޓީމުން ފުރުސަތު ލިބިއްޖެ ނަމަ އަދިވެސް އުފަލާ އެކު އެ ފުރުސަތުގެ ބޭނުން ހިފާނެ ކަމަށް ބުނެފަ އެވެ.


Justin Bieber Bappa Akah vanee - Vaguthu\nޖަސްޓިން ބީބާ ބައްޕައަކަށް ވަނީ\n5 ދުވަސް ކުރިން ( ޖުލައި 20, 2021 )\nޖަސްޓިން ބީބާ ބައްޕައަކަށް ވާން އުޅޭ ކަމަށް އޭނާ ބުނެފިއެވެ.\nއުމުރުން 27 އަހަރު ޖަސްޓިން އިންސްޓަގްރާމްގައި އާންމުކުރި ފޮޓޯއެއްގެ ކެޕްޝަނުގައި ބުނީ 'މަންމަ އަދި ބައްޕަ' މިގޮތަށެވެ. ޖަސްޓިން މިގޮތަށް ލިޔުމުން ގިނަ ބަޔަކު އޭނާ ބައްޕައަކަށް ވަނީތޯ ސުވާލުވެސް ކުރިއެވެ.\nއިންސްޓަގްރާމުން ޖަސްޓިން ފޮލޯކުރާ މީހުންގެ އަދަދު 183 މިލިއަނަށް އަރާފައިވާއިރު އޭނާގެ ޕޯސްޓަށް ގިނަބަޔަކު ކޮމެންޓު ކުރަމުންދާ ކަން ފާހަގަ ކުރެވެއެވެ. ޖަސްޓިންގެ ބައެއް ފޭނުން ވަރަށް އުފަލުގައި ތިބިއިރު އަނެއް ބަޔަކު ދަނީ ހުއްޓުމެއް ނެތި އެއީ ހަގީގަތެއްތޯ އަހަމުންނެވެ.\nކެނެޑާ އަށް އުފަން ޕޮޕް ދުނިޔޭގެ ޕްރިންސް، ޖަސްޓިން އިންސްޓަގްރާމުގައި ކުރި ޕޯސްޓާ ގުޅިގެން އޭނާގެ އަނބިމީހާ ހައިލީ ބީބާވެސް ވަނީ އެއަށް ރިޕްލެއި ކޮށްފައެވެ. ހައިލީ ކުރި ކޮމެންޓުގައި ބުނީ އޭނާ އަށް ފެންނަނީ އެ ޕޯސްޓު ކުއްތާގެ މަންމަ އާއި ބައްޕައަށް ބަދަލުކުރަން ކަމަށް ބުނެފައެވެ.\nއުމުރުން 24 އަހަރުގެ މޮޑެލް ހައިލީ ކުރި ރިޕްލެއި އާއެކު ފޭނުންނަށް މިއީ ހަގީގަތެއް ނޫންކަން އެނގުނެވެ. ޖަސްޓިން އިންސްޓަގްރާމަށް ލާފައިވާ ފޮޓޯގައި އޭނާ އާއި ހައިލީ ބީބާ ވެސް ލައިގެން ތިބީ ވަރަށް އާދައިގެ ހެދުމުގައެވެ. އަދި ހައިލީ ބަނޑުބޮޑު މީހެއް ވައްތަރު އެ ފޮޓޯއިން ނުޖަހައެވެ.\nޖަސްޓިން ބައްޕައަކަށްވާކަމަށް އަޑުފެތުރިފައިވާ އިރު މި އަހަރުގެ ކުރީކޮޅު އޭނާ ވަނީ އަދި ދަރިއަކު ހޯދަން ނުވިސްނާކަމަށް ބުނެފައެވެ. ޖަސްޓިން އާއި ހައިލީ ކައިވެނިކޮށްފައި ވަނީ 2018 ވަނަ އަހަރު ނިއުޔޯކް ސިޓީގައެވެ.\nއާންމުންގެ އުނދަގޫލާ ހެދި ޖަސްޓިން ބީބާ ބޯ ކޮށާލައިފި\nޖުލައި 20, 2021 12:07\nޖުލައި 20, 2021 15:11\nދެން ދުވަސްކޮޅަކުން ވާނީ ކާފައަކަށް


Miothee banbukeyo kevifa, Keyleh 100 rf. ah\nމާރުކޭޓުގައި ބަނބުކެޔޮ ވިއްކަން ބަހައްޓާފައި: ބަނބުކޭލުގެ އަގު ވަރަށް ބޮޑު -- ފޮޓޯ: އަވަސް\nބާޒާރުމަތީން އެކަކު ބުނި ގޮތުން ހާރު ދަމަށް ބަނބުކެޔޮ ރިހަކޮޅެއް ކައްކާލަން ބަނބުކޭލެއް ހޯދުމުގެ ވިސްނުން ބޮލަށް ލައިގެން އުޅޭތާ ދެ ދުވަހެއް ވެއްޖެ އެވެ؛ ރޯދަ މަހުގެ ފުރަތަމަ ދުވަހު ވެސް ބަނބުކޭލެއް ލިބޭތޯ ބެލި އެވެ. އެކަމަކު ހަމަ ނުފެނުނެވެ. އެންމެ ފަހުން މިއަދު މާރުކޭޓު "ހާވަމުން" ދަނިކޮށް ވަށިގަނޑެއްގެ ތެރޭގައި އޮއްވާ ދެ ތިން ކެޔޮ ފެނިއްޖެ އެވެ. އެއިން ކޭލެއް ނަގައި ފިތާލިތަނާ އެދިޔައީ އިނގިލި ވަދެގެންނެވެ. އޮތީ އެހާ ވެސް ފާވެފަ އެވެ. ދެން އަހާލެވުނީ އޭގެ އަގެވެ.\n"ސޭޓާ މި ކިހާ ވަރަކަށް؟" ސޭޓުގެ ޖަވާބު ކުރެވެ:\n"ތިޔައީ އެއްޗެއް 100ރ. އަށް، ނަގަންޏާ ދީފާނަން 90ރ. އަށް."\n"ތި އޮތީ ބަނބުކެޔޮ ކެވިފަ" ސޭޓުގެ އއެ ޖަވާބުގެ އަޑު ނުކެނޑެނީސް ފަހަތުން އެހެން މީހަކު ގޮވާލި އަޑު އިވުނެވެ.\nހަމަ ހަގީގަތުގައި ވެސް މި ރޯދަ މަހު މިއޮތީ ރަނގަޅަށް ބަނބުކެޔޮ ކެވިފަ އެވެ. އެކަމަކު އެ މީހާ ބުނި ގޮތުގައި ގޭގައި ތަންކޮޅެއް މީހުން ގިނަވުމުން އެންމެ މަދުވެގެން ވެސް ދެ ބަނބުކެޔޮ ގެއަށް ގެންދަން ޖެހެ އެވެ. އެހެންވެ، ދެ ކެޔޮ ގެންދަން ޖެހެ އެވެ. ދެ ކެޔޮ ގެންގޮސްފިނަމަ ޖީބުން 180ރ. އެބަދެ އެވެ. އެހެންވެ ބަނބުކޭލުން ރިހަ ކެއްކުމުގެ ހިޔާލު ދޫކޮށްލީ އެވެ.\nމި ދުވަސްވަރު ބަނބުކޭލަކީ މާރުކޭޓުގައި ވަރަށް ތަދު އެއްޗެކެވެ. ކޮވިޑް-19 ގެ ބަލި ފެށުމާއެކު ރާއްޖެ ބަނޑަށް ޖެހިދާނެ ކަމުގެ ބިރު ނަގައި ބަނބުކެޔޮ ގަސް އިންދަން ސަރުކާރުން ހިތްވަރު ދިނަސް މީހަކު އެ ކަމެއް ނުކުރި އެވެ. އެހެންވެކަން ވެސް ނޭނގެ އެވެ. މާރުކޭޓުގައި ބަނބުކެޔޮ އިންތިހާ އަށް މަދެވެ. މިއީ ބަނބުކެޔޮ މޫސުމެއް އަދި މަތިވަރެއް ވެސް ނޫނެވެ.\nރޯމަސް ކިލޯއެއް 65ރ ، ވަޅޯ މަހެއް 100ރ


SunOnline: Transfer Talk: Higuain ah Chelsea in €100 million hushahelhumun ves Juventus in noonekey bunefi\nޔުވެންޓަސްގެ އާޖެންޓީނާ ފޯވާޑް ގޮންޒަލޯ ހިގުއައިން -- ފޮޓޯ: ގެޓީ\nހިގުއައިން އަށް ޗެލްސީން 100 މިލިއަން ޔޫރޯ ހުށަހެޅުމުންވެސް ޔުވެންޓަސް ނޫނެކޭ ބުނެފި\n10 މަސް 1 ހަފްތާ ކުރިން - 16 ޖުލައި 2017 0\nޔުވެންޓަސްގެ ފޯވާޑް ގޮންޒާލޯ ހިގުއައިން ހޯދުމަށް އިނގިރޭސި ލީގު ޗެމްޕިއަން ޗެލްސީ 100 މިލިއަން ޔޫރޯގެ އަގެއް ހުށަހެޅުމުންވެސް ޔުވެންޓަސްއިން ނޫނެކޭ ބުނެފިއެވެ.\nއިޓަލީގެ ނޫހެއް ކަމަށްވާ ޓުޓޯސްޕޯޓްސްއިން ރިޕޯޓުކޮށްފައިވާ ގޮތުގައި، އިނިގރޭސި ޕްރިމިއަރ ލީގު ޗެމްޕިއަންސް ވަނީ، ޔުވެންޓަސްގެ އާޖެންޓީނާ ފޯވާޑުގެ އިތުރުން އެ ކްލަބުގެ ބްރެޒިލް ޑިފެންޑަރު އެލެކްސް ސަންޑްރޯ ހޯދުމަށްވެސް ޝައުގުވެރިކަން ފާޅުކޮށްފައެވެ.\nއެހެން ނަމަވެސް ޔުވެންޓަސްއިން ވަނީ، މި ދެކުޅުންތެރީންގެ ތެރޭން އެއްވެސް ކުޅުންތެރިއަކު ވިއްކާލަން ބޭނުން ނުވާކަމަށް ބުނެފައެވެ.\nޗެލްސީގެ ކޯޗު އެންޓޯނިއޯ ކޮންޓޭ ވަނީ އެ ކްލަބުގެ ފޯވާޑް ޑިއެގޯ ކޮސްޓާއަށް އޭނާ އެހެން ކްލަބެއް ހޯދަން ބުނެފައެވެ. އެހެންކަމުން، ކޮސްޓާގެ ބަދަލުގައި އެހެން ކުޅުންތެރިއަކު ހޯދުމަށް ކޮންޓޭ ވަނީ ކެތްމަދުވެފައެވެ.\nކޮސްޓާގެ ބަދަލުގައި ޗެލްސީގެ ކުރީގެ ތަރި ރޮމެލޫ ލުކާކޫ އެ ޓީމަށް ގެނައުމަށް ގާތްގަނޑަކަށް އެއްބަސްވުމަކަށް އާދެވިފައި ވަނިކޮށް އެކަމަށް ހުރަސްއެޅީ މެންޗެސްޓާ ޔުނައިޓެޑުންނެވެ. އެހެންކަމުން ޕްރިސީޒަން ފެށުމުގެ ކުރީން ކްލަބުގެ ފޯވާޑްލައިން ވަރުގަދަކުރުމަށް ޗެލްސީއަށް ވަނީ ހުރަސްތަކެއް ކުރިމަތިވެފައެވެ.\nހިގުއައިންގެ އިތުރުން ޗެލްސީ ވަނީ، ރެއާލް މެޑްރިޑްގެ ފޯވާޑް އަލްވާރޯ މޮރާޓާއާއި ޓޮރީނޯގެ އިޓާލިއަން ފޯވާޑް އެންޑްރޭ ބެލޮޓީއަށް ވެސް ޝައުގުވެރިކަން ފާޅުކޮށްފައެވެ. އެހެން ނަމަވެސް ބެލޮޓީ މިހާރު ވަނީ އޭސީ މިލާނާއެކު އެއްބަސްވުމަކަށް އައިސްފައިކަމަށް ރިޕޯޓުތައް ބުނެއެވެ.\nފުޓްބޯޅަ ޗެލްސީ ޔުވެންޓަސް ޓްރާންސްފަރ ޓޯކް ކުޅިވަރު 2017\nސިފައިން ދެވަނަ ބުރަށް، ވިކްޓަރީ ޕްލޭ އޯފްއަށް9ގަޑި 51 މިނެޓް ކުރިން\nރެއާލްއަކީ ފެވަރިޓުންނެއް ނޫން: ޒިދާން9ގަޑި 13 މިނެޓް ކުރިން\nނައިޖީރިއާގެ ވޯލްޑް ކަޕް ޖާޒީއަށް ރެކޯޑު އަދަދަކަށް ޕްރި އޯޑަރު! 1 ދުވަސް9ގަޑި ކުރިން\nދެވަނަ މެޗުވެސް ކާމިޔާބުކޮށް، މާޒިޔާ ދެވަނަ ބުރަށް 1 ދުވަސް7ގަޑި ކުރިން\nއަލްޑަވެރެލްޑާއި ފްރެޑް ހޯދުމަށް ޔުނައިޓެޑުން މަސައްކަތް ކުރަނީ2ދުވަސް 13 ގަޑި ކުރިން


ހިތަށާއި ބަނޑުހިކި ފާޚާނާ ނުކުރެވޭ މައްސަލައަށް މޭބިސްކަދުރު އެހީވެދޭ – Haftha\nFri,5June, 2020, 11:16 am\nހިތަށާއި ބަނޑުހިކި ފާޚާނާ ނުކުރެވޭ މައްސަލައަށް މޭބިސްކަދުރު އެހީވެދޭ\nމޭބިސްކަދުރަކީ ހުތް ފޮނި ރަހަ އެއް ހުންނަ ބައެއް އެވޭލާ ސަގާފަތްތަކުގައި ހާއްސަ ކަމެއް ދިން މީރު މޭވާއެކެވެ. މިއީ ހުހަށް ކެއުމުގެ އިތުރުން ޖޫހާއި ޖެލީ އަދި ސެލެޑް ފަދަ ތަކެތި ތައްޔާރުކުރަން ބޭނުންކުރެވިދާނެ މޭވާއެކެވެ.\nއަދި މިއީ ސިއްހަތަށް ވެސް ގިނަ ފައިދާތަކެއް ލިއްބައިދޭ މޭވާއެކެވެ. އެގޮތުން ތަފާތު ވައްތަރާއި ކުލަތަކުގެ މޭބިސްކަދުރު ހުންނައިރު، ލިޔުންތަކުގައި މޭބިސްކަދުރު ސިފަކޮށްފައިވަނީ “މޭވާތަކުގެ ރާނީ”ގެ ގޮތުގައެވެ.\nމި ލިޔުމުގައި އެފަދަ ބައެއް ކަންކަމަށް ބަލައިލާނަމެވެ.\nހިތުގެ ބަލިތައް: މޭބިސްކަދުރު ބޭނުން ކުރުމުން އޭގައި އެކުލެވޭ “ރެސްވެރެޓްރޯލް”ގެ ސަބަބުން، ލޭގައި “ނައިޓްރިކް އޮކްސައިޑް”ގެ މިންވަރު އިތުރުވެއެވެ. ނައިޓްރިކް އޮކްސައިޑް އަކީ ލޭހޮޅި ފުޅާކޮށްދޭ މާއްދާއެކެވެ. މިއީ ލޭގެ އާރުގެ ތެރޭގައި ގަނޑު ލޭކޮޅު ނުވަތަ ބްލަޑް ކްލޮޓް އުފެއްދުމަށް ހުރަސް އަޅައި، ހާޓް އެޓޭކެއް ޖެހުމުގެ ފުރުސަތު ކުޑަކޮށްދޭ ކަމެކެވެ.\nމީގެ އިތުރުން މޭބިސްކަދުރުގައި ހިމެނޭ އެންޓިއޮކްސިޑެންޓަކީ ލޭގައި ހިމެނޭ ނުރަނގަޅު ކޮލެސްޓްރޯލް އޮކްސިޑޭޓްވުމަށް ހުރަސް އަޅާ މާއްދާއެކެވެ. ނުރަނގަޅު ކޮލެސްޓްރޯލް އޮކްސިޑޭޝަން ކުރިމަތިވެގެން މެނުވީ ލޭހޮޅިތަކުގެ އެތެރޭގައި ސަރުބީޖަމާވެ، ލޭހޮޅިތައް ބެދިގެނެއް ނުދާއެވެ.\nދިރާސާތަކުން ހޯދިފައިވާ ގޮތުގައި މޭބިސްކަދުރު ބޭނުންކުރުމުން ލޭގެ ޕްރެޝަރު ކޮންޓްރޯލް ކޮށްދީ ހަށިގަނޑުގެ ސަރުބީގެ މިންވަރު ދަށްވެއެވެ. އޭގެ އިތުރުން ލޭގެ ތެރޭގައި ރިއެކްޓިވް އޮކްސިޖަން މޮލިކިޔުލްގެ މިންވަރު ދަށްވެ، ލޭހޮޅީގެ ފާރުގައި ސެލްތައް ހަރުލުމުގެ ފުރުސަތު ދަށް ކުރުން ފަދަ ފައިދާތައް ލިބެއެވެ.\nހިތުގެ ބަލިތަކުގެ އިތުރުން މޭބިސްކަދުރަކީ ބަނޑުހިކި ފާޚާނާ ނުކުރެވި ގިނަ ދުވަސްވާނަމަ އެކަން ހައްލުކުރުމަށް ވެސް ކާން ރަނގަޅު މޭވާއެކެވެ. އެގޮތުން މޭބިސްކަދުރުގައި އޯގަނިކް އެސިޑް، ހަކުރު، އަދި ސެލިއުލޯސް އެކުލެވުމުގެ ސަބަބުން މޭބިސްކަދުރާއި، މެދު ބެލެވެނީ “ބަނޑު ސާފުކޮށްދޭ ކާނާއެއްގެ ގޮތުގައެވެ.\nއޭގެ އިތުރުން ކާނާ ހަޖަމުނުވުން ރަގަޅުކުރުމުގައި މުހިއްމު ދައުރެއް މޭބިސްކަދުރު އަދާކުރެއެވެ. އެގޮތުން މޭބިސްކަދުރު ބޭނުންކުރުމުން، ހަޖަމުވުން ރަގަޅުވެ، މައިދާގެ މަސައްކަތްތަކަށް ދިރުން ގެނެސްދެއެވެ.


Masthuvaan Miskithah eri meehaku hayyaru kohyfi\nމަސްތުވާން މިސްކިތަށް އެރި މީހަކު ހައްޔަރު ކޮށްފި\nފުލުހުން ކުށުގެ ވެށީގައި ހަރަކާތްތެރި ވަނީ: މިސްކިތް ތަކުގައި މަސްތުވެގެން ތިބުމާއި ޑްރަގް ގެންގުޅޭ މައްސަލަ ވަނީ ބޮޑުވެފައި -- ފޮޓޯ: އަވަސް\nމަސްތުގެ ހާލުގައި ހުރި މީހަކު މާލޭގެ ވިޔަފާރިވެރިންގެ މިސްކިތް ތެރެއިން ހުއްޓުވައި ހައްޔަރު ކޮށްފި އެވެ. މީގެ ކުރިން ވެސް އެ މިސްކިތް ތެރެއިން ޑުރަގާއެކު މީހަކު ހައްޔަރު ކޮށްފައި ވެއެވެ.\nފުލުސް އިދާރާއިން މިއަދު ބުނީ އަމީނީ މަގުގައި ހުންނަ ވިޔަފާރިވެރިންގެ މިސްކިތް ތެރޭ މަސްތުގެ ހާލުގައި ހުރި ކަމަށް ތުހުމަތުވި މީހަކު ހައްޔަރު ކޮށްފައިވާ ކަމަށާއި އެމީހާ ހައްޔަރު ކޮށްފައި ވަނީ ރޭ ދަންވަރު 1:35 އެހާކަންހާއިރު ކަމަށެވެ. މިސްކިތް ތެރެއިން ހައްޔަރު ކޮށްފައި ވަނީ 34 އަހަރުގެ ދިވެހި ފިރިހެނެކެވެ.\nއަވަސް އަށް އެނގިފައިވާ ގޮތުގައި އެ މީހާ މަސްތުގެ ހާލުގައި މިސްކިތުގައި ނިދާފައި އޮއްވާ އާންމުންގެ ބަޔަކު ގޮސް އޭނާ ނަގައި ހުއްޓުވައި ފުލުހުންނާ ހަވާލު ކުރީ އެވެ. ފުލުހުން ބުނެފައި ވަނީ އެ މީހާގެ މައްސަލަ އިތުރަށް ބަލައި ތަހުގީގެއް ފަށާފައިވާ ކަމަށެވެ.\nމަސްތުގެ މީހަކު، މާފަންނު، ވިޔަފާރިވެރިންގެ މިސްކިތުން ރޭ ހައްޔަރު ކުރި އިރު މިދިއަ ހޯމަ ދުވަހު ވެސް ފުލުހުން ވަނީ މަސްތުގެ ހާލަތުގައި ތިބި ކަަމަށް ތުހުމަތުވި 15 މީހަކު މާލޭގެ އެކި މިސްކިިތްތަކުން ހުއްޓުވައި ހައްޔަރު ކޮށްފަ އެވެ.\nކޮވިޑް-19 އާ ގުޅިގެން ފަހަކަށް އައިސް މާލޭގައި ކާފިއު ހިންގާ މިސްކިތްތަކުގައި ޖަމާއަތް ހަދައިގެން ނަމާދު ކުރުން ހުއްޓާލުމުން މިސްތަކުގައި މަސްތުވާތަކެތި ބޭނުން ކުރުމާއި ވިޔަފާރި ކުރުމާއި ނިދުން ފަދަ ކަންކަން ހިނގަމުންދެ އެވެ. އަދި އެކަމާ އާންމު ރައްޔިތުން ނުރިހިފައި ވެއެވެ.\nމޯލްޑިވްސް ޕޮލިސް ސާވިސް މަސްތުވާތަކެތި މިސްކިތް + ކުށްކުރުން


ތިމާވެށީގެ ކަންތައްތަކަށް ހޭނުމަށް އެންމެ ބޮޑަށް ބޭނުންވަނީ ހެޔޮ ގޮތުގައި ވެރިކަން ކުރުން: ރައީސް ނަޝީދު\nދުނިޔޭގެ ތިމާވެއްޓަށް ދިމާވާ އެކި ކަންތައްތަކަށް ހޭނުމަށްޓަކައި އެންމެ ބޮޑަށް ބޭނުންވަނީ ޑިމޮކްރެސީ ނުވަތަ ހެޔޮ ގޮތުގައި ވެރިކަން ކުރުން ކަމަށް ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nޑިމޮކްރެސީ އާއި އިންސާނީ ހައްގުތައް ކުރިއެރުވުމަށާއި ތިމާވެށި ހިމާޔަތް ކުރުމަށް މަސައްކަތް ކުރާ ފަރާތްތަކަށް ސްވިޑްންގެ އަނާލިންދު މެމޯރިއަލް ފަންޑުން ދޭ އަނާލިންދު އެވޯޑާ ހަވާލުވެވަޑައިގަތުމަށްޓަކައި އެ ގައުމަށް ކުރެއްވި ދަތުރުފުޅަށް ފަހު ރޭ މާލެ ވަޑައިގެން ނޫސްވެރިންނާ ވާހަކަފުޅު ދައްކަވަމުން ރައީސް ނަޝީދު ވިދާޅުވީ ދުނިޔޭގެ ގައުމުތަކުން ފައިސާ ހޯދައިގެން ތިމާވެއްޓަށްޓަކައި ކުރަމުންދިޔަ މަސައްކަތްތައް ވަރަށް ސާފުކޮށް އެނގޭ ކަމަށެވެ. އެގޮތުން ރައީސް ވިދާޅުވީ މޫސުމަށް އަންނަ ބަދަލުތަކަށް ހޭނުމަށްޓަކައި ބޭނުންވަނީ ހަމައެކަނި ކޮންކްރީޓް އަޅާފައިވާ ކަންތައްތަކެއް ނޫން ކަމަށާއި ހެޔޮ ގޮތުގައި ވެރިކަން ކުރެވޭނެ ގޮތެއް ހޯދުމަކީ ވަރަށް ބޮޑަށް ބޭނުންވާ އެއް ބާވަތުގެ އެހީތެރިކަން ކަމަށެވެ.\n"ހެޔޮ ގޮތުގައި އެ ފައިސާ ބޭނުން ކުރެވޭނެ އުސޫލުތަކެއް ހޯދުން. އެއީ އަޅުގަނޑުގެ ނަޒަރުގައި މިހާރު ވެސް އަދި ކުރިއަށް އޮތް ތަނުގައި ވެސް މި ތިމާވެއްޓަށް އަންނަ ބަދަލަށް އަޅުގަނޑުމެން ކުރިމަތިލުމަށް ބޭނުންވާ އެއް ކަމަކީ،" މާލޭ އިންޓަނޭޝަނަލް އެއާޕޯޓުގެ ވީއައިޕީ ލައުންޗުގައި ނޫސްވެރިންނާ ބައްދަލުކުރައްވާ ރައީސް ނަޝީދު ވިދާޅުވި އެވެ.\nރައީސް ވިދާޅުވީ ތިމާވެށި ހިމާޔަތް ކުރުމަށްޓަކައި ވެރިކަމުގެ ފަރާތުން ގަސް ކަނޑަންވީ ގޮތް ބުނެދިނުމަކީ ދެމެހެއްޓެނިވި ގޮތެއްގައި ކަމެއް ކުރުން ނޫން ކަމަށެވެ.\n"އޭގެ ބަދަލުގައި ހެޔޮ ގޮތުގައި ވެރިކަން ކުރެވޭނެ ގޮތެއް، ކޮރަޕްޝަނުން ދުރުވެ ރަށްރަށުގެ ރައްޔިތުންނަށް ސީދާ އެ މީހުންގެ މުއްސަނދިކަން ބޭނުންކުރެވޭނެ ގޮތަކަށް ވެރިކަމުގެ ކަންކަން އެ މަގަށް ދިޔައީމަ ދެން އަޅުގަނޑުމެން ކުރަން ޖެހޭ ކަންކަން ވަރަށް މަދުވާނެ. އަޅުގަނޑު މިތަނުގައި ހުރެގެން އެއް މިލިއަން ގަސް އިންދަން ނުވަތަ ހުރިހާ ކޮތަޅު ނަގަން، މި ބާވަތުގެ ކަންކަން ކުރަން އަޅުގަނޑު ބޭނުން. އަދި އެކަން ކުރަން ވެސް މަސައްކަތް ކުރާނަން. އެހެން ނަމަވެސް ކުރަން މިޖެހޭ ކަމަކީ ރައްޔިތުންނަށް މިކަން ކަމަށް ހޭލުންތެރިވެގެން އެ މީހުން ނުކުތުން. އެކަންކަމަށް ނުކުތުމަށްޓަކައި އެ މީހުންގެ ވެރިކަން ހެޔޮގޮތުގައި އެ މީހުންނަށް ކުރެވޭނެ ގޮތް އެބަ ހޯދަން ޖެހޭ،" ރައީސް ވިދާޅުވި އެވެ.\nޑިމޮކްރެސީ އާއި ތިމާވެއްޓާ ގުޅޭ ގޮތުން ރައީސް ނަޝީދަށް ލިބިވަޑައިގެންނެވި އަނާލިންދު އެވޯޑާ ބެހޭ ގޮތުން އެމަނިކުފާނު ވިދާޅުވީ އެވޯޑް ލިބިވަޑައިގަތުމުން ވަރަށް ބޮޑަށް އުފާފުޅުކުރައްވާ ކަމަށެވެ. އަދި ވިދާޅުވީ އެ އެވޯޑާ އެކު ލިބިވަޑައިގެންނެވި ފައިސާގެ އިނާމުގެ ކޮންމެވެސް ބައެއް ކޮންމެވެސް ޖަމިއްޔާއަކަށް ދެއްވަން ހިތުލައްވައިގެން ހުންނެވި ކަމަށެވެ.\nއެވޯޑާ އެކު ރައީސް ނަޝީދަށް ލިބިވަޑައިގެންނެވި ފައިސާގެ އަދަދެއް އެ މަނިކުފާނު ހާމަނުކުރެއްވި ނަމަވެސް އިންޑިޔާގެ ޒީ ނިއުސް އިން ބުނެފައިވާ ގޮތުގައި އަނާލިންދު އެވޯޑާ އެކު ލިބިވަޑައިގަތީ 19،000 ޑޮލަރު ( 244،150ރ) އެވެ.\n"އަޅުގަނޑަކީ މާ ގިނަ ރުފިޔާއެއް ލިބޭ މީހެއް ނޫން. އަދި މީގެ ކުރީގައި ވެސް މާ ގިނަ ރުފިޔާތަކެއް ލިބޭ މީހެއް ނޫން. އަޅުގަނޑަށް ލިބޭ ރުފިޔާއެއް ވެއްޖިއްޔާ ވަރަށް ދެ ފުށް ފެންނަ ގޮތަށް ސާފުކޮށް އަޅުގަނޑުގެ އެކައުންޓެއްގައި އެ ބަހައްޓަން،" ސްވިޑުންގެ އިތުރުން ސްރީ ލަންކާ އަށް ކުރެއްވި އެއް ދުވަހުގެ ދަތުރުފުޅަށް ފަހު ރައީސް ވިދާޅުވި އެވެ. "އިންސާނީ ހައްގުތަކަށް އެހީތެރިވުމަށް މަސައްކަތްކުރާ އަޅުގަނޑަށް މި ފެންނަ ތަނުގައި އެއް ޖަމާއަތް އެބަ އޮވޭ. އެއީ ޑިޓެއިނީ ނެޓް ވޯކް. މިހާރު ވެސް އެ ޖަމާއަތް އެއީ އެކަމުގައި މަސައްކަތްކުރަމުން އަންނަ ޖަމާއަތެއް. ވީ މިންވަރަކުން އަޅުގަނޑު އެކަމާ ވިސްނާފައި އަޅުގަނޑަށް ދެވެން އޮތް އެންމެ ރަނގަޅު އެއްޗެއް އަޅުގަނޑުގެ އިނާމު ފައިސާ އިން އިރާދަކުރެއްވިއްޔާ ދެވޭތޯ އަޅުގަނޑު ބަލާނަން."\nރައީސް ނަޝީދު ވިދާޅުވީ ކުރީގެ ސަރުކާރުން 160 ރަށެއްގައި 200 މިލިއަން ޑޮލަރު ހަރަދު ކޮށްގެން ތަފާތު މަޝްރޫއުތައް އާ ސަރުކާރު ހަވާލުވިއިރު ހިންގަން ފަށާފައިވާ ކަމަށެވެ. އެގޮތުން ގިނަ ބަނދަރުތައް ހެދުމާއި ރިވެޓްމަންޓް ޖެހުމާއި ތޮށި ޖެހުމުގެ މަސައްކަތްތައް ހިމެނޭ ކަމަށް ރައީސް ވިދާޅުވި އެވެ.\n"މިއަދު އޭގެ ތެރެއިން ދެބައިކުޅަ އެއްބަޔަށް ވުރެ ބޮޑު ބައި ހުރީ ހުއްޓިފައި. މިކަންކަން ގިނައިން ހުއްޓިފައި ހުރީ ރައްޔިތުންނާ ގުޅުމެއް ނެތި ރައްޔިތުން މިކަމުގައި ބޭނުންވަނީ ކޮން ގޮތެއްތޯ ބަލައި ނުލައި މިކަންކަން ކުރަން ފެށީތީ. މުޅި ދުނިޔޭގައި ތަރައްގީވަމުން އަންނަ ހުރިހާ ގައުމެއްގެ ތިމާވެއްޓަށް އަންނަ ބަދަލުގެ ސަބަބުން އެއަށް ހޭނުމަށް ހިންގާ މަޝްރޫއުތަކުގެ ދެބައިކުޅަ އެއްބައި އެއީ ނާކާމިޔާބު ކަމަކަށް ވަނީ ވިއްޔާ އެއީ ދުނިޔެ އަށް ލިބޭނެ ]ގެއްލުމެއް[. އެހެންވީމަ އަޅުގަނޑުމެންގެ ނަޒަރުގައި ތިމާވެއްޓަށް އަންނަ ބަދަލަށް ހޭނުމަށްޓަކައި ވަރަށް މުހިންމު ކަމެކޭ ލޯކަލް ގަނަވަނަންސް ނުވަތަ ރަނގަޅު ހެޔޮގޮތުގައި ވެރިކަން ކުރެވޭނެ ގޮތެއް ހޯދުން. ކޮރަޕްޝަނަށް މަގުފަހި ނުވާ ގޮތަށް ކަންކަން ކުރުން. ރާއްޖޭގައި މިހާތަނަށް ހިންގިފައި ހުރި ވަރަށް ގިނަ މަޝްރޫއުތައް ހިންގިފައި ހުރީ އޭގައި ނާޖާއިޒު ފައިދާ އާއި ކޮރަޕްޝަން ވަރަށް ބޮޑަށް ހިމެނިގެންކަން މިހާރު މި ފެންނަނީ،" ރައީސް ވިދާޅުވި އެވެ.\nއަނާލިންދު ޕްރައިޒަކީ 2003 ވަނަ އަހަރު އަވަހާރަކޮށްލި ސްވިޑްންގެ ހާރިޖީ ވަޒީރު އަނާލިންދުގެ ހަނދާނުގައި އަނާލިންދު މެމޯރިއަލް ފަންޑުން ދޭ އިނާމެކެވެ.\nއަނާލިންދު އެވޯޑަށް ފަހު ރައީސް ނަޝީދު މާލެ ވަޑައިގަތުމުން ރަސްމީ ފާލަމުން ގިނަ ބަޔަކު އެ މަނިކުފާނަށް ހޫނު މަރުހަބާއެއް ދެންނެވި އެވެ. އެގޮތުން ގައުމީ ދިދަ އާއި އެމްޑީޕީ ދިދަ ހިފައިގެން ތިބި ގިނަ ބަޔަކު ރައީސް ނަޝީދުގެ އިސްތިގުބާލުގައި ރަސްމީ ފާލަން ކައިރިއަށް ރޭ އެއްވި އެވެ.


Rajjeyga thibee 905 doctor aa 2907 naruhun – Iru\nރާއްޖޭގައި ތިބީ 905 ޑޮކްޓަރުންނާއި 2907 ނަރުހުން\nރާއްޖޭގައި ތިބީ 905 ޑޮކްޓަރުންނާއި 2907 ނަރުހުން ކަމަށް އެންއީއޯސީން ބުނެފިއެވެ.\nއެންއީއޯސީން މިހެން ބުނީ ލޮކްޑައުންއަށް ބޮޑެތި ލުއިތަކެއްދީ ނިއު ނޯމަލްގައި އަމަލު ކުރާ ގޮތްތަކާ ބެހޭގޮތުން ރޭ ބޭއްވި ނޫސްވެރިންގެ ބައްދަލުވުމުގައިއެވެ. އެގޮތުން އެންއީއޯސީން ވަނީ ނިއު ނޯމަލްގައި މާލެ ސަރަހައްދު ހުޅުވާލުމުން ދެވަނަ ރާޅެއް އައިސްފިނަމަ ހިދުމަތް ދިނުމަށް ހުރި ކެޕޭސިޓީގެ ތަފްސީލު ހާމަކޮށްފައެވެ.\nއެންއީއޯސީން ބުނީ މިހާރު ރާއްޖޭގައި ތިބީ 905 ޑޮކްޓަރުންނާއި 2970 ނަރުހުން ކަމަށެވެ. އަދި އޭގެ ތެރޭގައި ޓްރީޓޮޕް ހޮސްޕިޓަލުގެ 60 ނަރުހުންނާއި 120 ނަރުހުން ހިމެނޭ ކަމަށް އެ ސެންޓަރުން މައުލޫމާތުދެއެވެ.\nމިހާރު ރާއްޖޭގައި ދުވާލެއްގެ މައްޗަށް 1145 ޕީސީއާރް ޓެސްޓު ކުރެވޭއިރު، މި ކެޕޭސިޓީ އަންނަ މަސް ފެށުމުގެ ކުރިން އިތުރު ކުރެވޭނެ ކަމަށް ބުނެއެވެ. ދުވާލެއްގެ މައްޗަށް 1145 ޓެސްޓު ކުރެވޭއިރު، އެއީ ފުލުހުންގެ ލެބުން ކުރާ 145 ޓެސްޓާއި އައިޖީއެމްއެޗުން ކުރާ 500 ޓެސްޓު އަދި އޭޑީކޭއިން ކުރާ 500 ޓެސްޓެވެ.\nއަންނަ ހޯމަ ދުވަހުން ފެށިގެން ހުއްދަ ނެތި ވަކި ވަގުތުތަކެއްގައި މާލެ ސަރަހައްދުގައި ބޭރުގައި އުޅެވޭނެ ކަން އެޗްޕީއޭ އިން އިއްޔެ ވަނީ ހާމަކޮށްފި އެވެ. އެއީ ފަތިހު5ން ރޭގަނޑު 10 ޖަހަންދެނެވެ. އޭގެ ފަހުން ބޭރުތެރޭގައި އުޅެވޭނީ ހުއްދަ ލިބިގެންނެވެ.\nބްރޯޑްކޮމްއަށް އެސްޖީއެއް ހޯދަނީ\nހޯމަ ދުވަހުން ފެށިގެން ބޮޑު ލުޔެއް ދޭން ނިންމާފައިވާއިރު، ދުވުމާއި ކަސްރަތު ކުރުމަށް ދެވޭނީ ހަވީރު6ން ރޭގަނޑު9އާ ދެމެދު ކަމަށެވެ. ކުޑަކުދިންނަށް ބޭރުގައި އުޅެވޭނީ ހަވީރު 4-6 އަށެވެ. ހޯމަ ދުވަހުން ފެށިގެން ޕާކްތަކާއި މައިޒާންތައް ވެސް ހުޅުވައިލާނެ އެވެ. އުމުރުން ދުވަސްވީ މީހުންނަށް ބޭރުތެރޭގައި އުޅެވޭނީ ފަތިހު5ން ހެނދުނު 8 އަށެވެ.


Real Madrid ah molheh, Bale madukuraane kamah Zidane bunefi\nރެއާލް މެޑްރިޑަށް މޮޅެއް، ބޭލް މަޑުކުރާނެ ކަމަށް ޒިދާން ބުނެފި\nއާ ސީޒަނުގެ ފުރަތަމަ ލީގު މެޗުން ރެއާލް މެޑްރިޑް މޮޅުވެއްޖެއެވެ. ސެލްޓަ ވީގޯއާ ދެކޮޅަށް ކުޅުނު މެޗް ރެއާލް ކާމިޔާބުކުރީ 3-1 ކުންނެވެ. އިދިކޮޅު ގޯލަށް ނުރައްކާތެރި ގިނަ ހަމަލާތަކެއް ފޮނުވާލި ރެއާލްގެ ގޯލުތައް މި މެޗުގައި ޖަހައިދިނީ ބެންޒީމާ، ޓޯނީ ކްރޫޒް، އަދި ވަޒްކޭޒްއެވެ. ސެލްޓަ ވީގޯގެ ފަރާތުން ފެނުނު ހަމައެކަނި ގޯލް އެޓީމަށް ޖަހައިދިނީ ފުރިހަމަަ ވަގުތު ހަމަވެގެން ދެއްކި އިތުރު ގަޑީގައި ޒުވާން ފޯވަޑް އިކިއާ ލޮސާޑާއެވެ.\n56 ވަނަ މިނެޓުގައި ރެއާލްއަށް ކުޅެމުން އަންނަ ކްރޮއޭޝިއާގެ ތަރި ލޫކާ މޮޑްރިޗްއަށް ރަތްކާޑު ދައްކާ ދަނޑުން ފޮނުވާލުމާއެކު އެޓީމް ދެވަނަ ހާފުގެ ގިނަ ވަގުތު ކުޅެފައިވަނީ 10 ކުޅުންތެރިންނާއެކީއެވެ. މިއާއެކު ގިނަ ވަގުތު ބޯޅަ ޑޮމިނޭޓް ކޮށްފައިވަނީ ސެލްޓަ ވީގޯކަން ފާހަގަ ކޮށްލެވެއެވެ.\nމި މެޗުން އެންމެ ފާހަގަވެގެން ދިޔަ އެއްކަމަކީ ގަރެތް ބޭލް ފުރަތަމަ އެގާރައިގަ ހިމެނިގެން ކުޅެން އެރުމެވެ. މިދިޔަ ސީޒަނަށްފަހު އެންމެ ގަދަޔަށް ދެކެވިގެން ދިޔަ އެއް ވާހަކައަކީ ބޭލް އަކީ ޒިދާން ޕްލޭނުގައި ހިމެނޭ ކުޅުންތެރިޔެއް ނޫން ކަމަށައި ޒިދާން ބޭނުންވަނީ ބޭލް، ރެއާލް ދޫކޮށް ދިޔުން ކަމަށެވެ. ޒިދާންވަނީ ވަރަށް ފާޅުކަން ބޮޑު ގޮތެއްގައި ބޭލްއަކީ ރެއާލްއަށް މުހިންމު ކުޅުންތެރިއެއް ނޫންކަމަށް ދޭހަވާ ގޮތަށް މީޑިއާތަކައި ވާހަކަވެސް ދައްކާފައެވެ. އެކަމާ ގުޅިގެން ބޭލްގެ އޭޖެންޓްވަނީ ރެއާލް މެޑްރިޑްގެ މެނޭޖްމެންޓް އަދި ކޯޗް ޒިދާންއަށް ހޫނު ބަހުގެ ހަމަލާތަކެއްވެސް ދީފައެވެ.\nނަމަވެސް، ސެލްޓަ ވީގޯއައި ދެކޮޅަށް ކުޅުނު މެޗަށްފަހު ވާހަކަ ދައްކަމުން ޒިދާން ބުނީ ރެއާލްގައި ބޭލް މަޑުކުރާނެ ކަމަށައި އެންމެންވެސް އެކަން ދެކެންވީ 'ޕޮޒިޓިވް' ކަމެއްގެ ގޮތުގަ ކަމަށެވެ. ބޭލް އަދި ރެއާލްއަށް ކުޅެމުން އަންނަ ހުރިހާ ކުޅުންތެރިންވެސް ކްލަބަށް ފުރިހަމަ އިހުތިރާމް ދޭން ޖެހޭނެކަމަށްވެސް ޒިދާން ބުނެފައިވެއެވެ.\nމި މެޗުން ލިބުނު ތިން ޕޮއިންޓާއެކު ރެއާލް އޮތީ ތާވަލުގެ އެއްވަނައިގައެވެ. މިދިޔަ ސީޒަނުގެ ޗެންޕިއަން ބާސެލޯނާ ކުޅުނު ފުރަތަމަ މެޗުގައި އެޓްލެޓިކް ބިލްބާއޯއާ ކުޅެ 1-0 ކުން ވަނީ ބަލިވެފައެވެ.\nޒިދާން ގޮތް ހުސްވީމަ ބޭލް ވަރެއް ނެތިގެން އެބަ އުޅޭ. ހަ ހަ ހަ.


Nasheed Thaubaa Vumah Sheikh Ilyas Nuseedhaa Koh Govaalahvaifi - Vaguthu\nނަޝީދު ތައުބާވުމަށް ޝައިޚް އިލްޔާސް ނުސީދާކޮށް ގޮވާލައްވައިފި\nކުރީގެ ރައީސް މުޙައްމަދު ނަޝީދު، އެމްޑީޕީގެ ކެމްޕޭނު އެއްވުމެއްގައި ޒިނޭއަށް ހިތްވަރުދީ ދެއްކި ވާހަކަތަކަށް ތައުބާވުމަށް، މަޝްހޫރު ދީނީ އިލްމުވެރިޔާ ޝައިޚް އިލްޔާސް ޙުސައިން ނުސީދާކޮށް ގޮވާލައްވައިފިއެވެ.\nMuslimunge medhugai fahish amaluthah fethurumah masakkakurmunhuri sazage gehadhafadhakan neygey meehakunama mi vaheebasfulhu handhankolavva adhi efadha vahaka dhakkameehun Allahuge azabah birivethive thaubavumah dhannavan\nMuslimun efadha meehunna medhu samaluvethibun vmuhimmu pic.twitter.com/MnAwUDvZJO\n— Ilyas Hussain (@ilyaasipa) January 17, 2019\nޝައިޚް އިލްޔާސް ވިދާޅުވި ގޮތުގައި މުސްލިމުންގެ މެދުގައި ފާހިޝް އަމަލުތައް ފެތުރުމަށް މަސައްކަތް ކުރުމުންހުރި ސަޒާގެ ގަދަފަދަކަން ނޭނގޭ މީހަކުނަމަ، އޭނާ ޓްވީޓު ކުރެއްވި ވަޙީ ބަސްފުޅު ހަނދާންކޮށް، އެފަދަ ވާހަކަ ދައްކާ މީހުން ﷲ ގެ އަޒާބަށް ބިރުވެތިވެ ތައުބާވާން ޖެހޭނެއެވެ.\nހަމައެހެންމެ، މުސްލިމުން އެފަދަ މީހުންނާ މެދު ސަމާލުވެ ތިބުމަށްވެސް ގޮވާލައްވާފައެވެ.\nކެމްޕޭން އެއްވުމުގައި ނަޝީދު ވިދާޅުވީ ކައިވެނި ނުކޮށް ދަރިން ހޯދާ މައްސަލައަށް އޮތް ހައްލަކީ ކުއްޖާގެ މަންމަ އަށް ބާތު ކޮންޓްރޯލް ކުރެވޭ ގޮތް ހެދުން ކަމަށެވެ. ނަމަވެސް މިހާރު އޮންނަ ގޮތުން ކައިވެނިނުކޮށް ތިބޭ އަންހެނުންނަށް ބާތު ކޮންޓްރޯލް ނުކުރެވޭ ކަމަށާއި އެއީ އެކަން އޮންނަންވީ ގޮތް ނޫން ކަމަށެވެ.\nއެހެންނަމަވެސް، މިއަދު މެންދުރުފަހު އޭނާ ކުރެއްވި ޓްވީޓެއްގައި ވިދާޅުވީ ކައިވެނިން ބޭރުން ދަރިން ލިބި، އެކުދިންނަށް ލިބޭ ނިކަމެތިކަމާއި ބާރުގަދަ މަސްތުވާތަކެތި ބޭނުން ކުރުމާ ގުޅިގެން އޭނާ ދެއްކެވި ވާހަކަފުޅު އެތައް ބަޔަކަށް އޮޅިވަޑައިގެންފައިވާކަމުގައެވެ.\nޖެނުއަރީ 18, 2019 20:56\nޖެނުއަރީ 18, 2019 21:00\nނަޝީދައް ވުރެ ކުރިން އިލްޔާސް ތައުބާ ވުމަށް އަޅުގަނޑު ސީދާކޮއް ގޮވާލަން\nޖެނުއަރީ 18, 2019 21:07\nއިލްޔާސްމެން ފައިސާއަށް ވިކި ހުސްވެފަ. އެހެން ނޫންނަމަ ނުސީދާކޮށް ނުބުނާނެ\nޖެނުއަރީ 18, 2019 21:12\nނަސީދަކީ ހަމަޖެހޭމީހެތްނޫން އޭނަގެސަބަބުން މި ވެރިކަން ވެސް ހަލާކުވާކަށްމާގިނަދުވަހެތްނެތް\nޖެނުއަރީ 18, 2019 21:15\nވަގުތު ފާއިތުވާފަހުން ދެވޭ ނަސޭހަތް އެހާ ކަމިޔަބު ނޫންކަމުގައި ދެކެމެވެ. ބަޅެއްގެ ނަގޫ ސަންފާ އޮނަކަށް ލިޔަސް ތެދުނުވާނެ ކަމަށް ބުނެ އުޅެތެވެ.\nޖެނުއަރީ 18, 2019 21:16\nއެއްޗެކޭ ތިބުނީ ޝޭހު ގާސިމް، ސޮރީ ސޭޓު ގާސިމް ކޮއްޓާލީމަތަ؟\nޖެނުއަރީ 18, 2019 21:17\nތައުބާ ވާންޖެހެނީ މުސްލިމުން . މުސްލިމަކު ނޫންނަމަ ތައުބާ އެއް ނުވޭ ކުރުސި ނޫން އެއްޗެއް ހޯދާ ވާހަކަ ދައްކާ މީހާ މުސްލިމަކަށްވޭތަ ؟ ގުރުއާން ގަބޫލު ނުކުރާމީހާ އާއި މުހަންމަދުގެ ފަާނުގެ ރަސޫލުކަން ގަބޫލު ނުކުރާމީހާ މުސްލިމަކަށްވޭތަ ؟\nޖެނުއަރީ 18, 2019 21:18\nތިބާ ކެނޑި ކަަޑުލުގެހިތި ފިލުވުން އެންމެ އައުލާކަން ބޮޑުވެގެން ވަނީ ތިބާއަށެވެ. ތިބާ ބުނެފާއިވާފަދައިން ރަސޫލާ ސއވ ސޮލަވާތް ލައްވާފައި ވާފަދަ ވަލިއްޔުލް އަމުރެއްގެ ކިބައިންފެންނަން ޖެހޭ އެއްވެސް ސިފައެއް ނުފެނޭ .ދީނުގެ ދިފާއުގާއި ބަސްފުޅެއް ވިދާޅުވާކަށް ކެރިވަޑައެއް ނުގަނޭ. އިސްލާމިކް މިނިސްޓްރީ އޮތީ ހަނު.އިސްލާމީ އެއްބާއި ވަންތަކަން ހިމާޔަތް ކުރާ ގާނޫނު ވުޖޫދުގާއި އޮތްހެން ވެސް ހިއެއް ނުވޭ.\nހަަދަ ނުސީދާކޮށް. ސީދަލަށް ދަންނަވަން ކެރިވަޑާއި ނުގަތީތޯ. ވަރަށް ދެރަކަމެއް.\nޖެނުއަރީ 18, 2019 21:26\nއިބްރާ އަށްވެސް ތައުބާ ވާން ނަސޭހަތްބަލަ ކަލޭމެން ޕާޓީގައި ލާދީނީ މީހުްނ ގިނަ ކަމުން ސަލާމަތެއް ނެތެއްނު\nޖެނުއަރީ 18, 2019 21:27\nމި ގައުމުގައި ތިބި ހެޔޮވިސްނޭ މީހުން ތައުބާކުރަން ނުގޮވާ ކަލޭ ޕާކިސްތާނަށް އަވަސްގޮތަކުން ފުރައިގެން ދިޔައްޔާ މާ ރަނގަޅުހެން މަށަށް ހީވަނީ. އޭރުން މިރާއްޖެއަކީ ފިތުނަވެރި ޖާހިލުންގެ އަތްދަށުން ސަލާމަތްވެފައިވާ އަމާންތަނަކަށް ވުމަށް މަގުފަހިވާނެ.\nމީނަ ބުނި ކޮންމެ މީހަކު ވެރިކަމުގައި ހުއްޓަސް މިތާ އިސްލާމްދީން އޮންނާނެއޭ. މީހުން މުރުތައްދުވާއިރު މިތާ ވެރިއަކަށް ހުރި މީހާ ކޮބާ؟\nޖެނުއަރީ 18, 2019 21:30\nރާއްޖޭގައި ހިނގައި ހިނގާ އޮތް ވެރިކަމެއް ވައްޓާލަން މި އިލިޔާސް ފާޅުގައި ނުކުތީ އަމިއްލައަށް ހަދައިގެން ޚުތުބާއެއް ދިން މައްސަލަ ނިމެންދެން އިމާމުވެ ހުކުރު ނުކުރަން އެންގީމަ. މީނަ އައި ރުޅީގައި ލާ ދީނީ ބަޔަކަށް ވެރިކަން ހޯދަ ދޭން...\nކަލޯފިލާ ހުރެގެން ކޮންހާވާހަކައެއް ތިދައްކަނީ. އިރުއިރުކޮޅާ ހުރެގެން މޮޔަގޮވަނީ. ކުރިމައްޗައް ނިކުމެ ާހަކަ ދައްކަބަލަ.\nޖެނުއަރީ 18, 2019 21:33\nމިސަރުކާރުންސަޕޯޓްކުރާ މިފަދަވާހަކަދައްކާމީސްމީހުންގެ ވާހަކަތަކަށް ޒިންމާވާނެބައަކުތިބޭނެކަމަށްދެކެމެވެ.މިއަދުގެޚުދުބާގައި ވިދާޅުވިޝަރުތުފުރިހަމަނުވެ ވަޒީލިބުނުބޭފުޅުންގެއަމަލުތަކަށް ޒިންމާވާންޖެހޭ ބަޔަމުވެސްތިބެންވާނެމަށް ފެނެއެވެ\nއައްޝެއިޚް ސޭކު ކާސިމްބެ\nޖެނުއަރީ 18, 2019 21:38\nއިލްޔާސޫ ދެން ކޮން ވާހަކައެއް..ތިއުޅެނީ ނަޝީދު ފާޅުގަ ދީނުގެ ޙުކުމް ތަކަށް ފުރަށްސާރަ ކުރީމަވެސް ސީދާ ދިމާއަށް ތައުބާ ވާށޭ ބުނަން ނުކެރިގެން. އެހެންވެ ނުސީދާކޮށް ތިބުނީ ތައުބާވާށޭ.ކިހާވަރެއް ނަޝީދު ދީގެންތަ ތިހާ ބިރެއް ނަޝީދުދެކެ ތިގަންނަނީ...އިލްޔާސް މެން ހީކުރަނީ ކީކޭ ކަމަށްތަ...\nޖެނުއަރީ 18, 2019 21:40\nމުސްލިމަކަށް ވާނީ ސަހާދަތުގެ ދެކަލިމަކިޔައި މާތް ﷲ ފޮނުއްވި ހުރިހާރަސޫލު ބޭކަލުންގެ ރަސޫލުކަމާ ﷲ ބާވައިލެއްވި ހުރިހާ ފޮތްތައް ގަބޫލުކުރުމާއެކު މަލާ އިކަތުންނަސާ އާހިރަތް ދުވަހަށް އީމަންވާމީހާ ޔަހޫދސީންނާ ނަސާރާ އިން ކާފަރުންކަމުގާ ﷲ ވަހީކުރެއްވީ މުހަންމަދުގެ ފާނުގެ ރަސޫލުކަން ގަބޫލު ނުކުރުމާ ގުރްއާންގަބޫލު ނުކުރުމުގެ ސަބަބުން. މިކަންކަން ގަބޫލު ނުކުރމީހާ މުސްލިމަކަށް ވާނެތަ ؟ ތައުބާލެއްވުން ނުވަތަ ތައުބާ ވެވޭނީ މުސްލިމެއްނަމަ.\nޖެނުއަރީ 18, 2019 21:41\nނުސީދާ ކޮނ ވިދާޅުނުވޭ\nޖެނުއަރީ 18, 2019 21:44\nޖެނުއަރީ 18, 2019 21:56\nތައުބާވަމާ ހިނގާ މިއޮތީ މުސްލިމުން\nޖެނުއަރީ 18, 2019 22:01\nޖެނުއަރީ 18, 2019 22:26\nއިލިޔާސޫ ކަލޭ މާތާހިރެއް ނޫނޭ އަނގަފޭ ކުރާކައް ކަލެއައް ސޭހް ކިޔަން ހެޔޮވެސް ނުވާނެ ކަލެއަކީ އަމިއްލެ ފައިދާއައް ދީންވިއްކަމުން ދުވާ ޖާހިލެއް ފުރަތަމަ ތައުބާވާން ވީ ކަލޭ\nSirޫުu hama rangalhy\nޖެނުއަރީ 19, 2019 00:07\nތައުބާވާން ގޮވާލަން އަދި މަޑުކުރަންވީނު. މިހާރު އެކުރާ ކަންކަމަށްވުރެ ބޮޑެތި ކަންކަން އަދި ކުރާނެ. މިހާރު ދުލުން ވާ ތައުބާއަކުން ފަހުން އަދި ކުރަން ހުރި ކަންކަން ނުކޮށެއް ނުހުންނާނެ. ވޯޓްލައިގެން މިހާރުވެސް އެއޮތީ އެއް ފައި މަޖްލިސްތެރޭ. އަނެއް ފައި ލީމަ ކުޅިވަރު ފެންނާނެ.\nޖެނުއަރީ 19, 2019 05:12\nޢަންނި އަކީމުސްލިމެއްތޯ ސުވާލުކޮއްލަންބޭނުނ\nޖެނުއަރީ 19, 2019 06:19\nﷲ މީނަޔައްވެސް އަޖަލުހަމަވަންދެން\nބޭރުންދަޅަދަންކާގެން އުޅޭނެ އިލްޔާސަކީ\nޖެނުއަރީ 19, 2019 13:30\nކީއްވެ ތަ ސީދާކޮއް ނުބުނީ ؟\nޖެނުއަރީ 19, 2019 14:56\nއޭ މިތިބަ މަސްވެރިންގެ ދަރިންނޭވެ. މާބޮޑަށް ބޮޑާނުވެ ތިމަންމެންގެ ފެންވަރު ނުއޮޅި ފަސްވަޤުތު މިސްކިތައް ގޮސް ޙްރާމް ކުރެއްވި ކންތަކުން ދުރުވެ ތިބެ ޙަލާލުތަކެތި ކައިބޮއެ ހަދައިގެން މަރު އައިސް ބައްދަލުކުރަންދެން މަޑުން ތިބެވޭތޯ ބަލާބަލަ، ކަލޯމެންގެ ކާބަފައިން އުޅުނީވެސް އެގޮތަށް. ޢަރަބި ބަހުގައި އީމާންކަމޭ ބުނެވޭ ބަހުގެ މައުނައީ ހިތުގއަި ޝައްކުކަމެއް އޮތުމަކާ ނުލައި ތެދުކޮށް ކަށަވަރުކޮށް ގަތުމެވެ. ކޮންމެ މީހަކު މާބޮޑު ދަންނަމީހަކަށް ހެދިގެން މީހަކަށް ގޮތެއް ކިޔަމުން ނޫޅުނަސް ދީނަށް އުޅެވެން އޮންނާނެ. ދީނުގައި މީގެ ކުރިންވެސް ޙަރާމް ކުރައްވާފައިވާ ކަންތއަް މިހާރުވެސް ހަރާމް. ޥީމާ ދިވެހިން ކުރިންވެސް އުޅެމުން އައި ގޮތަށް ރީތޮކޮށް މިކުޑަކުޑަ މުޖުތަމައުގައި އުޅެޥޭތޯ ބަލާބަލަ.\nވާނެ އެއްޗެއް ވާ ފަހުން ތި އަދި ކިރިޔާ ވަހުމް ތިޔަވަނީ ބޯ ހަލާކު.މިވެސް........އެކޭ ކިޔާ.


Raees yameen ge massalagai dhaulathun bodethi goasthakeh\nރައީސް ޔާމީންގެ މައްސަލައިގައި ދައުލަތުން ބޮޑެތި ގޯސްތަކެއް\n-4days ago0- އައިމިނަތް ނިއުޝާ\nމަނީ ލޯންްޑްރިންގެ ކުށުގައި ކުރީގެ ރައީސް ޔާމީން އަބްްދުލްގައްޔޫމްގެ މައްޗަށް ހުކުމެއް ކުރީ 28 ނޮވެމްބަރު 2019 ގައެވެ. އެ ދުވަހުން ފެށިގެން އެމަނިކުފާނުގެ ސަޕޯޓަރުންނާއި، ނިސްބަތްވެވަޑައިގަންނަވާ ކޯލިޝަނުން އަދި އާއިލާއިންވެސް ދައްކަމުން އަންނަނީ އެއް ވާޙަކަތަކެކެވެ. އެއީ އެ ދުވަހު ރައީސް ޔާމީންގެ މައްޗަށް ކުރި ހުކުމް ސައްހަ ނޫން ވަހަކައެވެ. ޝަރީއަތަށް ބަޔަކު ކަނޑައެޅިގެން ނުފޫޒު ފޯރުވަމުން އަންނަ ވާހަކަތަކެވެ.\nމިިއަދު ސުޕްްރީމްް ކޯޓުގައި ކުރިއަށް ގެންދިޔަ ރައީިސް ޔާމީންގެ މައްޗަށް މަނީ ލޯންްޑްރިންގެ ކުށް ސާބިތުވެ ކޮށްފައިވާ ހުކުމުގެ އިސްތިއުނާފްގެ ފުރަތަމަ އަޑުއެހުމުގައި އެމަނިކުފާނުގެ ފަރާތުން 22 އިސްތިއުނާފްގެ ނުކުތާއެއް ކޯޓަށް ހުށަހެޅިއެވެ.\nރައީސް ޔާމީންގެ މައްޗަށް މަނީ ލޯންޑްރިންްގެ ކުށް ސާބިތުވެ ޖަލުގައި އެތައް ދުވަހެއް ހޭދަކުރެއްވި ފަހުން މިއަދު ބެއްވި އިސްތިއުނާފް އަޑު އެހުމުގައި އެމަނިކުފާނުގެ ފަނޑިޔާރުން ވަނީ ދައުލަތުން ހުށަހަޅާފައިވާ ބައެއް ހެކިތަކުގެ ދެކޮޅުވެސް ނުޖެހޭ ކަމަށް ދޭހަވާގޮތަށް ވާހަކަދައްކަވާފައެވެ. އިސްތިއުނާފްގެ ނުކުތާތަކުގެ ތެރޭގައއި ރައީސް ޔާމީންގެ ވަކީލުން ވަނީ އިޖްރާއީ ގޮތުންނާއި މައުޟޫއީ ގޮތުންް އަދި ތަހުގީގީ މަރުހަލާގެ ތެރޭގައި ހުރި ގިނަ ކަންތައްތަކެއް ވަނީ ފާހަގަކުރައްވާފައެވެ.\nތަހުގީގީ މަރުހަލާގެ ތެރޭގައިވެސް ގޯސްތަކެއް:\nރައީސް ޔާމީންގެ ވަކީލުންގެ ޓީމުގައި ހިމެނިވަޑައިގަންނަވާ ޑރ. މުހައްމަދު ޖަމީލް އަހުމަދު މިއަދު ކޯޓުގެ އަޑުއެހުމުގެ ތެރެއިން ވިދާޅުވީ، މި މައްސަލަައިގެ ތަހުގީގީ މަރުހަލާގެ ތެރޭގައިވެސް ގޯސްކޮށް ކަންތައތަކެއް ހިންގާފައއިވާކަމަށެވެ. މި މައްސަލާގައި ދައުވާކުރެވިފައި ވަނީ ރައީސް ޔާމީން ތަހުގީގަށް ހާޒިރުކޮށް ސުވާލުކުރެވުނު މައުޟޫއަކަށްވެސް ނޫން ކަމަށް ޑރ. ޖަމީލްް ވިދާޅުވިއެވެ.\n"މި މައްސަލައިގެ ތަހުގީގުގެ މަރުހަލާގައި ކުރެވުނު ސުވާލުކުރެވުނީ އެއްވެސް ހާލެއްގައި މަނީ ލޯންޑަރިންގެ ކުށަކާއި ގުޅިގެންނެއް ނޫން. އެކަންކަން ގާނޫނީ އިންޒާރުންނާއި އަދި ތަހުގީގީ ބަޔާނުންް ވަރަށ ސާފުކޮށް އެނގޭނެ. ގާނޫނީ އިންޒާރުގައއި ވަރަށް ސާފު ޝަރީހަ ބަހުރުވައިން އެބަ ބުނޭ އިސްތިއުނާކުރާ ފަރާތުން ތަހުގީގަށް ހާޒިރުކުރެވުނީ ދައއުލަތަށް ދޮގު މައޫލޫމާތު ނުވަތަ ހެކި ދީގެެންނޭ" ޑރ. ޖަމީލް ފާހަގަކުރެއްްވިއެވެ.\nމި މައްސަލައިގެ ތަހުގީގު ހިންގާފައި ވަނީ ކުއް ކުރިކަމަށް ތުހުމަތުކުރާ ފަރާތައް އޭނާ ކުރީ ކޮން ކުުށެއްކަންވެސް އަންގައިދިނުމެއް ނެތިި ކަމަށް ޖަމީލް ވިދާޅުވިއެވެ.\nޖިނާއީ އިޖުރާއަތުގެ ގާނޫނާ ހިލާފް:\nދަށުކޯޓުގެެ މުޅި މައްސަލަ ނިމިގެން ދިޔައިރުވެސްް ދައުލަތުން ރައީީސް ޔާމީން ކުރި ކުށުގެެ ތަފްސީލެއް ދެއްވާފައި ނެތުމުން ވަކީލުން ކަންބޮޑުވުން ފާޅުކުރެއްްވިއެވެ.\n"މިއީ ކުޑަކަމެއްގެ ވާހަކައެއް ނޫން. މިއީ ދިވެހި ރާއްޖޭގައި އަލަށް ކުރެވޭ މިވަރުގެ ޝަރީއަތުގެ ވާހަކަ މި ދައްކަނީ މަނީ ލޯންޑްރިންގެ ގާނޫނުގެ ދަށުން" ޖަމީލް ވިދާޅުވިިއެވެ.\nޖިނާއީ އިޖުރާއަތުގެ ގާނޫނުގެ ދަށުން ދީފައިވާ ރައްކާތެރިކަން ދީފައިވާ ސަބަބު ދެނެގަންނަން ޖެހޭކަން ފާހަގަކުރައްވާ ޑރ. ޖަމީލްް ފާހަގަކުރެއްވީ، ކުށެއް ހިނގައިފި ނަމަ އެކުށެއްގެ ތަފްްސީލާ ކުށް ހިނގި ވަގުތު، އަދި އެ ހިނގި އެއްޗެއް ނުވަތަ ކަމެއްގެ ތަފްްސީލް ދޭން ވާނެ ކަމަށް ޖިނާއީ އިޖުރާއަތުގެ ގާނޫނުގައި ބަޔާންކޮށްފައިވާކަމަށެވެ. މި މައްސަލާގައި މިއީ ކޮން ރަށަކާއި ގުޅިގެންތޯ އަދި ކޮޮންް ކުށެއް ކޮށްގެންތޯ، ކޮން ތަނަކުން ފައިސާއެއް ނަގައިގެންތޯ ތަފްސީލްކޮށް ދައުލަތަށް ބަޔާންކޮށްދެވިފައި ނުވާކަމަށެވެ. އަދި މިއީ ގއ. ވޮޑެމުއްލާ ނަމަކަށް ކިޔާ ރަށެއް ވިއްކާލާ ލިބުނު ފައިސާގެ ވާހަކަންވެސް އެނގުނީ ފަހުން ކަމަށްވެސް ޖަމީލް ވިދާޅުވިއެވެ. މީގެ ސަބަބުން މައްސަލަ ކޯޓަށް ހުށަހަޅާ އެތައް ދުވަހެއް ހިނގި އިރުވެސް އެއީ ކޮން މައްސަލައެއްކަން މައްސަލަ ރައދުވާ ފަރާތައް އެނގިފައި ނުވާކަމަށް އޭނާ ފާހަގަކުރެއްވިއެވެ.\n"ކްްރައިމް އަކީ އަން ނޯން އެއްޗެއްް ނޫން. ކްރައިމެއް ހިނގައިފިއްޔާ އެ ކްްރައިމްއެއްގެ ސިފަތަކެއް ހުރޭ. ހަގީގަތުގަ މިއަދާ ހަމައަށް ހިނގައިގެން އައި އިރުވެސް އެ ހިނގި ކްްރައިމް. ކޮބާހޭ ކްރައިމްް. އެކްރައިމް ޓޭކް ޕްލޭސްވީ ކޮންތަނެއްގަހޭ. ކޮބާހޭ ޓައިމް. މިއިން އެއްވެސް އެއްޗެއްގެ ތަފްސީލެއް ހަގީގަތުގައި ދައުލަތުން ދީފައެއް ނުވޭ" ޑރ. ޖަމީލް ވިދާޅުވިއެވެ.\nދައުލަތަކަށް އެކަށީގެންވާ ހެއްކެއް ހުށަހެޅިފައެއް ނެތް:\nމަނީ ލޯންޑަރިންގެ ކުށަކީ ފައިސާގެ ކުށަކަށް ވާއިރު މިފަދަ ކުށެއްް ކުރެވޭނީ އެތައް ރޭވުމެއް ރާވައިގެންކަމަކީ އެންމެވެސް ދަންނަ ކަމެކެވެ. ދައުލަތުން ރައީސް ޔާމީނާ ދެކޮޅަށް ހެކި ހުށަހެޅި އިިރު މިފަދައެއްވެސް ލިއެކިއުމެއް ހުށަހަޅާފައެއް ނުވެއެވެ.\nމި މައްސަލަ ސާބިތުކުރުމަށްޓަކާ ދައުލަތުން ގެނައީ ބޮޑު މަނީލޯންޑްރިންގެ ތުހުމަތެއްްކަން ފާހަގަކޮށް ޑރ. ޖަމީލް ވިދާޅުވީ، މިއީ ކޮންތާކު ނުވަތަ ކޮން އިރަކު ހިންގާފައިވާ ކުށެއްކަމެއް ދައުލަތަށް ބުނެ ނުދެވުނު ކަމަށެވެ. މިއީ ވޮޑެމުއްލާާއާ ގުޅިގެން ހިންގާފައިވާ މަނީ ލޯންޑްރިންގެ ކުށެއް ކަމަށް ދައުލަތުން ފާހަގަކުރި ނަމަވެސް އެކަން ސާބިތުވާ އެއްވެސް ހެއްކެއް ނެތް ކަމަށް ޑރ. ޖަމީލް ވިދާޅުވިއެވެ.\nމި މައްސަލައިގެ ޝަފަވީ ހެކީގެ ގޮތުގައި ހުށަހަޅާފައި ވަނީ ހިޔާނާތުގެ އެތައްތުހުމަތެއް ކޮށް، އެކަމަށް އަމިއްލައަށްް އިއުތިރާފްވެވަޑައިގަތް ކުރީގެ ނައިބުރައީސް އަހުމަދު އަދީބް އާއި، އެމްއެމްޕީއާރުސީގެ ކުރީގެ އެމްޑީ ޢަބްދުﷲ ޒިޔަތާއި އަދި މުމުއައްވިޒް ރަޝީދުގެ ހެކިބަހެވެ. އެހެން ނަމަވެސް މި ހެކިތަކަކީ ގާނުނުގައި ކަނޑައެޅިގެން ބަޔާންކޮށްފައިވާ އިމުން ބޭރުވެފައިވާ ހެކިތަކެއް ކަމަށާއި، ބައެއް ހާލަތްތަކުގައި ދައުވާ އުފުލިފައިވާ ފަރާތްތަކުގެ ހެކިބަހަކީ ގަބޫލުކުރެވޭ އެއްްޗެއް ނޫން ކަމަށް ޖަމީލް ވިދާޅުވިއެވެ.\n"މިއީ ހަމަ އަޅުގަނޑުމެން އެކަމަކަށް ބަހުސްކުރަްނ ނުޖެހޭ މިންވަރަށް ފޯލްޓީ އެސްޓެބްލިޝް ކަންތައްތަކުގެ ވާހަކަ މި ދެއްކެނީ" ޑރ. ޖަމީލް ވިދާޅުވިއެވެ.\nރައީސް ޔާމީން ގުޅުއްވި ކަމަށް އަދީބާއި، ޒިޔަތުވެސް ހެކިބަސްދިންކަން ފާހަގަކޮށް ޖަމީލް ވަނީ އެކަން ސާބިތުކުރުމަށް ދައުލަތަކަށް ދެއްކުނު ހެކިބަހަކީ ކޮބައިތޯ ސުވާލު އުފައްދަވާފައެވެ. މިކަމަށް ރިއާޔަތްކޮށް ހައިކޯޓުގެ ފަނޑިޔާރުން ވަނީ އިތުރު އެތައއް ގިނަގުނަ ހެއްކެއް ހުރިކަމަށް ވިދާޅުވެފައިކަން ފާހަގަކޮށް ޖަމީލްް ވަނީ އެ ހެއްކެއްް ނުދެއްކުނު ކަމަށް ވިދާޅުވެފައެވެ.\nކުރީގެ އޭސީސީގެ ނައިބު ރައީސް މުއައްވިޒު ރަޝީދު ރައީސް އޮފީހަށް ވަޑައިގެން ރައީސް ޔާމީނާ ބައްދަލުކުރެއްވި ކަމަށް ވަނީ ވިދާޅުވެފައެވެ. އެހެން ނަމަވެސް ޝަރީއަތަށް ހުށަހަޅާފައިވާ ހެކިންވެސް އެކަން ދޮގުކުރާ ކަމަށާއި، މި މައްސަލަ ތަގުގީގުކުރި ފުލުހުން ވަނީ އެއީ ދޮގުކަން ސާބިތުކޮށްފައިކަމަށް ޖަމީލް ވިދާޅުވިއެވެ. އަދި މިފަދައިން ވިދާޅުވީ މުއައްވިޒު އެކަނި ކަމަށާއި، ރައީސް ޔާމީން އާއި ކުރީގެ އޭސީސީގެ ރައީސް ލުތުފީ އެކަން ދޮގުކުރައްވާކަމަށް ޖަމީލް ވިދާޅުވިއެވެ.\nކިތާބީ ހެކީގެ ގޮތުގައި ދައުލަތުން ހުށަހަޅާފައި ވަނީ، އޮޑިޓާ ޖެނެރަލްގެ ރިޕޯޓާއި، ރައީސް ޔާމީންގެ މާލީ ބަޔާނެވެ.\n"ދެން މި ދަންނަވަނީ މިގޮތަށް ހުށަހަޅުއްވާފަ ވަރަށް ގެނެސް މިދެނީ، މިހެން މިކަންތައްތައް ހުރީމަ އެބަ ސާބިތުވެޔޭ މިކުށް ހިނގައިފިކަމަށް. މި ދަންނަވަނީ ކޮބާހޭ މީގެ ފެކްޓިން އިޝޫ ހަގީގަތުގަ އެސްޓެބްލިސްވެފަ. ބައްލަވާ އޮޑިޓަރ ޖެނެރަލްރިޕޯޓަކުވެސް އަދި އެއްވެސް ތަނަކު ނެތޭ ވިދާޅުވެފަކާ އަޅުގަނޑުމެން މިއަދު މި ސުވާލުކުރާ ވޮޑެމުއްލާގެ މައްސަލައެއް" ޑރ. ޖަމީލް ފާހަގަކުރެއްވިއެވެ.\nއޮޑިޓް ރިޕޮޓަކީ ކްރިމިލް ރިޕޯޓެއް ނޫން ކަމަށާއި، އެއީ އެމްއެމްޕީއާރުސީގެ ކަންތައްތައް ހިނގި ގޮތުގެ ރިޕޯޓެއް ކަމަށް ޖަމީލް ވިދާޅުވިއެވެ. އެސްއޯއެފް އިން އެހެން ވިޔަފާރިތައއްވެސް ކޮށްފައި ހުރިކަމަށާއި، 2017ގައި ނެރެވުނު ގަޒިއްޔާގައި އެސްއޯއެފް އާއި އެމްއެމްޕީއާރުސީއާއި ދެމެދު ސައްހަ މުއާމަލާތް ކުރެވޭކަމަށް ނިންމާފައިވާކަމަށާއި، މަދަނީ ޖަމިއްޔާތަކުން މުއާމަލާތް ހިންގާނެ ކަމަށ ޑރ. ޖަމީލް ވިދާޅުވިއެެވެ.\nއަލީ ވަހީދު ރައީސް ޔާމީނަށް ކުއްލިއަކަށް ތާއިދުކުރަން ފަށާ، ޕީޖީއަށް ވަރުގަދަ ތުހުމަތެއް:\nމީގެ ކުރިން ޓޫރިޒަމް މިނިސްޓަރުކަމުގައި ހުންނަވަނިކޮށް ޖިންސީ ގޯނާގެ ތުހުމަތުތަކެއް ކޮށް ވަޒީފާއިން ވަކިކުރި އަލީ ވަހީދުއަކީ "ސަލާން ޖަހަން ޖެހުނަސް، ރައީސް ޔާމީނަށް ތާއިދު ނުކުރާނެ"ކަމަށް ވިދާޅުވީ ވަރުގަދަ ސިޔާސީ ޝަހުޝެކެވެ. މިއަދު ރައީސް ޔާމީންގެ ޝަރީއަތް ކުރިއަށް ދަނިކޮށްް އަލީ ވަހީދު ވަނީ ކުއްލިއަކަށް ރައީސް ޔާމީނަށް ތާއިދުކޮށް ޓްވީޓްތަކެއް ކޮށްފައެވެ. އަލީ ވަހީދު ކުރި ޓްވީޓުގައި ވިދާޅުވެފައި ވަނީ އެމްއެމްޕީއާރުސީ ހިޔާނާތުގެ މައްސަލަ އާއި ގުޅިގެން ރައީސް ޔާމީންގެ މައްޗަށް ކުރެވޭނެ އެއްވެސް ދައުވާއެއް ނޯންނާނެ ކަމަށް ވިދާޅުވެފައެވެ. އަދި ޔާމީންގެ ވެރިކަމުގައި ރާއްޖޭޭން ބޭރުގައި ހިންގި ތަހުގީގުގައި އެމަނިކުފާނުގެ އެކައުންޓުތައް ފްރީޒް ނުކުރެވުނީ އެހެންވެ ކަމަށާއި، ޔާމީން މިނިވަން ކުރުމަށް އޭނާ ވަނީ ގޮވާލާފައެވެ.\nއަދި ހިޔާނާތުގެ ސައްހަ ލިސްޓު ފެށެނީ މިއަދުގެ ޕްރޮސެކިއުޓަރ ޖެނެރަލް ޝަމީމް އާއި ހަމައިން ކަމަށާއި، ރެހެންދި ފްލެޓުތަކުން ކަޅުދަބަސް ހިފައިގެން ނިކުތް މީހުން ނޯޅޭނެ ކަމަށް އަލީ ވަހީދު ވަނީ ވިދާޅުވެފައެވެ. އަދި ފޯނުތަކާއި ލެޕްޓޮޕާ އިނގިރޭސި ތަހުގީގު ޓީމަށް ރައދުކޮށްދިނީ އޭނާ ކަމަށާއި، މަރާލިޔަސް އަދި ޖަލަށް ލިޔަސް އެ އަޑު ކަނޑުވާ ނުލެވޭނެ ކަމަށް އަލީ ވަނީ ވިދާޅުވެފައެވެ. މިހާރު އެމްއެމްޕީއާރްސީ މައްސަލައިގެ ތަހްގީގުގައި ރިޔާސީ ކޮމިޝަނުންނާއި ފުލުހުން ވެސް ދަނީ އަދީބުގެ ފޯނުން އޭރު ކޮށްފައި ހުރި މުއާމަލާތްތައް ބަލަމުން ކަމަށް މައުލޫމާތު ލިބެއެވެ.\nރިޕޯޓް ރައީސް ޔާމީން\nރައީސް ޔާމީންގެ މައްޗަށް ކުރެވިފައިވަނީ ޢަދުލުވެރި ހުކުމެއްނޫން: ނަޖީބް 1 1 week ago


ވަފީޤާ ޙާމިދު 23 ޖޫން 2018\nމާލޭ ރިންގް ރޯޑް ހެދުމު މަސައްކަތް ކުރަމުންދާތީ އެއްގަމު ދަތުރުފަތުރުގެ ނިޒާމަށް ބަދަލުތަކެއް ވަނީ ގެނެސްފައެވެ. މިގޮތުން މަގު ހަދާ ސަރަޙައްދުގެ ޓްރެފިކް ފްލޯއޯއަށް ބަދަލުތަކެއްގެނެސްފައިވާކަންވެސް ފާހަގަކުރެވެއެވެ.\nމާލޭގެ ބޮޑުތަކުރުފާނު މަގު ފުޅާކުރުމަށް ރާޅުގަނޑު ސަރަހައްދު ކޮންނަމުންދާއިރު ، ތާރުއަޅައިގެން މަގު ހެދުމުގެ މަސައްކަތް ކުރަމުން އަންނާތީ، އިންޑަސްޓްރިއަލް ވިލެޖު ސަރަހައްދުން ފެށިގެން ހުޅުމާލެ ފެރީ ޓާމިނަލާ ދިމާލުގެ އެކި ގޯޅިތަކާއި މަގުތައް ވަނީ ބަންދުކޮށްފައެވެ. ބޮޑުތަކުރުފާނު މަގު ބަންދުކުރުމާގުޅިގެނއެ ސަރަޙައްދުގެ ޓްރެފިކް ފްލޯއަށް ވަނީ ބަދަލުތަކެއް ގެނެސްފައެވެ. މިގޮތުން ކުރިން ހެންވޭރު ޕެޓްރޯލް ޝެޑްއިން މޫކާއި ހޮޓެލް ކައިރިން ދަތުރުކެވޭއިރު މިހާރު އެގޮތް ބަދަލުކޮށް މިހާރު ވަނީ ބޮޑުތަކުރުފާނު މަގުން ނަސަންދުރާއާ ޖެހިގެން އޮންނަ މެހެލި ގޯޅި އަށް ވަދެގެން މޫކައި ހޮޓެލް ކައިރިން އުތުރަށް ދެވޭ ގޮތަށް ހަދައިފައެވެ. އަދި އަލައް ގެނައި ބަދަލާއެކު މިގޯޅިން ދެކޮޅަށް ދުއްވޭގޮތަށް ވަނީ ހަމަޖައްސާފައެވެ.\nއަރުޝީފަށް ނެގީ 23/06/2018 00:27\nއެންމެފަހުން އަޕްޑޭޓްކުރީ 23/06/2018 00:27


Zuvaanun zinmmaadhaaru vumakee gaumu islaahu kurumuge thalhudhandi: Raees\nޒުވާނުން ޒިންމާދާރުވުމަކީ ގައުމު އިސްލާޙްކުރުމުގެ ތަޅުދަނޑި: ރައީސް\nރައީސް ސޯލިހު -- ޒުވާނުން ޒިންމާދާރުވުމަކީ، ގައުމު އިސްލާޙްކުރުމުގެ ތަޅުދަނޑި ކަމަށް އެމަނިކުފާނު ވަނީ ވިދާޅުވެފަ އެވެ. -- ފޮޓޯ: ރައީސް އޮފީސް\nޒުވާނުން ޒިންމާދާރުވުމަކީ، ގައުމު އިސްލާޙްކުރުމުގެ ތަޅުދަނޑި ކަމަށް ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހު އެގޮތަށް ވިދާޅުވެފައިވަނީ، ބައިނަލްއަގުވާމީ ޒުވާނުންގެ ދުވަހުގެ މުނާސަބަތުގައި، ފޮނުއްވި ތަހުނިޔާގެ ހިތާބުގަ އެވެ. އެ ހިތާބުގައި ރައީސް ވިދާޅުވީ، މިއަދުގެ ޒުވާނުންނަކީ، ގައުމަށް ހެވާއި ލާބައަށް މަސައްކަތްކުރާ ބަޔަކަށް ހެދޭނީ، ޒުވާނުން ބިނާކުރުމަށް އިސްކަން ދީގެންކަމަށާއި، ސަރުކާރުގެ އެންމެ ބޮޑު އަމާޒަކީ، ޒަމާނީ ތައުލީމް އުނގަންނައިދީގެން، ހެޔޮލަފާ ދުޅަހެޔޮ އުފެއްދުންތެރި ޒުވާނުން ބިނާކުރުން ކަމަށެވެ.\nބައިނަލްއަގުވާމީ ޒުވާނުންގެ ދުވަހުގެ މުނާސަބަތުގައި، ރާއްޖޭގެ ޒުވާނުންނަށާއި ހެޔޮ ގޮތުގައި ޒުވާނުން ބިނާކޮށް، ޒުވާނުންގެ ކުރިއެރުމާއި ތަރައްގީއަށް މަސައްކަތްކުރާ ހުރިހާ އެންމެނަށްވެސް ދުވަހުގެ ހެޔޮއެދުމާއި ތަހުނިޔާ ރައީސް ވަނީ ފޮނުއްވާފަ އެވެ. އެމަނިކުފާނުގެ ހިތާބުގައި، އިންސާނީ ކޮންމެ މުޖްތަމައަކަށް، ޒުވާނުންގެ ބޭނުންޖެހިފައިވާ މިންވަރަށް އަލިއަޅުއްވާލައްވައި ވަނީ ޒުވާނުންނާ ނުލައި، އެއްވެސް މުޖްތަމައެއް ކުރިނާރާނެ ކަމަށް ވިދާޅުވެފަ އެވެ.\n"މި އަހަރުގެ ޒުވާނުންގެ ދުވަހަށް އދ. މަޖިލީހުން ކަނޑައަޅާފައިވާ ޝިއާރުގެ އަމާޒަކީ، އެކަކުވެސް ބާކީނުކޮށް އެންމެން ޝާމިލްވާ، ހަމަހަމަ ފުރުސަތު ލިބިދޭ، ފެންވަރު ރަނގަޅު ތައުލީމެއް ކަށަވަރު ކޮށްދިނުން. ހަމައެއާއެކު، ހަޔާތުގެ ހުރިހާ އުމުރު ފުރާއެއްގައި ތައުލީމް ހާސިލްކުރުމުގެ ފުރުސަތު، އެންމެންނަށް ފަހިކޮށްދިނުން. އެއީ، އދ. މަޖިލީހުން ކަނޑައަޅާފައިވާ، ދެމެހެއްޓެނިވި ތަރައްގީގެ 2030ގެ އެޖެންޑާގެ ބިންގަލަކީ، ފެންވަރު ރަނގަޅު ތައުލީމް ކަމަށްވާތީ" ރައީސްގެ ހިތާބުގައި ވިދާޅުވެފައިވެ އެވެ.\nމީގެ އިތުރުން، ސަރުކާރުގެ ހުރިހާ ސިޔާސަތުތަކެއް ތަންފީޒުކުރަމުން ދާނީ، ޒަމާނީ ތައުލީމާއި ތަމްރީން ލިބިގެން، އަމިއްލަ އަތުން ދިރިއުޅުން ބިނާކުރާ، ޒިންމާދާރު ޒުވާނުންތަކެއް އުފެއްދުމުގެ ލަނޑުދަނޑި ހާސިލްކުރެވޭނެ މަގުންކަމަށާއި، އޭގެ ބޭނުމަކީ، ގައުމާއިގެން ކުރިއަށް ދިޔުމުގެ ރޫހާއި، ވަތަނީ ލޯބި ހުރި، އަދުލު އިންސާފަށް ވަކާލާތުކުރާ ޖީލެއްގެ އަތްމައްޗަށް، ގައުމުގެ ކުރިމަގު ފުރޮޅިގެން ދިޔުންކަމަށްވެސް ރައީސް ވަނީ ވިދާޅުވެފަ އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ޒުވާނުން


Dhidha ah fuluhun moya vaneetha?\nރިޕޯޓު - ދިދަ ބޭލުން\nދިދަ އަށް ފުލުހުން މޮޔަ ވަނީތަ؟\nމަގުތަކުގައި ދަމާފައިވާ ޕީޕީއެމްގެ ދިދަފަތިތައް އަދިވެސް ނުނަގައި\nކ. މާލެ 21 އޯގަސްޓު 2018 | އަންގާރަ 19:44 13,996\nއަސްދޫ ގޭގައި ނަގާފައި ހުރި ދިދަ ފުލުހުން ބާލަނީ - މުހައްމަދު ޝަރުހާން\nމީގެ ދުވަސްކޮޅެއް ކުރިން މާލެ އާއި އެކި ރަށްރަށުގައި އެމްޑީޕީގެ ދިދަ އުސްކޮށް ނަގަން ފެށުމުން ސަރުކާރުން ކަންބޮޑުވުމާ އެކު، ފުލުހުން ހަރަކާތްތެރިވާން ފެށިއެވެ. އެންމެ ފަހުން އެ ރަށެއްގައި ހުންނަ ގައުމީ ދިދައަކަށް ވުރެ އުސްކޮށް އެހެން ދިދައެއް ނުނެގޭނެ ގޮތަށް ގަވާއިދު ހެދިއެވެ. އެއާ އެކު ފުލުހުން ރަށްރަށުގައި ހުރި ދިދަތައް ބޭލުމުގައި އަވަދި ނެތި އުޅެން ފެށިއެވެ. މީހުންގެ ގޯތިތަކުގައި ހުރި ދިދަތައް ބޭލުމަށް ކޯޓު އަމުރު ހޯދިއެވެ. ރުއްގަހަށް ނަގާފައި ހުރި ދިދަތައް ބޭލިއެވެ.\nމިކަމުގައި ހެއްވާ މަޖާ ކަންކަން ވެސް ހިނގާފައި އެބަ ހުއްޓެވެ. ރަށެއްގައި އެމްޑީޕީގެ ދިދަ ނެގުމަށް ފަހު އެ ރުކުގައި ހުރީ ގިރިސް ހާކައިފައެވެ. އެހެންވެ، އެއްވެސް މީހަކަށް ރުކަށް އެރޭނެ ގޮތެއް ނުވިއެވެ. އެންމެ ފަހުން، ޖެހުނީ އެ ރުއް ކަނޑައިލާށެވެ. ދިދަ ބިމާ ހަމަކޮށްލެވުމުން، ރުއް ކަނޑައި ބިމާ ހަމަކޮށްލީ ކޮން ބައެއްކަން ވެސް ހޯދަން ބޭނުން ނުވިއެވެ. އެހެން ރަށެއްގައި އެމްޑީޕީގެ ދިދަ ނަގައިފައި ހުރި ނިކަ ގަހަށް ފުލުހުންނަށް ނޭރިގެން އަރުވަން ޖެހުނީ ބިދޭސީއެކެވެ.\nގާނޫނާއި ގަވާއިދު ތަންފީޒުކުރުމުގައި، ދިދަ ބޭލުމުގެ ސަކަރާތް މިއީ ފާހަގަކޮށްލަންޖެހޭ ވަރުގެ ކަމެކެވެ.\nމިއަދު ވެސް މިވަނީ އެފަދަ ކަމެއް ދިމާވެފައެވެ. މާލޭގައި އެންމެ އުސްކޮށް ނަގާފައި ހުރީ ޖުމްހޫރީ މައިދާނުގައި ހުރި ބޮޑު ދިދައެވެ. ހޯމް މިނިސްޓްރީން އެކުލަވާލާފައިވާ ގަވާއިދުގެ ދަށުން، އެ ދިދައަށް ވުރެ އުސްކޮށް މާލޭގައި ދިދައެއް ވިހުރަވައެއް ނުލެވޭނެއެވެ. ދިދަ ނެގުމުގެ އުސޫލު މިގޮތަށް އޮތްއިރު، މާލޭގެ މެދުތެރޭގައި ހުންނަ ގ. އަސްދޫގެއަށް ވަނަ ފަންގިފިލާގައި ޖުމްހޫރީ ޕާޓީގެ ބިޔަ ދިދައެއް ނަގައި ވައިގެ ތެރެއަށް ވިހުރަވާލިތާ މާގިނައިރުތަކެއް ނުވެ ފުލުހުންގެ ލޮލުގައި އަޅައިގެންފިއެވެ.\nއެ ގޭގެ ވެރި މީހާ ބުނި އެ ގެއަށް ދިދަ ނެގީ، ޖުމްހޫރީ މައިދާނުގައި ހުރި ދިދައިގެ އުސްމިންް ބެލުމަށް ފަހުއެވެ. ބޮޑު ދިދައިގެ އުސްމިނަކީ 120 ފޫޓް ކަމަށް އޭނާ ބުންޏެވެ. ނަމަވެސް އަސްދޫގައި ދިދަ ނަގައިފައި ހުރީ 75 ފޫޓަށް ކަމަށެވެ. އެހެންވެ، ފުލުހުން އެދުނު ނަމަވެސް ދިދަ ތިރިއެއް ނުކުރިއެވެ. ނަމަވެސް ފުލުހުން އެ އިމާރާތަށް އަރައި ދިދަ ތިރި ބޭލިއެވެ.\nގާނޫނު ތަންފީޒުކުރުމުގައި މިއީ ހަމަ ނަމޫނާ އެކެވެ. ލާމަސީލު މިސާލެކެވެ. މާލޭގެ މަގުތަކުގައި މަގު ހުރަހަށް ދިދަ ދެމުން ސަރުކާރުން ކުރިން ވަނީ މަނާކޮށްފައެވެ. އެކަން ބަދަލެއް ނުކުރެއެވެ. ނަމަވެސް ގައުމީ ސަލާމަތަށް ނުރައްކާ ވެދާނެ ފަދަ ގޮތަށް ބައެއް މަގުތަކުގައި ދަމާފައިވާ "ރައީސް ޔާމީން 2018" ޖަހާފައިވާ ދިދަފަތިތަކާއި، ޕީޕީއެމްގެ ލޯގޯ ޖަހާފައިވާ ދިދަފަތިތައް އަދިވެސް އެބަ ހުއްޓެވެ. ސީސީޓީވީތައް ފަރުދާވާ ގޮތަށް އެ ދިދަތައް ދަމާފައި ހުރުމުން ފުލުހުން ކަންބޮޑުވުން ވެސް ފާޅުކުރިއެވެ. ނަމަވެސް ނަގަން ނުކެރުނެވެ. ނުވަތަ ނަގަން ބޭނުން ނުވީއެވެ. ފުލުހުން ބަޔާން ނެރުމަށް ފަހު ވެސް، އެކަން ހުއްޓުވަން ނޫޅުމުން، އެމްޑީޕީގެ ދިދަ ފަތިތައް ވެސް ބައެއް މަގުތަކުގައި ދަމާފައިވެއެވެ.\nމިއަދު އަސްދޫ ގޭގައި ނަގާފައި ހުރީ ޕީޕީއެމްގެ ބިޔަ ދިދައެއް ނަމަ ފުލުހުން އަމަލުކުރާނެ ގޮތް ވިސްނާށެވެ. ޕީޕީއެމްގެ އިސްވެރިން ނުވަތަ މި ސަރުކާރުގެ އިސް ވެރިންގެ އެއްވެސް ބަހެއް ނެތި، ގާނޫނު ތަންފީޒުކުރުމުގައި ހަމަހަމަކަން ދެއްކުމުގެ ގޮތުން އެ ދިދަ ބާލަން ފުލުހުންނަށް ކެރޭނެތޯ މިއަދު ގަބޫލުކުރާނީ ކިތައް މީހުން ހެއްޔެވެ؟ މި ސުވާލު ފުލުހުންގެ އިސްވެރިން ވެސް އަމިއްލަ ނުފްސާ ކުރާށެވެ.